**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ B΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα σήμερα, 24 Ιουλίου 2017, ημέρα Δευτέρα και ώρα 13.25΄, στην Αίθουσα Συνεδριάσεων της Ολομέλειας της Βουλής, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου υπό την προεδρία της Προέδρου της Διαρκούς Επιτροπής Παραγωγής και Εμπορίου, κυρίας Χαράς Καφαντάρη, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Ηλεκτρονικό σύστημα διάθεσης τηλεοπτικού διαφημιστικού χρόνου, Τροποποίηση του ν. 3548/2007, σύσταση μητρώου περιφερειακού και τοπικού τύπου, Ειδική σήμανση γραμμωτού κώδικα στις έντυπες εκδόσεις, Δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις».

Στη συνεδρίαση παρέστησαν ο κ. Νίκος Παππάς, Υπουργός Ψηφιακής Πολιτικής, Τηλεπικοινωνιών και Ενημέρωσης, καθώς και αρμόδιοι υπηρεσιακοί παράγοντες.

Στο σημείο αυτό γίνεται η α΄ ανάγνωση των καταλόγων των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Νάσος, Μπάρκας Κωνσταντίνος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Μορφίδης Κώστας, Μπαλλής Συμεών, Παπαηλιού Γεώργιος, Εμμανουηλίδης Δημήτρης, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Σταματάκη Ελένη, Βαρδάκης Σωκράτης, Στέφος Γιάννης, Συρίγος Αντώνης, Λιβανίου Ζωή, Τζαμακλής Χαρίλαος, Σεβαστάκης Δημήτρης, Τσόγκας Γιώργος, Θραψανιώτης Εμμανουήλ, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Δαβάκης Αθανάσιος, Γκιουλέκας Κωνσταντίνος, Καρασμάνης Γεώργιος, Βλάχος Γεώργιος, Παναγιωτόπουλος Νικόλαος, Παπακώστα – Σιδηροπούλου Αικατερίνη, Τζαβάρας Κωνσταντίνος, Γρηγοράκος Λεωνίδας, Παπαθεοδώρου Θεόδωρος, Κεγκέρογλου Βασίλειος, Γερμενής Γεώργιος, Καρακώστας Ευάγγελος, Λαγός Ιωάννης, Δελής Ιωάννης, Παφίλης Αθανάσιος, Κατσίκης Κωνσταντίνος, Παπαχριστόπουλος Αθανάσιος, Σαρίδης Ιωάννης, Ψαριανός Γρηγόρης, Καρράς Γεώργιος – Δημήτριος και Παναγούλης Ευστάθιος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Αυλωνίτου Ελένη, Δρίτσας Θεόδωρος, Ακριώτης Γιώργος, Σκουρολιάκος Πάνος, Ιγγλέζη Κατερίνα, Βαγιωνάκη Βάλια, Μουσταφά Μουσταφά, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Καϊσας Γιώργος, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Αντωνίου Χρήστος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αυγενάκης Ελευθέριος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κεφαλογιάννης Ιωάννης Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Κατσώτης Χρήστος, Καμμένος Δημήτριος, Λαζαρίδης Γεώργιος και Αμυράς Γεώργιος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, ξεκινάει η κοινή συνεδρίαση των Διαρκών Επιτροπών Δημόσιας Διοίκησης, Δημόσιας Τάξης και Δικαιοσύνης και Παραγωγής και Εμπορίου με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Ηλεκτρονικό σύστημα διάθεσης τηλεοπτικού διαφημιστικού χρόνου, Τροποποίηση του ν. 3548/2007, σύσταση μητρώου περιφερειακού και τοπικού τύπου, Ειδική σήμανση γραμμωτού κώδικα στις έντυπες εκδόσεις, Δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα και άλλες διατάξεις».

Θα ήθελα να ενημερώσω ότι η 2η συνεδρίαση, με την ακρόαση των φορέων, προτείνουμε να γίνει αύριο στις 15.00’, στην Αίθουσα 223 και η 3η συνεδρίαση, επίσης αύριο στις 18.00’ ώρα στην ίδια Αίθουσα. Να ενημερώσω ότι η β’ ανάγνωση θα γίνει στις 31 Ιουλίου στις 15.00’ στην Αίθουσα Γερουσίας και θα λάβετε σχετική πρόσκληση.

Πριν δώσουμε το λόγο στους Εισηγητές και στους Ειδικούς Αγορητές για τις προτάσεις τους στους φορείς, θα ήθελα να σας ενημερώσω ότι η εγγραφή ομιλητών συναδέλφων, πέρα των Εισηγητών και Ειδικών Αγορητών, θα γίνει με την κάρτα, η εγγραφή στον κατάλογο των ομιλητών θα γίνει με την έναρξη της συζήτησης επί της αρχής, μέχρι το τέλος ομιλίας των Εισηγητών.

Το λόγο έχουν οι εισηγητές για να κάνουν προτάσεις φορέων, ξεκινάμε από τον κ. Σαρακιώτη, Εισηγητή του ΣΥ.ΡΙΖ.Α. για προτάσεις.

ΓΙΑΝΝΗΣ ΣΑΡΑΚΙΩΤΗΣ (Εισηγητής του ΣΥΡΙΖΑ): Προτείνουμε την Ένωση Παραγωγών Επικοινωνίας, τον Σύνδεσμο Ανεξάρτητων Παραγωγών Οπτικοακουστικών Έργων, την Ένωση Σκηνοθετών Παραγωγών Ελληνικού Κινηματογράφου, τον Σύνδεσμο Ελλήνων Παραγωγών Κινηματογράφου, Τηλεόρασης, Βίντεο και Πολυμέσων, την Ένωση Τεχνικών Ελληνικού Κινηματογράφου και Τηλεόρασης Οπτικοακουστικού Τομέα, την Εταιρεία Ελλήνων Σκηνοθετών, την ΑΣΙΦΑ ΕΛΛΑΣ, Ελληνική Ένωση Κινουμένων Σχεδίων, το Σωματείο Ελλήνων Ηθοποιών, την Ένωση Ιδιωτικών Τηλεοπτικών Σταθμών Εθνικής Εμβέλειας, την ΕΤΗΣΕΑ, την ΕΤΙΤΑ, την Ένωση Ενημερωτικών Τηλεοράσεων Ελληνικής Περιφέρειας, τον Σύνδεσμο Επιχειρήσεων Πληροφορικής και Επικοινωνιών Ελλάδος.

Τον ΣΕΤΕ, την Περιφέρεια Αττικής, Κεντρικής Μακεδονίας, Νοτίου Αιγαίου και Στερεάς Ελλάδος, τον Κλάστερ Κοράλια, τον ΣΙΠΕ, την Ένωση Ιδιοκτητών Εβδομαδιαίου Επαρχιακού Τύπου, την ΕΕΤΕΠ, την ΕΠΕΕΚ, την Ένωση Συντακτών Ημερήσιων Εφημερίδων Μακεδονίας-Θράκης, την Ένωση Συντακτών Ημερήσιων Εφημερίδων Πελοποννήσου, Ηπείρου - Νήσων, την Ένωση Συντακτών Ημερήσιων Εφημερίδων Θεσσαλίας, Στερεάς Ελλάδος, Εύβοιας και την Ένωση Ιδιοκτητών Ημερήσιων Επαρχιακών Εφημερίδων. Να επαναλάβω το πρώτο , που ίσως δεν ακούστηκε, την Ελληνική Ακαδημία Κινηματογράφου.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Σαρακιώτη, είναι πάρα πολλοί φορείς.

ΝΙΚΟΣ ΞΥΔΑΚΗΣ: Την περασμένη εβδομάδα στο νομοσχέδιο για τα Πνευματικά Δικαιώματα, ακούσαμε 34 φορείς. Το νομοσχέδιο αυτό ορίζει πολύ μεγάλα πεδία και της οικονομικής και της κοινωνικής δραστηριότητας και καλό είναι να ακουστούν όσο το δυνατόν περισσότεροι φορείς και ας το συμφωνήσουμε εδώ οι πολιτικές δυνάμεις. Άπτονται πολλών πεδίων και της έντυπης επικοινωνίας και της ηλεκτρονικής επικοινωνίας και του μεγάλου τομέα της οπτικοακουστικής παραγωγής, πρέπει να ακουστούν οι φορείς, των οποίων διακυβεύονται τα συμφέροντα, οι ζωές, το επαγγελματικό πεδίο, το μέλλον. Να μην κάνουμε οικονομία.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Σαρακιώτη, πόσοι είναι οι φορείς που προτείνατε;

ΓΙΑΝΝΗΣ ΣΑΡΑΚΙΩΤΗΣ (Εισηγητής του ΣΥΡΙΖΑ): Θα τους μετρήσω και θα σας πω.

ΑΘΑΝΑΣΙΟΣ ΜΠΟΥΡΑΣ: Κυρία Πρόεδρε, κάποια στιγμή πρέπει να σεβόμαστε ή τουλάχιστον να προσεγγίζουμε τον Κανονισμό. Ο Κανονισμός πρόσφατα έχει αλλάξει. Ο κ. Ξυδάκης αυτά που είπε τώρα θα έπρεπε εκεί να τα πει, γιατί όσοι είμαστε παλαιότεροι ενθυμούμεθα την ουσιαστική παρουσία των φορέων. Κύριε Ξυδάκη, προϋποτίθεται ότι ενημερώθηκαν για το νομοσχέδιο και έλαβαν μέρος σε διαβούλευση, εκτός εάν δεν έγινε αυτό. Αν δεν έγινε διαβούλευση, έπρεπε να το προβλέπει ο Κανονισμός.

Η δική σας πρόταση, είναι πιο προσεγγιστική, τουλάχιστον να προσεγγίζουμε στον Κανονισμό, αλλά να μη χάνουμε και την ουσία, για να ικανοποιηθεί και το αίτημα του κ. Ξυδάκη, το οποίο έχει δικαιολογητική βάση, εάν δεν έγινε διάλογος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει η κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Νέας Δημοκρατίας): Κυρία Πρόεδρε, το νομοσχέδιο έχει τρία διαφορετικά κομμάτια, αλλά η προσέγγισή μας, εντός του πλαισίου του Κανονισμού, είναι να προτείνουμε έξι - επτά φορείς.

Έχω δώσει μια λίστα στο προεδρείο, τους αναφέρω επιγραμματικά.

Η Ένωση Εταιριών Διαφήμισης και Επικοινωνίας Ελλάδος, η Ένωση Ιδιωτικών Τηλεοπτικών Σταθμών Εθνικής Εμβέλειας, η Ένωση Διαφημιζομένων, ο Σύνδεσμος Ημερήσιων Περιφερειακών Εφημερίδων, η Ένωση Ιδιοκτητών Επαρχιακού Τύπου, ο Σύνδεσμος Ελλήνων Παραγωγών κινηματογράφου, τηλεόραση, βίντεο και πολυμέσων και το Εθνικό Συμβούλιο Ραδιοτηλεόρασης.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.): Το Εθνικό Συμβούλιο Ραδιοτηλεόρασης, την Ένωση Ενημερωτικών Τηλεοράσεων Ελληνικής Περιφέρειας, το Σύνδεσμο Ιδιοκτητών Περιφερειακών Εφημερίδων (ΣΙΠΕ), την Ένωση Ιδιοκτητών Εβδομαδιαίων Επαρχιακών Εφημερίδων, την Ένωση Ιδιωτικών Τηλεοπτικών Σταθμών Εθνικής Εμβέλειας και το ΣΔΕΠ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου - Χρυσή Αυγή): Τον εκπρόσωπο του Εθνικού Συμβουλίου Ραδιοτηλεόρασης, την Ένωση Περιφερειακών Καναλιών Ελλάδος, δηλαδή τους τηλεοπτικούς σταθμούς περιφερειακής εμβέλειας, τον κ. Ιωάννη Πανταζόπουλου, την Ένωση Ιδιοκτητών Ραδιοσταθμών Μακεδονίας-Θράκης και νήσων Αιγαίου, τον κ. Τσεσμετζή.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.): Κυρία Πρόεδρε, έχουν ακουστεί οι φορείς που θέλαμε να καλέσουμε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Παπαχριστόπουλος:

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των Ανεξαρτήτων Ελλήνων): Κυρία Πρόεδρε, έχω καλυφθεί, σε ό,τι αφορά στις προκλήσεις. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κυρία Πρόεδρε, ήμουν σε άλλη επιτροπή, δεν γνωρίζω.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Ψαριανός.

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»): Κυρία Πρόεδρε, έχουν αναφερθεί όλοι, έχουμε καλυφθεί, θα τα δώσουμε γραπτώς σε λίστα.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Προχωρούμε στη διαδικασία, μέχρι να ολοκληρωθεί λίστα. Όσοι συνάδελφοι ή συναδέλφισσες θέλουν να τοποθετηθούν μπορούν να βάλουν κάρτα, μέχρι να τελειώσει και η Εισηγήτρια της Ν.Δ.. Το λόγο έχει ο κ. Σαρακιώτης.

Κύριε Υπουργέ, κυρίες και κύριοι συνάδελφοι, προσερχόμαστε σήμερα στη συζήτηση του σχεδίου νόμου του Υπουργείου Ψηφιακής Πολιτικής, Τηλεπικοινωνιών και ενημέρωσης με τίτλο «Ηλεκτρονικό σύστημα διάθεσης τηλεοπτικού διαφημιστικού χρόνου, τροποποίηση του ν.3548/2007, σύσταση Μητρώου Περιφερειακού και Τοπικού Τύπου, ειδική σήμανση στις έντυπες εκδόσεις και δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα».

Εν πρώτοις, οφείλω να σημειώσω, ότι το παρόν νομοσχέδιο συνιστά προϊόν μιας μακράς διαδικασίας εργασίας και έρευνας επί των δυνατών αποτελεσμάτων και των ενδεχόμενων επιπτώσεων.

Πρόκειται για ένα νομοσχέδιο-τομή, το οποίο ρυθμίζει ένα νεφελώδες τοπίο δεκαετιών, εξαιτίας της αδιαφορίας των προηγούμενων κυβερνήσεων, οι οποίες εξυπηρετούνταν από το άναρχο καθεστώς εξυπηρετώντας με τη σειρά τους τα ημέτερα μεγάλα και μικρά επιχειρηματικά και δημοσιογραφικά συμφέροντα.

Η παρούσα κυβέρνηση ανέλαβε να δώσει ένα τέλος στο καθεστώς της ασυδοσίας και του δημοκρατικού ελλείμματος που επικρατούσε στο χώρο των Μέσων Μαζικής Ενημέρωσης, κήρυξε πόλεμο στα ως άνω συμφέροντα κερδίζοντας μάχες, αλλά και χάνοντας άλλες.

Στο τέλος, όμως, ο αγώνας αυτός θα κερδηθεί και σήμερα κορυφώνεται με μια ακόμα νομοθετική πρωτοβουλία του Υπουργείου Ψηφιακής Πολιτικής.

Επιτρέψτε μου, λοιπόν, να προχωρήσω αναλυτικότερα στα επιμέρους κρίσιμα σημεία του νομοσχεδίου, το οποίο ούτως ή άλλως πραγματεύεται μια σειρά σύνθετων και καινοτόμων ζητημάτων και προς τούτο χρήζει της ιδιαίτερης προσοχής όλων μας.

Στο πρώτο κεφάλαιο σημειώνεται ότι αφορά τη ρύθμιση θεμάτων της τηλεοπτικής διαφημιστικής αγοράς και ως εκ τούτου, προεκτείνεται στην εν γένει λειτουργία των Μέσων Μαζικής Ενημέρωσης, στοχεύοντας στην εδραίωση της διαφάνειας, προασπίζοντας το δημόσιο συμφέρον και διασφαλίζοντας την οικονομία της αγοράς.

Ρυθμίζει τη μεθοδολογία, η οποία διέπει την κατανομή του τηλεοπτικού χρόνου και συστήνει ηλεκτρονικό σύστημα αγοραπωλησιών διαφημιστικού χρόνου υποχρεώνοντας δημόσιους και ιδιωτικούς τηλεοπτικούς οργανισμούς ελεύθερης, αλλά και συνδρομητικής λήψης, διαφημιστές, διαμεσολαβούσες εταιρίας, διαφημιζόμενες επιχειρήσεις και κάθε άλλο εμπλεκόμενο, να συμμετέχουν.

Οποιαδήποτε συναλλαγή, η οποία δεν θα εντάσσεται στο νέο πλαίσιο απαγορεύεται, ενώ το κόστος λειτουργίας του συστήματος επιβαρύνει τους συμμετέχοντες.

Μια Ανεξάρτητη Αρχή, το Εθνικό Συμβούλιο Ραδιοτηλεόρασης αναλαμβάνει το ρυθμιστικό ρόλο όσον αφορά το εν λόγω ηλεκτρονικό σύστημα.

Οφείλω να υπογραμμίσω ότι στο άρθρο 6, προβλέπεται με σαφήνεια, ότι ο Υπουργός Ψηφιακής Πολιτικής εκδίδει την προκήρυξη και μόνο για τη διενέργεια διεθνούς διαγωνισμού βάση, του οποίου ανατίθεται ο σχεδιασμός, η ανάπτυξη και η υλοποίηση του συστήματος.

Στόχος είναι η εμπέδωση της διαφάνειας στην τηλεοπτική διαφημιστική αγορά, η πάταξη της φοροδιαφυγής με τον ακριβή προσδιορισμό της φορολογητέας ύλης και η κατοχύρωση της φερεγγυότητας των εμπλεκομένων στην ηλεκτρονική διαδικασία, στοιχεία τα οποία επικυρώνονται και από το άρθρο 7, το οποίο προβλέπει τη διασύνδεση των πληροφοριών του συστήματος με την Ανεξάρτητη Αρχή Δημοσίων Εσόδων.

Περαιτέρω, με τα άρθρα 9 και 10 καθορίζεται ο εποπτικός ρόλος του Ε.Σ.Ρ. σχετιζόμενος με την έγκριση του κώδικα διαχείρισης και την πρόσβασή του στο σύνολο των διενεργούμενων συναλλαγών εντός των πλαισίων του συστήματος, ενώ έχει και αρμοδιότητες επιβολής κυρώσεων.

Η Ανεξάρτητη Αρχή Δημοσίων Εσόδων και το Ε.Σ.Ρ. αναλαμβάνουν την εύρυθμη και αδιάβλητη λειτουργία του συστήματος, ενώ ο ρόλος του Υπουργείου περιορίζεται αποκλειστικά στην προκήρυξη του διεθνούς διαγωνισμού, χωρίς περαιτέρω παρεμβάσεις.

Δημιουργία θεσμών, κυρίες και κύριοι συνάδελφοι, εγκαθίδρυση δομών με σεβασμό στο κράτος δικαίου χωρίς παρεμβατισμούς, αυτό εισάγει το παρόν νομοσχέδιο και γι' αυτό φυσικά προκαλεί αντιδράσεις.

Προχωρώντας στο δεύτερο κεφάλαιο συστήνεται το Μητρώο Περιφερειακών και Τοπικών Εφημερίδων, στο οποίο εντάσσεται ο περιφερειακός και τοπικός τύπος που διατηρεί δικαίωμα καταχώρησης δημοσιεύσεων των φορέων του Δημοσίου.

Για το προηγούμενο καθεστώς περιττεύουν οι αναφορές. Ο Υπουργός καθίσταται ο μεσάζων και απόλυτος ρυθμιστής του πεδίου των κρατικών δημοσιεύσεων. Πλέον, δεν θα είναι ο συντάκτης της τελικής απόφασης που καθορίζει ποιες εφημερίδες θα έχουν πρόσβαση στη δημοσίευση των προκηρύξεων συμβάσεων του Δημοσίου.

Οι εν λόγω ναπολεοντισμοί μένουν στο παρελθόν και, πλέον, ορίζεται ένα συγκεκριμένο θεσμικό πλαίσιο. Η λογική της ενός ανδρός αρχής δεν έχει θέση σε μια σύγχρονη ευρωπαϊκή χώρα και αυτό θα έπρεπε να υποστηρίζεται με θέρμη από όσους ευαγγελίζονται τον εξευρωπαϊσμό και τον εκσυγχρονισμό της χώρας.

Η όλη διαδικασία, πλέον, θα διενεργείται ηλεκτρονικά από την αρμόδια υπηρεσία παρέχοντας και το δικαίωμα άσκησης ενδικοφανούς προσφυγής από πλευράς του ενδιαφερομένου.

Όποιος δεν έμαθε από το παρελθόν, όποιος δεν κατάλαβε τι μας οδήγησε στην κατάσταση των τελευταίων ετών, όποιος πιστεύει ότι το μέλλον της χώρας βρίσκεται στη διαπλοκή της πολιτικής εξουσίας με τα δημοσιογραφικά γραφεία ολισθαίνει και καλά θα κάνει να ασκήσει την αυτοκριτική του.

Αναφορικά με το τρίτο Κεφάλαιο, αυτό προβλέπει την καθιέρωση για όλα τα έντυπα, περιοδικά και εφημερίδες, περιοδικού και ημερήσιου τύπου της ειδικής σήμανσης γραμμωτού κώδικα, του λεγόμενου Barcode. Ο ηλεκτρονικός έλεγχος σε πραγματικό χρόνο της διαδικασίας εκτύπωσης, διανομής, πώλησης και επιστροφής των εντύπων επιβάλλει την καθιέρωση του Barcode. Πρόκειται για μια κρίσιμη διάσταση της προσπάθειας του Υπουργείου, καθώς ως γνωστόν και την κατανομή της διαφημιστικής δαπάνης και την επιλογή ενός έντυπου, επί παραδείγματι λαμβάνονται υπόψιν οι πωλήσεις αυτού. Δεδομένο, το οποίο αλλοιωνόταν έως τώρα, λόγω της αμφισβητούμενης μεθοδολογίας μέτρησης της κυκλοφορίας.

Το barcode έρχεται να διασαφηνίσει την εικόνα του μεριδίου της αγοράς, στο οποίο στοχεύει ο κάθε εμπλεκόμενος. Ο διαφημιζόμενος, πλέον, θα πληρώνει βάσει της πραγματικής και όχι της πλασματικής κυκλοφορίας.

Η χρόνια παθογένεια της αμφισβητούμενης αποτύπωσης της κυκλοφορίας των εντύπων τελειώνει με τη δημιουργία ενός πλαισίου εμπιστοσύνης και αξιοπιστίας τόσο για τους εκδότες όσο και για τους διαφημιζόμενους. Επιπλέον, αποφεύγονται φαινόμενα φοροδιαφυγής, η οποία συνιστά ως γνωστόν τη μεγάλη πληγή της ελληνικής οικονομίας.

Η πρακτική της διακίνησης μαύρου χρήματος τελειώνει και αυτό έχει ήδη γίνει κατανοητό. Εξάλλου, δεν είναι τυχαίο το μένος και η οργή που προκαλεί το παρόν σχέδιο νόμου στους γνωστούς διαπλεκόμενους κύκλους.

Το τέταρτο Κεφάλαιο αναφέρεται στη δημιουργία καινοτόμων δομών με στόχο την ενίσχυση της παραγωγής οπτικοακουστικών έργων στη χώρα μας.

Η παροχή επενδυτικού κινήτρου με την επιφύλαξη των διατάξεων του Κανονισμού της Ε.Ε. συνιστά τη βασική προμετωπίδα. Κύριο μέλημα όλων μας οφείλει να είναι άλλωστε η προσέλκυση ξένων και εγχώριων επενδύσεων, με στόχο την ανάπτυξη της ελληνικής οικονομίας.

Ούτως ή άλλως οπτικοακουστική παραγωγή, η ανάπτυξη εξειδικευμένης τεχνογνωσίας, η δημιουργία υπηρεσιών υψηλής προστιθέμενης αξίας και η διαμόρφωση μιας νέας εξωστρεφούς εθνικής ταυτότητας αποτελούν στρατηγικούς στόχους απόλυτα συναφείς με τα συγκριτικά πλεονεκτήματα της χώρας μας. Έλειπε μόνο το θεσμικό πλαίσιο επί τόσες δεκαετίες και αυτό φέρνει το παρόν νομοσχέδιο.

Προσφέρονται τα απαραίτητα εχέγγυα στους ενδιαφερόμενους, ώστε να επενδύσουν στη χώρα μας χρησιμοποιώντας ως αντάλλαγμα την κρισιμότερη πρώτη ύλη της Ελλάδος, δηλαδή, την εικόνα της.

Ήπιας ισχύς ονομάστηκε από τον Τζότζεφ Νάι, η καλλιέργεια μιας άριστης στρατηγικής εικόνας προς το εξωτερικό, η δυνατότητα να προωθηθείς τα συμφέροντα σου χωρίς βίαιο εξαναγκασμό.

Πιο άλλο κράτος στον πλανήτη διαθέτει τέτοιο δυναμικό που να δικαιολογεί την άσκηση μιας τέτοιας πολιτικής; Ποια είναι η πλέον σύγχρονη μεθοδολογία αύξησης της ήπιας ισχύος; Ποια είναι η τελευταία λέξη στην άσκηση εξωτερικής πολιτικής; Δεν είναι άραγε η πολιτιστική κληρονομιά και η διπλωματία;

Η πολιτιστική διπλωματία συνίσταται ακριβώς στη μεθοδική χρήση των ιδιαίτερων στοιχείων μιας χώρας, με στόχο τη βελτίωση της θέσης της στο διεθνές στερέωμα και φυσικά, συναρτάται απόλυτα με την έννοια της ήπιας ισχύος, στην οποία αναφέρθηκα προηγουμένως.

Θεωρώ ότι είναι απόλυτα κατανοητό σε όλους ότι η ενίσχυση της παραγωγής οπτικοακουστικών έργων ταυτίζεται με τα όσα προανέφερα και εν πάση περιπτώσει, ας συμφωνήσουμε ότι πρέπει να ενισχύσουμε τον εν λόγω τομέα και η άποψη, ότι τίποτα δεν πρέπει να αλλάξει και να παραμείνουμε στάσιμη, τη στιγμή που οι γειτονικές χώρες προσελκύουν επενδύσεις εκατομμυρίων, θα έπρεπε να μας βρίσκει όλους αντίθετους.

Τα θετικά σημεία του εν λόγω Κεφαλαίου είναι ενδεικτικά, η αύξηση της απασχόλησης και της συνολικότερης οικονομικής και επιχειρηματικής δραστηριότητας, όχι μόνο του εν λόγω τομέα, αλλά και γενικότερα, μιας και τα οφέλη διαχέονται πολλαπλασιαστικά στους τομείς των χρηματοοικονομικών και των νομικών υπηρεσιών του τουρισμού ή και των κατασκευών.

Δημιουργείται ένας πλήρης κύκλος εργασιών γύρω από τέτοιου είδους επενδύσεις τόσο σε άμεσο επίπεδο όσο και σε έμμεσο, δηλαδή, ως «επικοινωνούμενη» εικόνα.

Ιδιαίτερα ο συγκεκριμένος τομέας των οπτικοακουστικών έργων είναι καταφανώς παγκοσμιοποιημένος.

Ο επενδυτικός σχεδιασμός, λοιπόν, αποτρέπει τη φυγή των κεφαλαίων από τη χώρα μας και βελτιώνει τη θέση της εντός του εν λόγω ανταγωνιστικού περιβάλλοντος. Μετατρέπει, δηλαδή, την Ελλάδα σε έναν προορισμό φιλικό στις επενδύσεις, βάζοντας τέρμα στην απώλεια ευκαιριών και στη φυγή επενδυτών, για παράδειγμα σε άλλες χώρες των Βαλκανίων.

Εμπεδώνει τη διαφάνεια και την αντικειμενικότητα, καθώς βασίζει τη διαδικασία επιλεξιμότητας των προτάσεων σε ευρωπαϊκά πρότυπα.

Το έργο καθίσταται επιλέξιμο βάσει συγκεκριμένων κριτηρίων βαθμολόγησης. Το ελληνικό βαθμολόγιο είναι προφανώς προσαρμοσμένο στο χαρακτήρα της ελληνικής πραγματικότητας με τη στήριξη της εγχώριας οπτικοακουστικής παραγωγής καλλιεργώντας τις συνθήκες για την υλοποίηση του ευρύτερου στόχου των ωφελημάτων για τη χώρα μας στο επίπεδο της εικόνας της.

Τέλος, το σχέδιο νόμου συγχρονίζεται με τις τρέχουσες τεχνολογικές εξελίξεις και την ανάπτυξη δραστηριοτήτων, όπως το διαδίκτυο, τα νέα μέσα, η παραγωγή των κινουμένων σχεδίων και των ψηφιακών παιχνιδιών, των λεγόμενων «video games». Αναφορικά με το τελευταίο, έχουν πολλαπλασιαστεί οι εφαρμογές, είτε για εκπαιδευτικούς λόγους, είτε ακόμη και για ιατρικούς.

Το Εθνικό Κέντρο Οπτικοακουστικών Μέσων από κοινού με το Υπουργείο Οικονομίας και Ανάπτυξης δραστηριοποιούνται με άξονα την προσέλκυση κεφαλαίων από το εξωτερικό. Οι δυσχέρειες είναι δεδομένες εξαιτίας της οικονομικής και κοινωνικής συγκυρίας και της πρότερης έλλειψης του κατάλληλου θεσμικού πλαισίου, αλλά οι προκλήσεις είναι ενώπιών μας και αφορούν την επιτακτική ανάγκη εύρεσης επενδύσεων. Το μόνο βέβαιο είναι ότι η υπάρχουσα κατάσταση δεν υποβοηθά προς την επίτευξη ενός τέτοιου στόχου.

Κλείνοντας, θα ήθελα να καλέσω τους συναδέλφους να υπερψηφίσουν το παρόν νομοσχέδιο, καθώς εισάγονται θετικές και βελτιωτικές διατάξεις, οι οποίες, αποτελούν πραγματικά σταθμό στις προσπάθειες της χώρας να γυρίσει σελίδα. Δεν υπάρχει αμφιβολία ότι το παρόν σχέδιο νόμου αποτελεί ένα αποφασιστικό βήμα προς τη διαφάνεια και την εξυγίανση στο χώρο της διαφήμισης και των Μέσων Μαζικής Ενημέρωσης. Ένα χώρο, στον οποίο, όπως προέκυψε ξεκάθαρα και από την περσινή Εξεταστική Επιτροπή, βασίλευε το πελατειακό κράτος. Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει η κυρία Ασημακοπούλου.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Ευχαριστώ, κυρία Πρόεδρε. Όντως, το νομοσχέδιο που συζητάμε σήμερα έχει τρία κομμάτια. Το ηλεκτρονικό σύστημα για τη διαφήμιση, διατάξεις για τον περιφερειακό τύπο και την ένταξη των οπτικοακουστικών παραγωγών σε ένα καθεστώς του αναπτυξιακού νόμου.

Επειδή το κομμάτι για τη διαφήμιση είχε βγει στη διαβούλευση πέρυσι το καλοκαίρι, αυτό για τα οπτικοακουστικά έργα το βγάλατε στη διαβούλευση γύρω στο Φεβρουάριο και μετά, κάπου εκεί ενδιάμεσα, είχατε βγάλει στη διαβούλευση και την ίδρυση της Ελληνικής Διαστημικής Εταιρίας, ενώ για τον περιφερειακό τύπο δεν κάνατε καθόλου διαβούλευση. Όλα αυτά ήταν ένα πολυνομοσχέδιο, δηλαδή, αυτό που ήρθε στα χέρια μας σήμερα, αλλά είχε και την ίδρυση της Ελληνικής - NASA.

Επειδή διαβάζουμε ότι υπάρχει μια αντιπαράθεση μεταξύ σας και του κ. Τσακαλώτου για τη νομική μορφή που θα πάρει η Ελληνική - NASA, το οποίο, είναι πάρα πολύ κρίσιμο. Διαβάζουμε ότι είχατε και μια αντιπαράθεση στο Υπουργικό Συμβούλιο για να γίνω πιο συγκεκριμένη, για το αν μπορεί να εξαιρεθεί ορθώς από το ν. 3429/2005 που είναι το νομοθετικό πλαίσιο για τις ΔΕΚΟ, η σύσταση της Ελληνικής Διαστημικής Εταιρίας. Δηλαδή, αν θα είναι ιδιωτικού δικαίου ή δημοσίου δικαίου.

Με αυτή την ερώτηση, έρχομαι στο πρώτο κομμάτι του νομοσχεδίου, το οποίο είναι αυτό το φοβερό ηλεκτρονικό σύστημα διαφήμισης του περιφερειακού τύπου. Θέλω να εξηγήσω πάρα πολύ απλά, γιατί νομίζω ότι μπορεί και να μην το καταλαβαίνει ο κόσμος ότι δε μιλάμε για τη ρύθμιση της κρατικής διαφήμισης.

Μιλάμε για μια παρέμβαση, για ένα ηλεκτρονικό σύστημα, το οποίο αφορά στη ρύθμιση του πώς οι ιδιώτες, δηλαδή οι διαφημιστές, οι διαφημιζόμενοι και τα τηλεοπτικά κανάλια, υποχρεούνται να ρυθμίσουν τη μεταξύ τους σχέση χρησιμοποιώντας ένα ηλεκτρονικό σύστημα. Δηλαδή, μιλάμε για την ιδιωτική διαφήμιση. Το λέω αυτό με έμφαση, διότι πολλοί συνάδελφοι, με το είδαν το νομοσχέδιο, με ρωτούσαν αν πραγματικά αυτό σκοπεύετε να κάνετε. Δεν μιλάμε, λοιπόν, για την κρατική διαφήμιση, αλλά για την ιδιωτική διαφήμιση.

Θα είμαι σαφής, για να σας δώσω το στίγμα της προσέγγισής μας απέναντι σε αυτό το νομοσχέδιο, κύριε Παππά. Δεν υπάρχει λόγος πλέον να «μασάμε» τα λόγια μας, γιατί ούτε εσείς «μασάτε» τα λόγια σας και ούτε εσείς προσπαθείτε πλέον να κρύψετε την προσπάθεια την οποία κάνετε και τι είναι αυτό το οποίο κάνετε; Συνεχίζετε μια καθεστωτικού τύπου προσπάθεια ελέγχου των μέσων ενημέρωσης. Αυτή είναι η γραμμή της Κυβερνήσεως και του κυρίου Τσίπρα και του κυρίου Καμμένου και εσείς είστε η «αιχμή του δόρατος» της εφαρμογή αυτής της πολιτικής. Δεν τα καταφέρατε να ελέγξετε την ενημέρωση ως Υπουργός - «καναλάρχης» με το νομοθέτημά σας, διότι βγήκε αντισυνταγματικό. Δεν τα καταφέρατε, λοιπόν, να το κάνετε αυτό ευθέως, να ελέγξετε την αδειοδότηση των καναλιών, οπότε τι κάνετε τώρα, κύριε Υπουργέ;

Έρχεστε να ελέγξετε τα κανάλια διά της πλαγίως οδού, προσπαθώντας να ελέγξετε τη διαφημιστική πίτα, διότι αυτή είναι η πηγή των εσόδων των καναλιών και η απαραίτητη προϋπόθεση της οικονομικής τους βιωσιμότητας. Εφόσον, λοιπόν, έχει κριθεί αντισυνταγματικός ο νόμος σας και εφόσον δεν μπορείτε να ελέγξετε τον αριθμό, έρχεστε να ελέγξετε τη διαφήμιση. Δεν σας φτάνει αυτό, βέβαια. Με το νομοθέτημα αυτό έρχεστε να ελέγξετε και την κυκλοφορία των εφημερίδων του περιφερειακού τύπου και την κατανομή της κρατικής διαφήμισης στο περιφερειακό τύπο και από ό,τι καταλαβαίνω, έρχεστε να ελέγξετε και τον τρόπο με τον οποίο κατανέμονται ανύπαρκτα, βέβαια, κονδύλια από τον αναπτυξιακό νόμο στην παραγωγή οπτικοακουστικών μέσων στην Ελλάδα.

Το επόμενο βήμα, φαντάζομαι, θα είναι να ελέγξετε τις μετρήσεις, για να μας λέτε και πόσο είναι η τηλεθέαση και τις δημοσκοπήσεις. Δεν έχει μείνει τίποτε άλλο. Αν τα ελέγξετε όλα αυτά, νομίζω ότι ελέγχετε πλήρως την ενημέρωση.

Αυτό που έχει συμβεί, κύριε Παππά και το ξέρουμε όλοι και το βλέπουμε, είναι ότι μετά την παταγώδη αποτυχία σας με τον αντισυνταγματικό σας νόμο, απομακρυνθήκατε από το Μαξίμου και μπήκατε σε αυτό το Υπουργείο, το οποίο είναι, υποτίθεται, Υπουργείο Ψηφιακής Πολιτικής. Νομίζω ότι η πρόσφατη συζήτησή μας εδώ, στο πλαίσιο επίκαιρης ερώτησης, ανέδειξε ότι για τη ψηφιακή πολιτική δεν σας ενδιαφέρει ιδιαίτερα. Εδώ είναι το πραγματικό κομμάτι, γιατί τώρα δεν είστε Υπουργός - «καναλάρχης». Είστε «υπουργός προπαγάνδας» και μάλιστα σε μια Κυβέρνηση που πρέπει να σας αναγνωρίσω ότι έχετε ένα πάρα πολύ δύσκολο έργο. Είναι πάρα πολύ δύσκολο έργο να κάνεις προπαγάνδα – και αναφέρομαι στη μελέτη του ΟΟΣΑ – όταν μόλις το 13% των Ελληνίδων και των Ελλήνων έχουν εμπιστοσύνη στην Κυβέρνησή σας. Από πού να το πιάσεις αυτό; Δύσκολο έργο. Σας το αναγνωρίζω αυτό.

Για να δούμε το συγκεκριμένο νομοθέτημα, πρέπει να σας πω ότι έχω αρχίσει να ανησυχώ ότι πολιτικά έχετε πάθει μια εμμονή με τη νομοθέτηση πραγμάτων που είναι κατάφωρα αντισυνταγματικά. Μετά από αυτό που σας συνέβη με τον νόμο σας και το ΣτΕ, αντί να αποσύρετε τις διατάξεις, ξηλώνετε λίγο - λίγο, αργά και βασανιστικά, τον ίδιο σας το νόμο, προφανώς γιατί έχει πολιτικό πόνο αυτή η οπισθοχώρηση. Πρώτα, αναστείλατε τις διατάξεις και μετά φέρατε αυτήν την τροπολογία με την οποία καταργήσατε τις διατάξεις. Μέσα σε αυτήν την τροπολογία νομοθετήσατε το Simulcast, High Definition και Standard Definition, χωρίς τη γνώμη του ΕΣΡ για να περιορίσετε τις επιλογές του ΕΣΡ στον καθορισμό του αριθμού των καναλιών. Το ΕΣΡ καθόρισε τον αριθμό των καναλιών στα 7.

Εσείς ορκιζόσασταν εδώ σε αυτή την Αίθουσα, ότι η αδιάβλητη μελέτη της Φλωρεντίας έλεγε ότι το φάσμα χωράει 4 και μόνο κανάλια, τα οποία θα ήταν όλα high definition. Έρχεστε να μας πείτε τι ακριβώς; Εγώ λέω το σύστημα αυτό, μήπως να το αναθέσετε και αυτό στο Ινστιτούτο της Φλωρεντίας για να το κάνει αδιάβλητο. Δεν έχει να κάνει με το σύστημα αυτό ο Υπουργός, επειδή η εποπτεύουσα αρχή κάποια στιγμή είναι το ΕΣΡ. Μα τι είναι αυτό το σύστημα έχετε καταλάβει τι είναι αυτό το πράγμα;

Για να συνεννοηθούμε τι γίνεται με αυτό το νομοσχέδιο, υποχρεώνονται οι τηλεοπτικοί οργανισμοί που λειτουργούν στην Ελλάδα εθνικοί και περιφερειακοί, διαφημιστές, επιχειρήσεις που μεσολαβούν, διαφημιζόμενες επιχειρήσεις, όποιο πρόσωπο διενεργεί συναλλαγές διαφημιστικού χρόνου, υποχρεωτικά μέσα σε αυτό το σύστημα να κάνουν τη δουλειά τους, το οποίο σύστημα ποιος το σχεδιάζει; Το σχεδιάζει ο κύριος Παππάς, προδιαγραφές ενός διαγωνισμού που αναθέτει σε ένα διαχειριστή της επιλογής του για 8 χρόνια να τρέχει αυτό το σύστημα, το οποίο με ένα αλγόριθμο βελτιστοποίησης καθορίζει και την τιμή στην οποία γίνεται η πώληση της διαφήμισης, όλα τα βλέπει και τα ελέγχει ο Υπουργός και εποπτεύει το ΕΣΡ. Αυτό είναι το σύστημα και δεν ξέρω νομικά από πού να το πιάσω, συνταγματικά και νομικά δεν ξέρει κανείς από πού να το πιάσει αυτό το νομοσχέδιο.

Από πού να αρχίσει, κύριε Παππά, από την παραβίαση της ελεύθερης ανάπτυξης της προσωπικότητας και της οικονομικής ελευθερίας, από την παραβίαση της αρχής της ελευθερίας των συμβάσεων, από την παραβίαση της αρχής της αναλογικότητας; Πότε έγινε ο διαφημιστικός χρόνος-δεν μιλάμε για το τηλεοπτικό φάσμα τώρα-υπέρτερο δημόσιο αγαθό για να το ρυθμίζετε; Ποιο είναι το επόμενο βήμα, θα ρυθμίζετε και το τι αγοράζουμε από τα διαφημιζόμενα προϊόντα;

Επίσης, χωρίς να έχουμε θίξει το θέμα των ευαίσθητων προσωπικών δεδομένων, δεν έχω θίξει καν το ευρωπαϊκό δίκαιο του ανταγωνισμού. Αναφέρομαι στη σχετική ανακοίνωση της Ένωσης των Εμπορικών Τηλεοπτικών Δικτύων είμαι σίγουρη ότι την ξέρετε στην Ευρώπη, που εκπροσωπεί 37 χώρες και που βλέπουν αυτό το νομοθέτημα και αναρωτιούνται αν η κυβέρνηση μας αν έχει ποτέ διαβάσει βασικές συμβάσεις της Ε.Ε..

Θα τα συζητήσουμε λοιπόν, εδώ στην Ολομέλεια και θεσμικά όλο το κομμάτι της αντισυνταγματικότητας. Γι’ αυτό σας λέω, κύριε Υπουργέ, ειλικρινά, πάτε γυρεύοντας από αντισυνταγματικό νομοσχέδιο σε αντισυνταγματικό νομοσχέδιο; Αλλά βέβαια, σας άκουσα το πρωί σε ένα ραδιοφωνικό σταθμό να λέτε ότι δεν θα εμπλακείτε στη «βαρουφακειάδα». Ο Βαρουφάκης ήταν το «asset» τώρα είναι η «βαρουφακειάδα» και μιλάει πολύ.

Εν πάση περιπτώσει, διάβασα κάπου-και δεν ξέρω αν είναι αληθινό ή αν υπάρχει μαγνητοφωνημένο σε κάποιο κινητό-ότι ενώ ο κύριος Τσίπρας έλεγε για τον κύριο Στουρνάρα ότι πρέπει να φύγει, εσείς ήσασταν υπέρ των πιο δραστικών λύσεων. Είστε λοιπόν ο Υπουργός των δραστικών λύσεων, δηλαδή, περιορίζουμε τα κανάλια στα 4 δεν μας βγαίνει αυτό από το ΣΤΕ, οπότε ελέγχουμε τη διαφήμιση, δεν ελέγχουμε καλύτερα και τον περιφερειακό τύπο; Τι φέρνετε εδώ; Άλλα δραστικά μέτρα, ρυθμίσεις αποσπασματικές για τον περιφερειακό τύπο χωρίς καμία διαβούλευση. Νομίζω είδα τον κύριο Γκρέτσο, ο οποίος είπε «αν σας αρέσει».

Τι κάνετε με το barcode στο οποίο αναφέρθηκε ο συνάδελφος; Τι κάνετε με τα καινούργια κριτήρια που βάζετε στη κυκλοφορία των εφημερίδων και στο περιεχόμενό τους για να μπορέσουν να πάρουν κρατική διαφήμιση και με την απαλοιφή της εσωτερικής κατανομής μεταξύ των ειδών δηλαδή της τηλεόρασης, του ιντερνέτ και των εφημερίδων τι κάνετε; Στήνετε ένα καινούργιο δίκτυο δικών σας περιφερειακών μέσων, σε 6 μήνες θα μπορείτε εντός νόμιμων πλαισίων να μοιράζετε τη διαφήμιση σε όποιον θέλετε και όλοι οι υπόλοιποι που σας πολεμάνε θα κλείσουν. Αυτή είναι η ρύθμιση σας για τον περιφερειακό τύπο σήμερα. Θέλετε να ελέγξετε και την κυκλοφορία, αλλά και την κατανομή της διαφήμισης, από βοσκοτόπι σε βοσκοτόπι το πάτε.

Θα κλείσω με το τελευταίο κεφάλαιο που έχει να κάνει με τα οπτικοακουστικά μέσα. Θα ακούσουμε κάποιους φορείς αύριο, αλλά εγώ θα σας πω, εκ προοιμίου, ότι προφανώς δεν είμαστε αρνητικοί στο να βοηθηθούν οι Έλληνες παραγωγοί οπτικοακουστικών έργων. Πώς θα μπορούσαμε να είμαστε; Αυτό στο οποίο είμαστε αρνητικοί είναι ότι κοροϊδεύετε κατάφορα τον κόσμο για άλλη μια φορά.

Διαβάζω χθες ότι θα υπάρχει καινούργιο καθεστώς πολυνομοσχέδιο για τα οπτικοακουστικά έργα και θα πάρουν 400 εκατομμύρια ευρώ. Πού θα τα βρείτε τα 400 εκατομμύρια ευρώ; Από τον αναπτυξιακό νόμο, λέει. Εδώ είναι ο συνάδελφος ο κ. Δήμας που χειρίζεται τα θέματα του αναπτυξιακού νόμου. Πέρυσι τέτοια εποχή είχα την τιμή να είμαι Εισηγήτρια της Νέας Δημοκρατίας για το θέμα του αναπτυξιακού νόμου, απλή κουβέντα, πόσα λεφτά έχουν έρθει στην αγορά από τον αναπτυξιακό νόμο; Μηδέν λεφτά από τον αναπτυξιακό νόμο. Θα ακούσουμε τώρα 32 φορείς στους οποίους θα σηκώνεστε και θα λέτε «θα σας δώσουμε 400 εκατομμύρια». Τέτοια κοροϊδία, τι να πει κανείς. Δεν είμαστε αρνητικοί στην ιδέα, αλλά μην κοροϊδεύουμε τον κόσμο.

Κλείνοντας, κυρία Πρόεδρε και ευχαριστώ για την ανοχή σας, προφανώς είμαστε εντελώς αρνητικοί επί της αρχής στον έλεγχο της ιδιωτικής διαφήμισης. Όσον αφορά στις διατάξεις του Περιφερειακού Τύπου θα ακούσουμε, αλλά δεν θα σας επιτρέψουμε να προσπαθήσετε να τους ελέγξετε και αυτούς, οπότε επιφυλασσόμαστε. Όσον αφορά στα οπτικοακουστικά, επίσης, επιφυλασσόμεθα, αλλά όχι όμως παραμύθια της Χαλιμάς και σε αυτό κ. Υπουργέ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Παπαθεοδώρου.

ΘΕΟΔΩΡΟΣ ΠΑΠΑΘΕΟΔΩΡΟΥ (Ειδικός Αγορητής της Δημοκρατικής Συμπαράταξης ΠΑΣΟΚ - ΔΗΜΑΡ): Κύριε Πρόεδρε, κύριε Υπουργέ, κυρίες και κύριοι συνάδελφοι, μεταξύ μας νομίζω ότι θα ήταν οξύμωρο, αν ο κ. Παπάς εισηγείτο στην Εθνική Αντιπροσωπεία ένα σχέδιο νόμου, το οποίο θα ακολουθούσε την ορθή νομοθέτηση, θα σεβόταν τις θεμελιώδεις αρχές, συνταγματικές αρχές, θα ανταποκρινόταν στη στοιχειώδη λειτουργία της αστικής δημοκρατίας ή θα εισέφερε κάτι που να θυμίζει έστω και από μακριά μια νομοθετική πρωτοβουλία μεταρρυθμιστική. Ο Υπουργός ο κ. Παπάς που απέτυχε να γίνει καναλάρχης για να μπορεί να χειραγωγεί τα Μ.Μ.Ε. αποπειράτε εκ νέου να ελέγξει το διαφημιστικό χώρο και το διαφημιστικό χρόνο για να γίνει ο «big brother», ο μεσάζων μεταξύ επιχείρησης και πελάτη.

Πρόκειται για μια συνήθη πλέον καθεστωτική αντίληψη παρέμβασης και κρατικού ελέγχου της Κυβέρνησης. Αυτή τη φορά σε ζητήματα που ρυθμίζει η αγορά και όχι η Πολιτεία που παραβιάζει με αντισυνταγματικό τρόπο τις κείμενες διατάξεις περί ανεξαρτησίας των Μ.Μ.Ε., περί ελευθερίας των συναλλαγών και περί ανταγωνισμού. Αυτό είναι το πολιτικό περιεχόμενο του νομοσχεδίου «Παπά». Είναι τόσο απροκάλυπτη η παρέμβαση και πρωτοφανής για τα ευρωπαϊκά και διεθνή δεδομένα που σε καμία ευρωπαϊκή χώρα δεν σκέφτηκε μέχρι σήμερα ο νομοθέτης να εγκαθιδρύσει ένα μεσάζοντα Υπουργό, ο οποίος θα ελέγχει αποκλειστικά τις συναλλαγές για όλες τις μορφές διαφήμισης στην τηλεόραση είτε εθνικής εμβέλειας είτε περιφερειακής εμβέλειας.

Τελικά εγώ καταλαβαίνω το εξής. Είναι αυτό που διατύπωσε με τόση έμφαση ο κ. Πρωθυπουργός, ότι «το καλό το παλικάρι ξέρει κι άλλο μονοπάτι» και επειδή πρόκειται για τον κ. Παππά, προφανώς το μονοπάτι είναι λίγο πονηρό, αλλά όπως έλεγε και το τραγούδι, «υπάρχει ένα πονηρό μονοπάτι, που πάει ντουγρού στην κατηφόρα τη μεγάλη».

 Το σχέδιο νόμου του κ. Παππά, θα ήταν αστείο κατασκεύασμα ημιμαθών κρατιστών νομικών, εάν δεν ήταν τόσο επικίνδυνο, για τις συνταγματικές ελευθερίες και τη λειτουργία της αγοράς. Γι' αυτό και το καταψηφίζουμε επί της αρχής, κυρίες και κύριοι συνάδελφοι, όπως θα καταψηφίσουμε και τα περισσότερα άρθρα.

Ζητάμε δε από όλα τα Κόμματα της Δημοκρατικής Αντιπολίτευσης, ανεξάρτητα από την πολιτική κριτική που θα ασκήσουν, να συνταχθούμε όλοι μετωπικά απέναντι στη νέα αντισυνταγματική και αντιθεσμική πρόκληση του Υπουργού «μεσάζοντα» συναλλαγών και συμφερόντων, που σε μια κανονική δημοκρατία, σε μια κανονική δημοκρατική Πολιτεία, δεν εμπίπτουν αυτά τα θέματα στη σφαίρα των αρμοδιοτήτων ενός Υπουργού.

Για να γίνω συγκεκριμένος: στα άρθρα 1, 3 και 4, ορίζεται η υποχρέωση διενέργειας όλων των συναλλαγών διάθεσης του διαφημιστικού χρόνου, μεταξύ τηλεοπτικών σταθμών εθνικής, περιφερειακής εμβέλειας, επιχειρήσεων, διαφημιστών, διαφημιζομένων, μέσω ενός συστήματος ηλεκτρονικής πλατφόρμας, ενώ απαγορεύεται κάθε συναλλαγή, εκτός αυτού του συστήματος. Γιατί γίνεται αυτό; Με ποιο δικαίωμα παρεμβαίνει σε ένα αγαθό ελεύθερης συναλλαγής η Κυβέρνηση και όχι για να προστατεύσει τους καταναλωτές, γιατί κάτι τέτοιο θα έχει το δικαίωμα να το κάνει; Όχι για να προστατεύσει, λοιπόν, τους καταναλωτές, αλλά για να δεσμεύσει, να χειραγωγήσει το αγαθό και την εμπορία του.

Κατά την Κυβέρνηση, λοιπόν, ο στόχος, όπως αναγράφεται στην αιτιολογική έκθεση, είναι η πάταξη της φοροδιαφυγής. Αν υπάρχει διαπιστωμένη φοροδιαφυγή στο χώρο της διαφήμισης, τότε γιατί η Κυβέρνηση δεν ενισχύει τους ελεγκτικούς μηχανισμούς, το σκόπιμα παροπλισμένο από την Κυβέρνηση και χωρίς μέσα πλέον Σ.Δ.Ο.Ε., την εφορία, τον οικονομικό εισαγγελέα, όποιον θέλετε, έτσι ώστε να ελεγχθεί αυτή η φοροδιαφυγή;

Άντ’ αυτού, τι προτείνει η Κυβέρνηση; Τι προτείνει το νομοσχέδιο; Μια ηλεκτρονική πλατφόρμα, ένα σύστημα που θα προσδιορίζει τις τιμές και θα κατανέμει το διαφημιστικό χρόνο, γιατί πολύ απλά δεν έχει το δικαίωμα να το κάνει. Εκεί βρίσκεται η ουσιαστική αντισυνταγματικότητα του νομοσχεδίου, αλλά ο πραγματικός λόγος είναι ότι η Κυβέρνηση δεν επιδιώκει την πάταξη της φοροδιαφυγής, επιδιώκει τον έλεγχο της διαφημιστικής αγοράς και θα σας αποδείξω πως τη χειραγώγηση των διαπραγματεύσεων μεταξύ ιδιωτών, δεν πρόκειται για τη κρατική διαφήμιση. Οι ιδιώτες μεταξύ τους μπορούν να συμφωνήσουν, να συναλλάσσονται, για ένα αγαθό, το οποίο δεν μπορεί να δεσμευτεί από κρατική ρύθμιση.

Δεν μπορεί να δεσμευτεί ο ελεύθερος ανταγωνισμός γι' αυτό και επιδιώκει την παρέμβαση στο χώρο της διαφήμισης, άρα και την επιρροή στα συμφέροντα που υπάρχουν, σε αυτό το χώρο. Αυτό προσπαθεί να κάνει η Κυβέρνηση.

Αυτό ξέρετε τι σημαίνει; Πώς ορίζεται αυτό; Είναι ο ορισμός του μεσάζοντα, δηλαδή αυτού που παρεμβαίνει μεταξύ δύο συναλλασσομένων με σκοπό το όφελος, που είναι συνήθως οικονομικό. Ποιο είναι τώρα το οικονομικό όφελος από αυτήν τη διαδικασία; Το ορατό οικονομικό όφελος είναι η επιβάρυνση του 10%, αφού η Γενική Γραμματεία Ενημέρωσης θα εισπράττει το 10% επί των ημερήσιων ακαθάριστων εσόδων από τη διαφήμιση. Με αυτό το ποσό θα πληρώνει τον μεσάζοντα-ιδιώτη που θα λειτουργεί την πλατφόρμα και τα υπόλοιπα θα διατίθενται για τους σκοπούς του ΕΚΟΜΕ.

Το μη ορατό οικονομικό όφελος, όμως, είναι η χειραγώγηση της διαφημιστικής αγοράς, μέσω του διαχειριστή. Συζητώντας το σαββατοκύριακο, με εκπροσώπους Περιφερειακών Μέσων, πώς κατανοούν αυτή τη διαδικασία, μου είπαν το εξής πάρα πολύ απλό: Δηλαδή για μια διαφήμιση, σε ένα περιφερειακό τηλεοπτικό μέσο, για έπιπλα, που αποτελεί ένα πολύ μικρό ποσό, αλλά αναγκαίο για τη λειτουργία του σταθμού αυτού, θα λέμε στο διαφημιζόμενο ότι αν θέλεις να διαφημιστείς στο κανάλι μου, ανέβασε την προσφορά σου στην πλατφόρμα. Και πιστεύετε ότι αυτό θα λειτουργήσει;

Αυτό το οποίο λένε τα Περιφερειακά Μέσα, είναι ότι με αυτόν τον τρόπο ή θα δημιουργηθεί παράλληλη αγορά που θα κατευθύνει αλλού τις διαφημίσεις ή από την άλλη πλευρά, ακούστε το αυτό, θα αποστερήσει τα Περιφερειακά Μέσα, από ένα έσοδο που μέχρι τώρα, δεν αμφισβήτησε κανένας, ούτε τη νομιμότητα του, ούτε τη λειτουργία του, αλλά ούτε και τον τρόπο της συναλλαγής του. Είναι ένα ιδιωτικό αγαθό.

Είναι ένα ιδιωτικό αγαθό. Αυτό που δεν καταλαβαίνετε είναι ότι εδώ δεν μπορεί να παρέμβει το κράτος. Στις ιδιωτικές συναλλαγές μπορεί να ρυθμίσει καταστάσεις νομιμότητας, δεν μπορεί να ρυθμίσει καταστάσεις συναλλαγών, όπως το κάνετε. Εδώ είναι η διπλά παράτυπη νέα απόπειρα του Υπουργού.

Αν δεν έχει ενημερωθεί η κυβέρνηση, η διαφήμιση είναι ιδιωτικό αγαθό και αντικείμενο ελεύθερης διαπραγμάτευσης μεταξύ συναλλασσόμενων. Οπότε, το σύστημα που προτείνει με αλγόριθμους καθορισμού τιμών και κατανομής της διαφήμισης, σας το λένε όλοι και θα σας κοπούν όλοι, παραβιάζει θεμελιώδεις αρχές τόσο του Εθνικού Αστικού και Εμπορικού Δικαίου- όπως αυτή της ελευθερίας των συμβάσεων- όσο και του Ευρωπαϊκού Δικαίου που απαιτεί τώρα πλέον την απελευθέρωση της αγοράς. Αυτή η αγορά, δεν χρειάζεται εντεταλμένο μεσάζοντα, τύπου κράτους αναδόχου ιδιώτη διαχειριστή για να ελέγξει την λειτουργία και τις τιμές της. Οι τιμές, δεν είναι οι ίδιες του ίδιου προϊόντος ανάλογα με τον συναλλασσόμενο μέσο και επίσης, ο ανταγωνισμός είναι αυτός που καθορίζει τις τιμές και όχι οι κρατικές πλατφόρμες.

Με αυτό τον τρόπο, επιδιώκετε να αφαιρεθεί η δυνατότητα των media shops ή των μεγάλων χορηγών να κατευθύνουν τη διαφήμιση στα ΜΜΕ που τους παρέχουν τη μεγαλύτερη επιβράβευση. Τα διαφημιστικά κονδύλια θα κατευθύνονται πλέον στα media που προσφέρουν την καλύτερη σχέση τιμής- απόδοσης και ο διαφημιστικός χρόνος στον διαφημιζόμενο που θα προσφέρει την υψηλότερη τιμή.

Γιατί, ωστόσο, αυτό αποτελεί αρμοδιότητα της κυβέρνησης; Εφόσον η Ανεξάρτητη Αρχή, το ΕΣΡ, που ορίζεται ως ρυθμιστής του ηλεκτρονικού συστήματος διάθεσης του τηλεοπτικού διαφημιστικού χρόνου. Αλλά και σ' αυτό, η παρέμβαση είναι καθεστωτική και χοντροκομμένη.

Στην παράγραφο 8 του άρθρου 2 και στο άρθρο 9, ορίζεται ως ρυθμιστής του συστήματος το ΕΣΡ και στην ίδια πρόταση, αυτό αναιρείται αφού ουσιαστικά ο ρόλος του θα είναι εποπτικός, να εποπτεύσει, τι; Και η ιδιοκτησία του συστήματος θα παραμένει κρατική με παραχώρηση στον αναδόχου, δηλαδή, υπό την λειτουργία του Υπουργού μεσάζοντα.

Το άρθρο 6, που ορίζει τα της αναδοχής για τον σχεδιασμό, την ανάπτυξη και υλοποίηση του συστήματος. Και εδώ ο ρόλος του Υπουργού είναι πάλι καθοριστικός. Αυτός καθορίζει τους όρους και τις προϋποθέσεις και ακούστε το, γιατί αυτό έχει να κάνει και με τη συνταγματικότητα. Αυτός καθορίζει τους όρους και τις προϋποθέσεις της προκήρυξης για τον διαγωνισμό, αυτός επιλέγει το διαχειριστή του συστήματος, ο οποίος και είναι υπεύθυνος για τη λειτουργία, την οργάνωση, ελέγχει μεταξύ άλλων τις συναλλαγές και τις καταγραφές.

Κύριοι συνάδελφοι, μεταξύ μας. Στη Σοβιετική Ένωση, τουλάχιστον, υπήρχε μόνο κρατική διαφήμιση και δεν είχαν ανάγκη να επινοήσουν αυτό το σύστημα. Όμως, αυτό το σύστημα μπορεί κάλλιστα να το προτείνετε στην Βενεζουέλα, όπου εκεί πράγματι, θα έπρεπε να το είχαν σκεφθεί και να σας είχαν «πουλήσει» τεχνογνωσία, αλλά στο πλαίσιο των συναλλαγών μπορείτε να το κάνετε, γιατί αυτό το σύστημα για τη Βενεζουέλα, πράγματι, αποτελεί πρότυπο. Για ευρωπαϊκή χώρα δεν υπάρχει τέτοιο πρότυπο.

Για άλλη μια φορά, σας λέω, ότι με το πρόσχημα της ρύθμισης της κατάστασης, η κυβέρνηση με το νομοσχέδιο «Παππά», επιχειρεί να ελέγξει το τηλεοπτικό τοπίο με άξονα πλέον, όχι τις τηλεοπτικές άδειες, αλλά της δημοπράτησης ιδιωτικών διαφημίσεων. Τα πολιτικά χαρακτηριστικά του σχεδίου είναι πρόδηλα. Εφόσον δεν μπόρεσε να ρυθμίσει τον αριθμό των καναλιών, ο κ. Παππάς, επιχειρεί να ελέγξει τα έσοδά τους, ιδίως αυτά που προέρχονται από τη διαφήμιση. Επινοεί τεχνολογική πλατφόρμα τις προδιαγραφές, τις οποίες τις ορίζει ο ίδιος, προκειμένου μέσα από αυτήν να ελέγξει τόπους διακινείται η ιδιωτική διαφήμιση. Αυτό είναι το πολιτικό χαρακτηριστικό: Ποια θα είναι η τιμή της και ποιος θα παίρνει μερίδιο από αυτή.

Πριν καν δρομολογήσει τη διαδικασία των τηλεοπτικών αδειών το ΕΣΡ, ο κ. Παππάς, προσπαθεί να θέσει τους δικούς του όρους στην αγορά των ιδιωτικών διαφημίσεων. Πρόκειται για ωμή παρεμπόδιση του έργου του ΕΣΡ, καθώς και η ομολογία της δυσανεξίας της κυβέρνησης απέναντι στη λειτουργία των Ανεξάρτητων Αρχών, απέναντι στους ανεξάρτητους θεσμούς. Ο Υπουργός παρεμβαίνει ο ίδιος ρυθμίζει, ορίζει, ελέγχει και τελικά, διαμορφώνει την ελεύθερη διαπραγμάτευση ανάμεσα στα ΜΜΕ και την αγορά των ιδιωτικών διαφημίσεων. (Συνέχεια ομιλίας, κ. ΘΕΟΔΩΡΟΥ ΠΑΠΑΘΕΟΔΩΡΟΥ, Ειδικού Αγορητή της Δημοκρατικής Συμπαράταξης ΠΑ.ΣΟ.Κ. – ΔΗΜ.ΑΡ.)

Και αυτή η νέα προσπάθεια θεσμικής υπεξαίρεσης αρμοδιοτήτων του Εθνικού Συμβουλίου Ραδιοτηλεόρασης από την απερχόμενη Κυβέρνηση, θα αποτύχει. Να σας πω γιατί θα αποτύχει. Γιατί άλλη μια φορά ξεκινάει με ένα βάθρο αντισυνταγματικότητας και σε περιοχή που δεν μπορεί να ελέγξει η Κυβέρνηση. Γι' αυτό είναι αποτυχημένο και αυτό το νομοσχέδιο του κ. Παππά. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε τον κ. Παπαθεοδώρου. Πριν δώσω το λόγο στον επόμενο ομιλητή, επιτρέψτε μου, να αναγνώσω τους φορείς και παρακαλώ παρακολουθείστε, για να έχουμε μια εικόνα.

Σύμφωνα με αυτά τα οποία έχουν καταγραφεί είναι:

Η Ένωση Παραγωγών Επικοινωνίας (PACT).

Σύνδεσμος Ελλήνων Παραγωγών Κινηματογράφου, Τηλεοράσεις, Βίντεο Πολυμέσων.

Εταιρία Ελλήνων Σκηνοθετών (ΕΕΣ).

Ένωση Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ).

Ένωση Ιδιωτικών Σταθμών Αττικής.

Ένωση Τεχνικών Ιδιωτικής Τηλεόρασης.

Εκπρόσωπος της Περιφέρειας Αττικής.

Εκπρόσωπος της Περιφέρειας Κεντρικής Μακεδονίας

Εκπρόσωπος της Περιφέρειας Νοτίου Αιγαίου.

Ένωση Περιφερειακών Καναλιών Ελλάδος.

Ένωσης Συντακτών Μακεδονίας-Θράκης (ΕΣΗΕΜΘ).

 Ένωση Συντακτών Πελοποννήσου, Ηπείρου και Νήσων(ΕΣΗΕΠΗΝ).

 Ένωσης Συντακτών Στερεάς και Εύβοιας (ΕΣΕΘΣΤΕΕ).

Ένωση Ιδιοκτητών Ημερήσιων Επαρχιακών Εφημερίδων.

Ένωση Εταιριών Διαφήμισης - Επικοινωνίας Ελλάδος.

Ελληνικό Κέντρο Κινηματογράφου.

Εκπροσώπους του Εθνικού Ραδιοτηλεοπτικού Συμβουλίου του ΕΣΡ.

Σύνδεσμος Ημερήσιων Περιφερειακών Εφημερίδων (ΣΗΠΕ).

Ένωση Ιδιοκτητών Επαρχιακού Τύπου (ΕΙΕΤ).

Σύνδεσμος Διαφημιζόμενων Ελλάδος (ΣΔΕ).

Σωματείο Ελλήνων Ηθοποιών

Ελληνική Ένωση Κινουμένων Σχεδίων (ΑΣΙΦΑ).

Αυτοί είναι οι φορείς τους οποίους θα καλέσουμε.

Θα πρότεινα, επειδή είμαστε άνθρωποι, να κάνω μια ταχύτατη επανάληψη, για να μην υπάρχουν προβλήματα, δηλαδή, για να είμαστε σίγουροι.

Η Ένωση Παραγωγών Επικοινωνίας (PACT).

Σύνδεσμος Ελλήνων Παραγωγών Κινηματογράφου, Τηλεοράσεις, Βίντεο Πολυμέσων.

Εταιρία Ελλήνων Σκηνοθετών (ΕΕΣ).

Ένωση Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ).

Ένωση Ιδιωτικών Σταθμών Αττικής.

Ένωση Τεχνικών Ιδιωτικής Τηλεόρασης.

Εκπρόσωπος της Περιφέρειας Αττικής.

Εκπρόσωπος της Περιφέρειας Κεντρικής Μακεδονίας

Εκπρόσωπος της Περιφέρειας Νοτίου Αιγαίου.

Ένωση Περιφερειακών Καναλιών Ελλάδος.

Ένωσης Συντακτών Μακεδονίας-Θράκης (ΕΣΗΕΜΘ).

Ένωση Συντακτών Πελοποννήσου, Ηπείρου και Νήσων (ΕΣΗΕΠΗΝ).

Ένωσης Συντακτών Στερεάς και Εύβοιας (ΕΣΕΘΣΤΕΕ).

Ένωση Ιδιοκτητών Ημερήσιων Επαρχιακών Εφημερίδων.

Ένωση Εταιριών Διαφήμισης - Επικοινωνίας Ελλάδος.

Ελληνικό Κέντρο Κινηματογράφου.

Εκπροσώπους του Εθνικού Ραδιοτηλεοπτικού Συμβουλίου του ΕΣΡ.

Σύνδεσμος Ημερήσιων Περιφερειακών Εφημερίδων (ΣΗΠΕ).

Ένωση Ιδιοκτητών Επαρχιακού Τύπου (ΕΙΕΤ).

Σύνδεσμος Διαφημιζόμενων Ελλάδος (ΣΔΕ).

Σωματείο Ελλήνων Ηθοποιών (ΣΕΗ).

Ελληνική Ένωση Κινουμένων Σχεδίων (ΑΣΙΦΑ).

Αυτοί είναι οι φορείς και προτείνω να τους καλέσουμε.

ΘΕΟΔΩΡΟΣ ΠΑΠΑΘΕΟΔΩΡΟΥ: Κύριε Πρόεδρε, είχα προτείνει την Ένωση Ενημερωτικής Τηλεόρασης της Ελληνικής Περιφέρειας και τον Πρόεδρο της, τον κ. Αντώνη Δημητρίου.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Προσθέτουμε την Ένωση Ενημερωτικής Τηλεόρασης της Ελληνικής Περιφέρειας (ΕΕΤΕΠ).

Επομένως, αυτοί οι φορείς καλούνται. Συνεχίζουμε με τον επόμενο ομιλητή. Το λόγο έχει ο κ. Σαχινίδης.

ΙΩΑΝΝΗΣ ΣΑΧΙΝΙΔΗΣ (Ειδικός Αγορητής του Λαϊκού Συνδέσμου-Χρυσή Αυγή): Ευχαριστώ, κύριε Πρόεδρε. Το παρόν σχέδιο νόμου χωρίζεται σε 4 κεφάλαια. Από την πλήρη ανάγνωσή του, προκύπτει ότι αποτελεί ακόμα ένα ιδεοληπτικό κατασκεύασμα που με άλλοθι την προσέλκυση επενδύσεων στον τομέα του θεάματος, επιχειρεί «να κλείσει το μάτι» σε ημέτερους καλλιτέχνες, παραγωγούς, σεναριογράφους, σκηνοθέτες, κλπ, για να υποβάλουν αιτήσεις για επιχορήγηση από τα δημόσια Ταμεία.

Ταυτόχρονα, στην ίδια κατεύθυνση, που η κυβέρνηση μάς έχει συνηθίσει, επιχειρείται μια πλήρης καταγραφή όλων των εντύπων που κυκλοφορούν στην επαρχία, με απώτερο σκοπό τη στοχοποίηση και εντέλει την εξαφάνισή τους, εφόσον, δεν υποκύπτουν στις πολιτικές στοχεύσεις της Κυβέρνησης. Ταυτόχρονα, εσείς, κύριε Υπουργέ, αναγορεύεστε σε απόλυτο άρχοντα του τηλεοπτικού τοπίου, διανέμοντας ακόμα και το διαφημιστικό τηλεοπτικό χρόνο, μέσω διατάξεων που ελέγχονται για την αντισυνταγματικότητα τους, μετά το γνωστό φιάσκο με τις τηλεοπτικές άδειες και την απόφαση του Συμβουλίου της Επικρατείας.

Εν ολίγοις, πρόκειται για ένα νομοσχέδιο που καθαρά είναι πολιτικό και στοχεύει στον πλήρη και εξαντλητικό έλεγχο, τόσο στον τομέα της Ενημέρωσης του διαφημιστικού τοπίου, όσο και του θεάματος, με απώτερο σκοπό, την περαιτέρω χειραγώγηση κάθε φωνής που ενδέχεται να διαφοροποιείται –όπως είπα και πριν- από εκείνην που έχει προκριθεί ως κατεστημένη από τη συγκυβέρνησή σας. Είναι χαρακτηριστικό ότι δεν υπάρχει ούτε μια διάταξη, την οποία θα μπορούσαμε να δούμε θετικά.

Επομένως, συνοπτικά, καταψηφίζουμε, πλήρως, επί της αρχής για τους ειδικότερους λόγους που θα αναφέρω σε κάθε κεφάλαιο του νομοσχεδίου, χωριστά. Μετά, λοιπόν, το θέατρο Σκιών με τους εγκλωβισμένους, επί 48ωρο, καναλάρχες, σε ειδικά δωμάτια, για τον πλειστηριασμό των 4 τηλεοπτικών αδειών και το αναμενόμενο Βατερλό της κυβέρνησής σας στο Συμβούλιο της Επικρατείας που σας υποχρέωσε να επιστρέψετε μέχρι δεκάρας τα ποσά που είχατε εισπράξει, από αυτή την κωμωδία, έρχεται, τώρα, η κυβέρνησή σας να κάνει το εξής τραγελαφικό: Να ρυθμίσει, με το πρώτο Κεφάλαιο του εν λόγω νομοσχεδίου, το τοπίο της διανομής του τηλεοπτικού διαφημιστικού χρόνου, όταν, ακόμα, κύριε Υπουργέ, δεν έχει αποφασιστεί πόσες άδειες θα διατεθούν - κατά το κοινώς λεγόμενο, «βάζετε την άμαξα μπροστά από τα άλογα».

Ήδη, από την εποχή του περίφημου πλειστηριασμού των αδειών που με τη βοήθεια κάποιου λαθρόβιου Ινστιτούτου Φλωρεντίας, το οποίο είχατε ανακαλύψει για να μας πείσετε ότι οι άδειες που μπορούν να χωρέσουν στο ηλεκτρονικό τηλεοπτικό φάσμα ήταν μόνο 4, όταν, στις περισσότερες χώρες, ο μέσος όρος είναι 10.

Τότε, είχαμε διατυπώσει τις ισχυρές επιφυλάξεις μας για το εγχείρημά σας. Είχαμε πει, ότι η αριστερή σας κυβέρνηση - στην ιδεοληψία σας έχετε μπερδέψει την ανάγκη για απαραίτητο κεντρικό έλεγχο του τηλεοπτικού τοπίου και των προϋποθέσεων λειτουργίας των καναλιών, με τη διανομή των αδειών μόνο σε αρεστούς, ώστε να υπάρχει απόλυτη εξάρτησή τους από την κεντρική εξουσία. Μετά από αυτό, θεωρούμε αυτονόητο ότι θα έπρεπε πρώτα να περατωθεί η διαδικασία για τη διανομή του τηλεοπτικού φάσματος, κατόπιν των ενεργειών που μόνο το Εθνικό Συμβούλιο Ραδιοτηλεόρασης είναι αρμόδιο να διενεργήσει και μετά να υπάρξει οποιαδήποτε θεσμοθέτηση κανόνων για τον τηλεοπτικό χρόνο και τις διαδικασίες διάθεσής του.

Στα άρθρα 1 και 2, γίνεται ο ορισμός που θα χρησιμοποιήσει το νομοσχέδιο.

Το άρθρο 3, καθορίζει ότι δεν υφίσταται εμπορία διαφημιστικού χρόνου, εκτός του καθορισμένου συστήματος, δηλαδή, ότι κανένας τηλεοπτικός φορέας – διαφημιζόμενος ή επιχειρηματίας - δεν μπορεί να αγοράσει χρόνο ή να συμμετέχει στη διαφήμιση, με παράπλευρους τρόπους από 1/9/2018 και μετά.

Στο άρθρο 4, αναφέρονται οι συγκεκριμένες εγγυήσεις που παρέχονται.

Το άρθρο 5, αναφέρεται στη λειτουργία του συστήματος που υλοποιείται μέσω διεθνούς διαγωνισμού.

Στο άρθρο 6, με ανάδοχο που αναλαμβάνει για 8ετία. Χαρακτηριστικό είναι ότι πέραν μερικών αόριστων και γενικών κατευθύνσεων που θέτει ο νόμος, ως υποχρεώσεις του διαχειριστή, λείπουν εντελώς οι τεχνικές προδιαγραφές και οι λεπτομέρειες, κάτω από τις οποίες θα λαμβάνει χώρα η διαχείριση, γιατί, δήθεν, θα εκδοθεί σχετική προκήρυξη. Η προκήρυξη αυτή, όπως φαίνεται από το ίδιο το νομοσχέδιο, στο άρθρο 6, παρ. 2, θα εκδοθεί από εσάς τον ίδιο, κύριε Υπουργέ.

Ειδικότερα, στο άρθρο 5, που αναφέρεται στη λειτουργία του συστήματος, δεν γίνεται καμία αναφορά, ως όφειλε, στις λεπτομέρειες και τις διαδικασίες που θα ακολουθηθούν, ώστε οι διατάξεις του να εφαρμοστούν. Θα είναι ηλεκτρονική πλατφόρμα, στην οποία, κάποιος ενδιαφερόμενος θα εισάγει τα στοιχεία, που θα διαχειρίζονται από μια κεντρική μονάδα, δηλαδή, θα είναι η υπηρεσία, στην οποία θα μπορεί κάποιος να καταθέτει δικαιολογητικά, εντός συγκεκριμένης προθεσμίας, ώστε αυτά να κριθούν μαζί με άλλα.

Θα υπάρχει τρόπος επανεξέτασης του αιτηθέντος; Θα υπάρχει δυνατότητα προσφυγής σε ανώτερο θεσμικό όργανο μέχρι την τελική διανομή του προϊόντος;

 Όλα αυτά μένουν αναπάντητα γιατί, προφανής σκοπός της κυβέρνησής σας είναι απλά να θολώσει το τοπίο, όπως ακριβώς κάνατε και με τις άδειες και, τελικά, να υπερισχύσει η επιλογή που βρίσκεται πιο κοντά σε εκείνη για τη συνολική διαχείριση του συστήματος της διαφημιστικής πίτας, η οποία, ακόμη και σήμερα, εν μέσω κρίσης, είναι προσοδοφόρα.

 Στο άρθρο 9 αναγορεύεται το ΕΣΡ, ως ρυθμιστής του συστήματος, αρμόδιο για την εποπτεία του διαχειριστή, μετατρέποντάς το, πιθανώς και με συνέπειες αντισυνταγματικότητας, σε απόλυτο κυρίαρχο στη διαχείριση, εκτός του τηλεοπτικού τοπίου και του ζητήματος των διαφημίσεων. Καλείται, λοιπόν, το ΕΣΡ να ελέγξει έναν διαχειριστή με νεφελώδεις και αόριστες αρμοδιότητες, χωρίς σαφές θεσμικό πλαίσιο που ακολουθεί την προσφιλή τακτική της κυβέρνησης «βλέποντας και κάνοντας». Με τον τρόπο αυτό δυναμιτίζει ακόμη μια φορά το τοπίο και τη σχετική αγορά και την καθιστά απόλυτα εξαρτώμενη από τις ορέξεις του Υπουργού, δηλαδή εσάς κ. Παππά, ο οποίος καθίσταται και θεσμικά απόλυτος κυρίαρχος σε ολόκληρο το τηλεοπτικό και διαφημιστικό τοπίο, αφού εσείς θα καθορίζετε αποκλειστικά το περιεχόμενο της προκήρυξης.

Άρθρα 10 και 11. Αναφέρονται οι κυρώσεις και οι αναπροσαρμογές στους πάλι από εσάς, κύριε Υπουργέ, σε περίπτωση παράβασης των διατάξεων. Εν ολίγοις, το νομοθέτημα αυτό, όπως εισάγεται, είναι πλήρως προσχηματικό, πρόχειρο και με πολλά νομικά κενά κι εάν ψηφιστεί ως έχει θα δημιουργήσει περισσότερα προβλήματα στο τηλεοπτικά τοπία από εκείνα που προσδοκάτε, δήθεν, να επιλύσετε. Εάν δεν αλλάξετε δραστικά τα άρθρα που έχουμε επισημάνει, παρότι, τονίζουμε, ότι η Χρυσή Αυγή δεν είναι αντίθετη στο να τεθούν κανόνες για την ασυδοσία που επικρατεί, θα καταψηφίσουν.

Το κεφαλαίο β΄ που αναφέρεται στη σύσταση μητρώου περιφερειακού τύπου και εν γένει θεσμικά αναδιαμόρφωση του τοπίου στον έντυπο τύπο, έχει ως άλλοθι τη διάθεση διαφημίσεων και ως πραγματικό στόχο τον πλήρη και ασφυκτικό έλεγχο του περιεχομένου των εκδόσεων και τον αποκλεισμό τους.

Η χαρτογράφηση που επιχειρείται, στο άρθρο 14, στο σύνολο των εκδόσεων μικρών εντύπων σε όλη τη χώρα, δεν στοχεύει στην εξασφάλιση δήθεν των θέσεων εργασίας των δημοσιογράφων, αλλά στη χειραγώγηση κάθε ελεύθερης τοπικής φωνής που στη μεγάλη τους πλειοψηφία, αντιστρατεύονται στις κυβερνητικές πολιτικές. η απαίτησή σας, εξάλλου, για συγκεκριμένη κυκλοφορία, στο άρθρο 14 παράγραφος 3, π.χ. 350 φύλλα ή 200 φύλλα σε νομό με λιγότερο από 80.000 κατοίκους, μας προκαλεί μια εύλογη απορία κύριε Υπουργέ, εάν θα έπρεπε να κυκλοφορεί τόσα χρόνια η δική σας εφημερίδα, η Αυγή, με όλες τις κρατικές επιχορηγήσεις και τις διαφημίσεις, τα φύλλα που υποχρεωτικά διανέμονται σε οργανισμούς και φορείς, σε Υπουργεία, δεν ξεπερνά ημερησίως, παρότι είναι πανελλήνια και το τονίζω και όχι τοπική, τα 1300 φύλλα, δηλαδή η εφημερίδα σας, κύριε Υπουργέ, πουλάει 25 φύλλα ανά νομό πανελληνίως, οπότε θα έπρεπε να αρχίσετε από τη δική σας εφημερίδα.

 Η εξαντλητική αναφορά ακόμη και στο χαρτί που εκδίδονται οι περιφερειακές εφημερίδες, η διάσταση, το περιεχόμενο των κειμένων, άρθρο 14 παράγραφος 3β΄ έως στ΄, δηλώνει την ιδεολογική σας υποταγή στα κατάλοιπα της Σοβιετικής Ένωσης όπου όλα ελέγχονται με τρόπο ώστε να μην αφήνεται τίποτα ανοιχτό στην ελεύθερη δημιουργία, την ιδιωτική πρωτοβουλία και την καινοτομία.

Στην προσπάθειά σας να ελέγξετε τα πάντα αναφέρεστε υποχρεωτικά στην υποχρέωση απασχόλησης τουλάχιστον δύο δημοσιογράφων που να είναι ασφαλισμένοι στον ΕΦΚΑ για τις ημερήσιες εφημερίδες, άρθρο 14 παράγραφος 3ζ΄ κι ενός για τις άλλες. Γνωρίζετε, όμως, γιατί το εφαρμόζετε κι εσείς στα έντυπά σας, για να μη μιλήσουμε για τον Ριζοσπάστη του Κ.Κ.Ε., με τους απλήρωτους κλάδους που δήθεν εργάζονται αμισθί για ιδεολογικούς λόγους, ότι ένας δημοσιογράφος μπορεί να εργάζεται σε περισσότερα από ένα έντυπα και άλλοι να εργάζονται χωρίς καν να δηλώνονται, αφού συντάσσουν τα κείμενα και άλλος υπογράφει.

Πώς θα το ελέγξετε αυτό κύριε Υπουργέ; Πώς θα εξασφαλίσετε τη μη ύπαρξη μαύρης εργασίας, εάν είναι αυτό που σας απασχολεί; Η απάντηση είναι προφανής. Δεν σας απασχολεί αυτό που το γνωρίζετε και το πράττετε κι εσείς, αλλά σκοπός σας είναι η εξαντλητική καταγραφή κάθε αυτόνομης εκδοτικής και δημοσιογραφικής προσπάθειας σε ολόκληρη την Ελλάδα, ώστε να ελέγχετε ασφυκτικά και ιδεολογικά το περιεχόμενο των εντύπων, να επιβάλλετε κυρώσεις και, τελικά, να κλείνετε όποιον δε σας είναι αρεστός. Χαρακτηριστικό που ενισχύει αυτό που λέμε είναι ότι συνίσταται τριμελής επιτροπή αξιολόγησης ενστάσεων, άρθρο 14 παράγραφος 8, με απόφαση του Γενικού Γραμματέα Ενημέρωσης και Επικοινωνίας που αποτελείται από υπαλλήλους της Γενικής Γραμματείας, δηλαδή κομματικούς σας κομισάριους, οι οποίοι θ’ αναλαμβάνουν το βρώμικο έργο.

Το ίδιο συμβαίνει και με την προθεσμία καταχώρησης στο Μετρό. Το κεφάλαιο αυτό του νομοσχεδίου, με τα στοιχεία που επισημάναμε αποτελεί ακόμη μια προσπάθεια ιδεολογικής χειραγώγησης και επιβολής της πολιτικής ατζέντας σας στα περιφερειακά ελεύθερα έντυπα μέσα. Είναι κατάπτυστη, την καταγγέλλουμε και ασφαλώς, θα την καταψηφίσουμε, χωρίς να θεωρούμε ότι μπορεί σε κανένα βαθμό να βελτιωθεί, παρά να αποσυρθεί.

Όσον αφορά στο Κεφάλαιο Γ’, το μοναδικό άρθρο 18 του κεφαλαίου, καθιερώνει υποχρεωτικά για όλες τις έντυπες εκδόσεις περιοδικών και εφημερίδων περιοδικού και ημερησίου Τύπου, τον γνωστό γραμμωτό κώδικα, δηλαδή το barcode, μέσω του οποίου θα πιστοποιείται η ποσότητα των φύλλων που διακινούνται. Ο σκοπός της θέσπισης αφορά την υποτιθέμενη ακριβή καταγραφή των πωλούμενων φύλλων και προβλέπετε αυστηρά χρηματικά πρόστιμα στην περίπτωση μη υιοθέτησης του υποχρεωτικού συστήματος.

Άρθρο 18 παρ. 3, ασφαλώς και η δήθεν καινοτομία έχει διαφορετικό σκοπό από την υποτιθέμενη, αυτός είναι η ηλεκτρονική καταγραφή κάθε δραστηριότητας και στον Τύπο, όπως επιβάλλεται και στην καθημερινότητα με την υιοθέτηση του συστήματος της λεγόμενης ηλεκτρονικής κάρτας, της κάρτας του πολίτη, χωρίς την οποία θα ήταν αδύνατη η κάθε συναλλαγή.

Η Χρυσή Αυγή από την πρώτη παρουσία της στο Κοινοβούλιο, ήδη από το 2012, είχε καταθέσει και συζητήσει επίκαιρη επερώτηση για το σύστημα ηλεκτρονικής διακυβέρνησης, που τότε προωθούσε η Νέα Δημοκρατία και είχε τον ίδιο ακριβώς σκοπό με αυτό της συγκυβέρνησης της δικής σας, τον ασφυκτικό έλεγχο από την κεντρική εξουσία κάθε δραστηριότητας και τώρα και στο πλαίσιο της διακίνησης των ιδεών και των απόψεων μέσω του Τύπου για την ευκολότερη χειραγώγηση με την επιβολή κυρώσεων και τέλος, την εξαφάνιση κάθε φωνής που αντιδρά με το σύστημα.

Σε αυτό το πλαίσιο η διαφωνία μας σε όλες αυτές τις προσπάθειες, φορολογικό, ασφάλιση συναλλαγών, πιστοποίηση κ.λπ., είναι κάθετη. Για παράδειγμα, θα ήταν χρήσιμο να αναφέρουμε, όπως και ανωτέρω, ότι οι κυκλοφορίες των εντύπων μπορεί να παραμείνουν πλασματικές και μετά την επιβολή του barcode. Η καταγραφή θα αφορά την ποσότητα των φύλλων που διακινούνται και όχι που θα καταλήγουν τα φύλλα αυτά. Επομένως, αν μετά την εκτύπωση η μεγαλύτερη πλειοψηφία αυτών καταλήγει στο καλάθι των αχρήστων μετά τη μαζική αγορά από κάποιον για ενίσχυση της κυκλοφορίας τους ή συγκυβερνητικές υπηρεσίες και όχι στον τελικό αποδέκτη, δηλαδή, τον αναγνώστη πολίτη, αυτό δεν θα καταγράφεται πουθενά και δεν θα το μαθαίνει κανείς. Η αδιαφάνεια, όπως την χαρακτηρίζει η Κυβέρνηση, θα συνεχίσει να υφίσταται, μόνο που τώρα θα είναι θεσμική. Είναι προφανές ότι καταψηφίζουμε με έντονη φυσικά δυσαρέσκεια για τους λόγους που έχω αναφέρει και αυτό το Κεφάλαιο.

Όσον αφορά στο Κεφάλαιο Δ’, αναφέρεται στα τιμητικά κίνητρα που παρέχονται για την παραγωγή οπτικοακουστικών έργων στην Ελλάδα. Αν και η ιδέα δείχνει, εκ πρώτης όψεως καλή, άλλωστε αυτού του είδους η επένδυση αποτελεί θεσμό εδώ και 10ετίες, στις περισσότερες χώρες του κόσμου, είναι καταδικασμένη να αποτύχει με το στρεβλό γραφειοκρατικό και άκρως ιδεοληπτικό τρόπο, που το αντιμετωπίζει η Κυβέρνηση με το προτεινόμενο κεφάλαιο του νομοσχεδίου.

Καταψηφίζουμε, λοιπόν, επί της αρχής. Αυτή είναι η θέση της Χρυσής Αυγής.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Κατσώτης.

ΧΡΗΣΤΟΣ ΚΑΤΣΩΤΗΣ (Ειδικός Αγορητής του Κ.Κ.Ε.): Κύριε Πρόεδρε, το γεγονός ότι η Κυβέρνηση καταθέτει ένα νομοσχέδιο το Σάββατο και το εισάγει για συζήτηση τη Δευτέρα το πρωί, αρκεί να αποδείξει ότι όλα αυτά που επικαλείται και στο νομοσχέδιο για δήθεν διαφάνεια, είναι λόγια του αέρα. Είναι προφανές ότι η Κυβέρνηση με αυτή τη λογική, δεν δίνει χρόνο ούτε για επαρκή ενημέρωση ούτε για επαρκή συζήτηση. Αυτό δεν το λέμε μόνο εμείς, αλλά και πολλοί από τους ενδιαφερόμενους, όπως για παράδειγμα, οι Ενώσεις του Περιφερειακού και Τοπικού Τύπου.

Το νομοσχέδιο είναι απολύτως ενταγμένο στη διαδικασία αναμόρφωσης του χώρου των Μ.Μ.Ε., αναδιανομής της πίτας ανάμεσα σε παλιά και νέα τζάκια που φιλοδοξούν να μπουν σε αυτή την αγορά. Ο κ. Ξυδάκης, βέβαια, για να δικαιολογήσει την πληθώρα των φορέων που πρότεινε το κυβερνών κόμμα, είπε ότι διακυβεύονται συμφέροντα και πρέπει να τους ακούσουμε, ουσιαστικά, επιβεβαιώνοντας αυτό που λέμε. Η Κυβέρνηση ευνοεί, υπηρετεί αυτή την αναδιανομή, προσδοκώντας να δημιουργηθεί ένα πιο φιλικό για αυτήν τοπίο, κάτι το οποίο έκαναν άλλωστε όλες οι κυβερνήσεις της Νέας Δημοκρατίας και του ΠΑΣΟΚ στο παρελθόν και που σήμερα φωνάζουν επειδή ο ΣΥ.ΡΙΖ.Α. τους αντιγράφει μέχρι κεραίας.

Το νομοσχέδιο εκτός από την προώθηση αυτής της αναδιανομής στο χώρο των Μ.Μ.Ε., δίνει τα εργαλεία για να προχωρήσει η συγκέντρωση της αγοράς στο χώρο της μαζικής ενημέρωσης, κάτι το οποίο ήδη συντελείται. (Συνέχεια ομιλίας, κ. Χρήστου Κατσώτη, Ειδικού Αγορητή του Κομμουνιστικού Κόμματος Ελλάδας)

Χθες, μάλιστα, διαβάσαμε και ακούσαμε πάλι για «λεόντιες συμφωνίες» στο χώρο της τηλεόρασης με συμπράξεις μεγαλοεπιχειρηματιών- φαντάζομαι ότι και εσείς όλοι τα διαβάσατε και τα ακούσατε.

Πολλές διατάξεις του νομοσχεδίου, όπως αυτές για τον τοπικό και τον περιφερειακό Τύπο ή οι καταργούμενες διατάξεις του άρθρου 40 που αφορούν εξαιρέσεις και περιορισμούς που πρέπει να καταργηθούν στο όνομα του ανταγωνισμού και της υγιούς επιχειρηματικότητας, αφορούν τέτοιες ρυθμίσεις που ευνοούν τις συμπράξεις στο χώρο των Μέσων Μαζικής Ενημερώσεως και συνολικά της παραγωγής οπτικοακουστικού έργου.

Τέτοιας λογικής διατάξεις υπάρχουν και σε άλλα κυβερνητικά νομοσχέδια, όπως στο νομοσχέδιο για τους ΟΤΑ, που προβλέπει να τεθούν σε διαγωνιστική διαδικασία δημοπράτησης ή εξαγοράς των αδειών, ακόμα και οι δημοτικοί ραδιοφωνικοί σταθμοί. Υπάρχει σχετικό ψήφισμα του Δημοτικού Συμβουλίου της Αθήνας και ανεξάρτητα από τις αντιρρήσεις που μπορεί να έχει κάποιος- και εμείς έχουμε για τον τρόπο λειτουργίας αυτών των σταθμών- στην ουσία πρόκειται για προσπάθεια διείσδυσης του κεφαλαίου και σε αυτόν τον τομέα ή για παράδειγμα με το άρθρο 40, την καταργούμενη διάταξη άρθρο 8, παράγραφο 9 του ν.3592/2007, κύριε Υπουργέ, με την οποία καταργείτε τη δυνατότητα, που υπήρχε σε προηγούμενη ρύθμιση, αναστολής της άδειας ραδιοφωνικών σταθμών όταν καθυστερεί για μήνες η καταβολή δεδουλευμένων, καθώς και η δυνατότητα, οι εργαζόμενοι, σε άλλη περίπτωση, να αναλαμβάνουν τη διαχείριση του σταθμού.

Από την αυτοδιαχείριση κύριε Υπουργέ που λέγατε και προβάλλατε τόσο καιρό, προσαρμοστήκατε πλήρως στη γραμμή: «Όλα για το κεφάλαιο».

Οι λόγοι που η Κυβέρνηση προσπαθεί να ρυθμίσει αυτή την αγορά έχουν σχέση με την ευρυζωνικότητα και τη δυνατότητα που δίνει να συγκεντρώνονται επιχειρηματικές δραστηριότητες πολλών διαφορετικών κλάδων, με ενοποιητικό στοιχείο την επικοινωνία κάθε μορφής, από την ενημέρωση, τις τηλεπικοινωνίες μέχρι τον κινηματογράφο.

Είναι χαρακτηριστικό- αν και όχι ολοκληρωμένο- παράδειγμα, ο ΟΤΕ, ο οποίος έχει και τηλεοπτικό σταθμό, ενώ επιχορηγεί κινηματογραφικές δημιουργίες. Υπάρχει δυνατότητα δηλαδή, ένας όμιλος να δραστηριοποιείται στις τηλεπικοινωνίες, στο διαδίκτυο, στην τηλεόραση, με όλες τις τεχνικές της μορφές- καλωδιακή, επίγεια, ψηφιακή, δορυφορική, να κάνει παραγωγή οπτικοακουστικού υλικού, κινηματογραφικές ταινίες, ντοκιμαντέρ και λοιπά, αλλά και μουσικές παραγωγές, άλλες ενημερωτικές, ταξιδιωτικές, δηλαδή παραγωγή με τεράστιο εύρος, άρα και οικονομία μεγάλης κλίμακας και κερδοφορίας.

Επίσης, αν κάνει κινηματογραφικές παραγωγές, γιατί να μην έχει και στον έλεγχό του τις αίθουσες των κινηματογράφων. Και όλο αυτό βεβαίως, πρέπει να κατανοείται και ως μέσο ελέγχου των δημιουργών, αλλά και συνολικότερα, μιας μορφής κοινωνικής συνείδησης, όπως είναι η τέχνη και η καλλιτεχνική δημιουργία. Δεν είναι τυχαίο ότι ο ΕΙΤΗΣΕΕ είχε ζητήσει, να μπορεί και ο ΟΤΕ ακόμη να ζητήσει άδεια για επίγεια ψηφιακή εκπομπή τηλεοπτικού σήματος, ενώ έχει δορυφορική τηλεόραση.

 Η Κυβέρνηση με το νομοσχέδιο τα λύνει αυτά, επιπλέον δίνει τη δυνατότητα για συνεργασίες, συγχωνεύσεις επιχειρηματικών ομίλων σε κάποιους από αυτούς τους κλάδους.

Το σίγουρο είναι ότι αυτή η αναμόρφωση δεν έχει καμία σχέση, ούτε με την πραγματική ενημέρωση και ψυχαγωγία για τον λαό, ούτε με την προστασία των δικαιωμάτων των εργαζομένων στα Μέσα Μαζικής Ενημέρωσης. Βλέπουμε ότι ενώ οι μέτοχοι- ακόμα και χρεοκοπημένων καναλιών - τη βγάζουν «καθαρή», κάνουν τις συμμαχίες τους, οι εργαζόμενοι είναι αυτοί «που πληρώνουν το μάρμαρο». Δεν είναι τυχαίο ότι στο χώρο των Μέσων Μαζικής Ενημέρωσης υπάρχει ένα μεγάλο μέρος εγκλωβισμένων εργαζομένων και η Κυβέρνηση παίζει το ρόλο του «Πόντιου Πιλάτου». Αφήνει το ζήτημα να το λύσουν οι τράπεζες και την ίδια στιγμή, στους εργαζόμενους υπόσχεται προγράμματα μετεκπαίδευσης και κοινωνικής οικονομίας, σαν και αυτά που εξήγγειλε ο Πρωθυπουργός πριν μια βδομάδα από το Υπουργείο Εργασίας.

Το δεύτερο μεγάλο βήμα είναι η παραγωγή οπτικοακουστικού υλικού που περιλαμβάνεται στις διατάξεις του 4ου κεφαλαίου. Και εδώ ανοίγει το δρόμο στην συγκέντρωση ενός κερδοφόρου κλάδου. Μην ξεχνάμε ότι στις ΗΠΑ, στη Γαλλία, μεταξύ τους στον συγκεκριμένο κλάδο, υπάρχει οξύτατος ανταγωνισμός. Αυτές οι παραγωγές αποτελούν μεγάλο ποσοστό του ΑΕΠ. Κάθε νέος Αμερικάνος πρέσβης σε μια χώρα, ένα από τα πρώτα ζητήματα που θέτει είναι η τήρηση κανόνων με τα πνευματικά δικαιώματα. Τα τελευταία χρόνια έχουν μπει στο παιχνίδι η Κίνα και η Ινδία.

 Αποτελεί επομένως, πεδίο καπιταλιστικής δράσης, καπιταλιστικής κερδοφορίας. Έτσι εξηγείται τώρα πια, το κυνήγι της ΑΕΠΥ από την Κυβέρνηση. Πρέπει να υπάρχει τάξη στην διαχείριση πνευματικών δικαιωμάτων, αφού ανοίγει ο δρόμος δράσης μονοπωλιακών ομίλων.

Έτσι εξηγείται και η κυβερνητική παρέμβαση στην υπόθεση πνευματικά δικαιώματα, έτσι εξηγείται και η πρόσφατα δημόσια παρέμβαση του ΣΕΒ στην υπόθεση πνευματικά δικαιώματα που έκανε. Έως τώρα, αυτές οι ενέργειες φαίνονταν άσχετες μεταξύ τους και ίσως και ανεξήγητες στο βάθος που τώρα βέβαια φαίνονται με το νομοσχέδιο. Όλα αυτά τα ζητήματα αποτελούν εδώ και πάνω από μία δεκαετία, από το 2005 κατευθύνσεις της Ε.Ε. στην υλοποίηση των οποίων η Ελλάδα έχει καθυστερήσει αρκετά. Η Ελλάδα άλλωστε ήταν η τελευταία χώρα που διευθέτησε τις συχνότητες στο ευρωζωνικό φάσμα.

Επομένως, εδώ, «ρίχνει» μία μεγάλη αγορά για αυτό και ανταγωνίζονται διάφοροι επιχειρηματικοί όμιλοι να μπουν σε συνδυασμό βεβαίως και με το ρόλο της ενημέρωσης, αλλά και της τέχνης στη διαμόρφωση της συνείδησης και της εξυπηρέτησης των συμφερόντων του κεφαλαίου. Πιο συγκεκριμένα για το σύστημα της διαφήμισης, φυσικά η αναμόρφωση στο χώρο των ΜΜΕ με τους όρους που περιγράψαμε περνάει μέσα από την κατανομή της διαφημιστικής πίτας, της διαφημιστικής αγοράς που περιέχεται στο πρώτο κεφάλαιο του νομοσχεδίου.

Στην ουσία, η κυβέρνηση διαμορφώνει μία πλατφόρμα με ρόλο στην τιμολόγηση του κεντρικού χρόνου θέτοντας κανόνες που να ευνοούν στην ουσία την εισαγωγή των νέων παικτών στην αγορά. Είναι μία κρατική ρύθμιση σε ένα τομέα αγοροπωλησίας μεταξύ επιχειρηματικών ομίλων, η οποία χαρακτηρίζεται από τα άλλα κόμματα και τους ιδιοκτήτες ως αθέμιτη παρέμβαση. Στην ουσία όμως εδώ η κυβέρνηση θέλει να βάλει τάξη σε μία αγορά η εξέλιξη της οποίας ανεξάρτητα από την κρίση και λόγω σύνθετου ανταγωνισμού ωθούσε σε κινδύνους κατάρρευσης, όπως και των ΜΜΕ που επίσης, μπορούσαν να παρασύρουν τους επιχειρηματικούς ομίλους, τους ιδιοκτήτες δηλαδή σε καταστροφή. Φυσικά, δεν έχουν καμία βάση όλα αυτά τα βαρύγδουπα για διαφάνεια πάταξη της φοροδιαφυγής και τα υπόλοιπα. Αυτό το σύστημα διαχείρισης είναι το άλλοθι, είναι η κάλυψη της πραγματικής επιδίωξης που είναι ένας στοιχειώδης τρόπος παρέμβασης σε έναν άκρατο ανταγωνισμό και βεβαίως, ένας στοιχειώδης τρόπος να μην κρύβουν έσοδα. Και τα δύο βέβαια μπορούν να τα ξεπερνούν οι καπιταλιστές. Φυσικά, όλα αυτά που είπε εδώ ο εκπρόσωπος του ΠΑΣΟΚ αντιγράφοντας την ΝΔ που σήμερα δεν το είπε βέβαια, όπως τα άλλα κόμματα, όπως η εγκληματική οργάνωση της Χρυσής Αυγής για έλεγχο Σοβιετικού τύπου, Σοβιετία όπως το ονόμασε είναι κοτσάνες, σαχλαμάρες, στον σοσιαλισμό δεν υπήρχε ούτε θα υπάρχει ο παρασιτισμός της διαφήμισης όπως είναι σήμερα, δηλαδή, η σπατάλη πόρων και εργατικού δυναμικού για χάρη του ανταγωνισμού και της κερδοφορίας. Θα ήθελα όμως να πω για τον εκπρόσωπο της φασιστικής εγκληματικής οργάνωσης ότι απορούν πως ο ριζοσπάστης άντεξε στα χρόνια της τρομοκρατίας, της βίας που ασκούσαν σε βάρος της έκδοσης για τις κυκλοφορίες τους και αντέχει και θα κυκλοφορεί έτσι και αλλιώς και αυτό πρέπει να το καταλάβουν δεν θα τους σταματήσει όποια ρύθμιση και αν υπάρχει.

 Όσον αφορά για τον περιφερειακό και τοπικό Τύπο τα τελευταία χρόνια έχουν οξυνθεί τα προβλήματα και στον περιφερειακό και στον τοπικό Τύπο, ως αποτέλεσμα και της συνολικής οικονομικής χρήσης των εφαρμοζόμενων πολιτικών, αλλά και εξαιτίας των εξελίξεων στον ίδιο χώρο των ΜΜΕ. Εξαιτίας όλων αυτών των εξελίξεων, ο περιφερειακός και τοπικό Τύπος είναι ο μεγάλος χαμένος. Είναι αντιμέτωπος με αυτόν τον ανταγωνισμό, εφημερίδες πολλές από τις οποίες είναι οικογενειακές επιχειρήσεις κλείνουν, εργαζόμενοι χάνουν την δουλειά τους. Η κυβέρνηση δεν αντιμετωπίζει αυτά τα προβλήματα με το μητρώο περιφερειακού και τοπικού Τύπου που φτιάχτηκε μάλιστα, εν αγνοία των οικείων συνδικαλιστικών οργανώσεων, όπως καταγγέλλουν. Όπως για παράδειγμα είναι οι κρατικές οφειλές προς τον Τύπο, η εξοντωτική φορολογία, η εφαρμογή των κατευθύνσεων του ΟΑΣΑ από τις προηγούμενες κυβερνήσεις που τις διατηρεί και η σημερινή και προβλέπουν την κατάργηση των δημοσιεύσεων στο τέλος του 2020 που ήταν ένα έσοδο για αυτές τις εφημερίδες. Ενισχύεται ο παραγκωνισμός και μπαίνουν πρόσθετα εμπόδια, όπως είναι το σύστημα barcode μικρές επιχειρήσεις αντικειμενικά θα κλείσουν, φυσικά δεν μπορούμε παρά να παρατηρήσουμε ότι ο περιφερειακός και τοπικός Τύπος, οι άνθρωποι που απασχολούνται και εργάζονται σε αυτόν είναι θύματα μίας εγγενούς αντίφασης με βάση τα σημερινά δεδομένα.

Από την μία μεριά, η ενημέρωση και η πληροφόρηση είναι εμπόρευμα, οι μεγάλες επιχειρήσεις κυριαρχούν στο χώρο του Τύπου και από την άλλη μεριά, όσοι και όποιοι κανόνες μπουν σε αυτή την αγορά αυτή θα λειτουργεί προς όφελος των ισχυρών και σε βάρος των αδυνάτων. Αυτή είναι η πολιτική που υπηρέτησαν όλες μέχρι σήμερα κυβερνήσεις. Πιο συγκεκριμένα για τα barcode και σήμερα υπάρχει, κύριε Υπουργέ, το barcode, η κυβέρνηση στο νομοσχέδιο παρεμβαίνει στον έλεγχο της κυκλοφορίας μέσω του barcode.

Δηλαδή, λέει ότι θέλει να υπάρχει στα στοιχεία η πραγματική κυκλοφορία, να σταματήσει τα «καπέλα», να υπάρχει σωστή κατανομή της διαφημιστικής δαπάνης. Βεβαίως, εδώ υπάρχει τεράστια υποκρισία, γιατί και σήμερα υπήρχε αποτύπωση της κυκλοφορίας των εφημερίδων, όμως η κατανομή της διαφήμισης γινόταν και με ευθύνη της Κυβέρνησης …. Είναι γεγονός αυτό, δεν μπορούμε να το αποκρύψουμε. Το πιο σημαντικό είναι ότι ανοίγει το δρόμο της άμεσης παρέμβασης του Κράτους στο ζήτημα λειτουργίας, έκδοσης, κυκλοφορίας της εφημερίδας.

Θέλαμε να θέσουμε ορισμένα ερωτήματα πάνω σε αυτό. Ποια η χρησιμότητα αυτών των στοιχείων, σε σχέση με το Κράτος, σε σχέση, δηλαδή, με το ποιες υπηρεσίες του Κράτους ενδιαφέρονται και τι ακριβώς θέλουν να δείξουν με αυτά που προβλέπουν αυτές οι ρυθμίσεις. Πώς αυτά τα στοιχεία επιδρούν στο καθεστώς λειτουργίας των εφημερίδων, την κατηγοριοποίησή τους κ.τ.λ.;

Για παράδειγμα, με βάση τη μικρή ή όχι κυκλοφορία, τίθεται ζήτημα από την πλευρά του Κράτους ρύθμισης της διαφημιστικής πίτας στις εφημερίδες και μέσα αδειών για την έκδοση της εφημερίδας; Υπάρχει η υποψία από την πρώτη φορά που ξεκίνησε αυτό το ζήτημα ότι προσανατολίζονται σε ένα πιο κλειστό κύκλωμα εφημερίδων, περιορίζοντας την κυκλοφορία και ενισχύοντας τις διαδικτυακές εκδόσεις. Πώς θα γίνεται η συγκέντρωση των στοιχείων, όταν ένας αριθμός εφημερίδων διακινεί ένα μεγάλο τιράζ με ίδια μέσα; Εμείς δεν το κρύβουμε. Ο «Ριζοσπάστης» για παράδειγμα, τις Κυριακές διακινείται μέσα από τις οργανώσεις τους, μέσα από τα μέλη του, μέσα από τους φίλους του. Πώς θα συγκεντρωθούν τέτοια στοιχεία, για να υπάρχει η πραγματική διακίνηση;

Υπάρχει το κεφάλαιο 4 που είπαμε. Εμείς θα το καταψηφίσουμε όλο και όλα τα άρθρα του, γιατί θεωρούμε ότι συγκεντρώνει και συγκεντροποιεί τον κλάδο σε επιχειρηματικούς ομίλους, οι οποίοι θέλουν να μπουν στο παιχνίδι. Θα πούμε περισσότερα στη β΄ ανάγνωση.

Θέλω να ευχαριστήσω τον Πρόεδρο για το χρόνο που μου έδωσε και να πω ότι εμείς έχουμε μια άλλη αντίληψη για το δικαίωμα του λαού στην ενημέρωση, στην ψυχαγωγία, στον αθλητισμό, στον πολιτισμό, που θα έπρεπε να προάγουν τα μέσα μαζικής ενημέρωσης. Μπορούν να διασφαλιστούν μόνο αυτά όταν οι συχνότητες, τα κανάλια, τα συστήματα, οι τηλεπικοινωνίες γίνουν πραγματικά κοινωνική ιδιοκτησία, που θα εκτελούν με κριτήριο τις λαϊκές ανάγκες και εργατικό λαϊκό έλεγχο στο πλαίσιο ριζικών ανατροπών και στο επίπεδο της οικονομίας και της εξουσίας. Να μπορούν, δηλαδή, οι μαζικοί λαϊκοί φορείς και οργανώσεις, συνδικάτα, μαζικοί αθλητικοί οργανισμοί να έχουν μέσα μαζικής ενημέρωσης που θα ενημερώνουν και θα ψυχαγωγούν πραγματικά και όχι με βάση τα συμφέροντα των ιδιοκτητών τους και των μεγαλομετόχων. Με βάση τις θέσεις μας ψηφίζουμε κατά επί της αρχής το σχέδιο νόμου.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστώ πολύ τον κ. Κατσώτη. Το λόγο έχει ο κ. Παπαχριστόπουλος.

ΑΘΑΝΑΣΙΟΣ ΠΑΠΑΧΡΙΣΤΟΠΟΥΛΟΣ (Ειδικός Αγορητής των ΑΝ.ΕΛ.): Ευχαριστώ, κύριε Πρόεδρε.

Άκουσα με μεγάλη προσοχή την Αγορήτρια της Αξιωματικής Αντιπολίτευσης και τον Αγορητή της Δημοκρατικής Συμπαράταξης. Νομίζω ότι εδώ πρέπει να φρεσκάρουμε λίγο τη μνήμη μας, γιατί πέρα από την εξειδίκευση που έχει αυτό το νομοσχέδιο, να θυμηθούμε τι ακριβώς γινόταν με το τηλεοπτικό και το άλλο τοπίο των μίντια για πολλά χρόνια.

Κατ’ αρχήν να θυμίσουμε, πώς παλέψαμε επί οκτώ μήνες και ποιος κωλυσιεργούσε στην κυριολεξία, να γίνει το ΕΣΡ. Ακούσαμε με πολύ σεβασμό τον τότε αρχηγό της αξιωματικής αντιπολίτευσης να μας λέει ότι επειδή ξέρετε έχουν διαδικασίες ανακήρυξης αρχηγού - δημοκρατικό δικαίωμα- «καν’ τε μου τη χάρη, θέλω την κατανόησή σας». Πράγματι, καθυστερήσαμε εκεί πέρα λογικά. Όταν, λοιπόν, έγινε η εκλογή του αρχηγού, είδαμε μια άλλη τακτική κωλυσιεργίας όπου πραγματικά, στην κυριολεξία, με εμπόδια απίστευτα, δεν μπορούσαμε να εκλέξουμε ΕΣΡ.

Να φρεσκάρουμε λίγο τη μνήμη και να πούμε ότι Ολομέλεια και όχι Τμήμα του Συμβουλίου της Επικρατείας από το 2010 έχει αποφανθεί και έχει πει ότι τα τηλεοπτικά κανάλια λειτουργούν παράνομα -δεν καταβάλλουν το ένα, δεν καταβάλλουν το άλλο, δεν θέλω να τα θυμίσω- παράνομα.

Συνεπώς, είχαμε ιερή υποχρέωση κάποτε να βάλουμε τάξη σ' αυτό το τοπίο. Ποιος το κωλυσιεργούσε; Αυτά τα συγκεκριμένα, κυρίως το κόμμα της αξιωματικής αντιπολίτευσης. Εδέησε κάποτε να εκλέξουμε ΕΣΡ, την ίδια στιγμή που η Ολομέλεια του ΣτΕ μας έλεγε διορθώστε το τηλεοπτικό τοπίο είναι παράνομο, βρεθήκαμε μπροστά στο δίλημμα, βρέθηκε αυτή η Κυβέρνηση, τι να κάνει. Ανέθεσε τη διαδικασία, εφόσον δεν υπήρχε τότε ΕΣΡ, στη Γραμματεία Ενημέρωσης.

 Το άλλο ατόπημα που, επίσης, το ακούμε να αναπαράγεται συνέχεια είναι ότι καταργήθηκε ο νόμος Παππά. Όχι, δεν καταργήθηκε ο νόμος Παππά, καταργήθηκε μόνο ένα άρθρο, το 2Α και τίποτε άλλο. Τι έλεγε αυτό; Ότι θα έπρεπε τη διαδικασία να την κάνει το ΕΣΡ που, όμως, δεν κωλυσιεργούσαμε εμείς που κάναμε αγώνα να το φτιάξουμε, να το δημιουργήσουμε. Ας είναι όμως. Επειδή τώρα τελευταία κιόλας δεν κάνει να σχολιάζουμε τις αποφάσεις δικαιοσύνης, εγώ θα το σεβαστώ και αυτό να μην κάνω κανένα σχόλιο.

 Θέλω να πω ότι δεν πρέπει να ξεχνάμε, γιατί ζούμε σε μια μικρή χώρα, γνωριζόμαστε μεταξύ μας, τι ρόλο έπαιξε στην κοινοβουλευτική δημοκρατία και στους όρους της το μιντιακό τοπίο. Να ξαναθυμίσω τι έλεγε καναλάρχης. «Με ένα τόσο θα ρίξω την κυβέρνηση» και την έριξε. Να ξαναθυμίσω, πώς γινόντουσαν οι λίστες στις μεγάλες εκλογικές περιφέρειες; Ποιος είχε λόγο για αυτές τις λίστες; Είχαν πέντε, έξι καναλάρχες. Να θυμίσω ότι το υπουργικό συμβούλιο διοριζόταν κατ' επιλογή ανθρώπων που δεν τους είχε επιλέξει ποτέ κανένας; Να θυμίσω ότι πρωθυπουργοί ολόκληροι έφευγαν ή έρχονταν από τις επιθυμίες κάποιων παντοδύναμων καναλαρχών; Αυτό ήταν το τοπίο. Αυτή ήταν η πραγματικότητα. Ποιος δεν θέλει να την αλλάξει;

 Θέλω να αναφέρω, γιατί μου αρέσει να μιλάω μόνο με στοιχεία, ότι στις 2/4/2012 - δεν λέω ονόματα- ένας δημοσιογράφος, ο νούμερο ένα δημοσιογράφος του Ρόιτερ και για όσους δεν έχουν αντίληψη τι ακριβώς σημαίνει Ρόιτερ, είναι ίσως το πιο αξιόπιστο πρακτορείο αυτή τη στιγμή, κατά γενική ομολογία των πάντων, δεν το αμφισβητεί κανείς. Πριν από τον Α΄ Παγκόσμιο Πόλεμο, είχε ασχοληθεί ακόμη και με τον πόλεμο Νοτίων και Βορείων, το Ρόιτερ έδινε τις ανταποκρίσεις. Αυτός ο δημοσιογράφος που θεωρείται σοβαρός έγραψε ένα άρθρο στο Ρόιτερ - ξαναλέω ημερομηνία, 2/4/2012- όπου ενοχοποιούσε έναν τραπεζίτη ότι παίζει παιχνίδια με το οικογενειακό περιβάλλον στην τράπεζα που δουλεύει. Αν μου βρείτε ένα ραδιόφωνο, μια εφημερίδα ή ένα κανάλι που είπε αυτή την είδηση περιμένω να τη δω. Ξαναλέω η είδηση ήταν 2/4/2012. Κανένα, απλά πράγματα. Η τράπεζα χρηματοδοτούσε τότε κανάλια, εφημερίδες, η διαφήμιση πήγαινε αφειδώς.

Κάτι τέτοια έρχεται να διορθώσει αυτό το νομοσχέδιο. Να σας πω και μια νωπή είδηση. Τον ίδιο τραπεζίτη μαζί με έναν άλλον τους παραπέμπει για κακούργημα ο Αθανασίου, ο εισαγγελέας διαφθοράς, τώρα. Μούγκα πάλι. Μία, δύο εφημερίδες και στα ψιλά. Μάλιστα για την πρώτη καταγγελία η τράπεζα τότε σηκώθηκε δήθεν στον αέρα και λέει θα κάνω μήνυση στο δημοσιογράφο. Την έκανε λάθος όμως τη μήνυση, δεν είχε φαίνεται καλό επιτελείο δικηγόρων και την πέταξε στα σκουπίδια ο ανακριτής, γιατί ήταν λάθος. Προφανώς σκόπιμα γιατί ήξερε ότι ήταν αληθινή είδηση και δεν υπήρχε περίπτωση να δικαιωθεί ποτέ.

Κλείνω την παρένθεση και πάμε στα σημερινά. Εγώ θέλω να θέσω μερικά πράγματα, για το αν είναι αυτό το νομοσχέδιο, αυτό που λέγαμε πριν, πλατφόρμα για τηλεοπτική διαφήμιση, στο πρώτο μέρος, μητρώο περιφερειακού τύπου στο δεύτερο, γραμμωτός κώδικας στις έντυπες εκδόσεις. Ίσως δεν γίνονται κατανοητά στον κόσμο. Πρέπει να καταλάβει ο κόσμος τι ακριβώς κάνει αυτό το νομοσχέδιο.

Και το τέταρτο είναι η δημιουργία ενός πλαισίου με ενίσχυση παραγωγής οπτικοακουστικών έργων στην Ελλάδα που χάνονται δισεκατομμύρια, διότι αυτό είναι σχεδόν ανύπαρκτο, δεν υπάρχει. Για δέστε το σύστημα της διαφήμισης. Άκουσα να το κατακεραυνώνουν εδώ σήμερα. Ρυθμιστής του συστήματος που θα σχεδιαστεί και θα υλοποιηθεί και ανάδοχος που θα προκύψει από διεθνή διαγωνισμό ορίζεται το ΕΣΡ. Το διαλέξαμε όλοι μαζί. Ποιος έχει αντίρρηση; Ποιος μιλάει για αυταρχισμό υπουργού; Ποιος; Αυτή είναι η πρώτη παρατήρησή μου. Η δεύτερη σημαντική παρατήρησή μου έχει να κάνει σχετικά με το Β΄ κεφάλαιο «Τροποποίηση του ν.3548/2007, σύσταση μητρώου περιφερειακού και τοπικού τύπου και άλλες διατάξεις». Ο εκάστοτε αρμόδιος υπουργός ήταν, επί της ουσίας, ο τελικός συντάχτης που έδινε τη διαφήμιση, όριζε τις εφημερίδες κλπ.. Αυτά σταματούν με το παρόν νομοσχέδιο. Αν κάποιοι απογοητεύονται, αυτό καταργείται και στη θέση του συστήνονται κανόνες. Σε αυτό το σημείο να σας θυμίσω τις περίεργες μεταβολές ιδιοκτησιακού καθεστώτος, η αλλαγή τίτλου χωρίς προηγούμενη ενημέρωση, συνεπώς καταργούνται όλα. Τα θέλει κανείς; Καθιερώνεται ποσόστωση 30% με διαφανή τρόπο. Όποιος δίνει διαφήμιση (κρατική διαφήμιση) το 70% 30% έχει τιμωρία. Γιατί πρέπει να πεθάνουν κάποια κανάλια στην περιφέρεια; Γιατί έπρεπε να το αποφασίσει ο υπουργός; Όχι δεν το αποφασίζει ο υπουργός.

Επίσης, επειδή έχει μεγάλη σημασία, να αναφέρω ότι υπήρχαν εφημερίδες που έπαιρναν διαφήμιση. Ας πούμε « Το Βήμα». Έβλεπες μια εφημερίδα περίεργη, δεν θέλω να πω το όνομα, και έβαζε την ίδια διαφήμιση. Από πού και ως πού; Πόσο δύσκολο ήταν να καθιερώσουμε τη σήμανση του γραμμικού κώδικα δύο φορές και να ελέγχουμε, πράγματι, όχι τις εκτιμήσεις, αλλά τι πραγματικά πουλάει για να πάρει και τη διαφήμιση. Δεν το θέλουμε αυτό; Να ξέρω; Είναι κάτι κακό που θα πρέπει να το πολεμήσουμε;

Σε ό,τι αφορά το Δ΄ κεφάλαιο, να θυμίσω ότι αυτό ήταν τελείως εγκαταλελειμμένο. Πολλοί, μάλιστα, μπορεί να μην έχουν επίγνωση τι ακριβώς σημαίνει «Δημιουργία θεσμικού πλαισίου για την ενίσχυση της παραγωγής οπτικοακουστικών έργων στην Ελλάδα». Κάποιες χώρες, χίλιοι φορείς κάνουν αγώνα σε παγκόσμιο επίπεδο να προβληθεί η χώρα τους κ.λπ.. Δεν πρέπει και η Ελλάδα να μπει; Μπαίνει για πρώτη φορά. Θέλω να πιστεύω ότι δεν θα υπάρχει ανταγωνισμός. Να θυμίσω ότι είναι ένα πρώτο θετικό βήμα στους κανόνες της κοινοβουλευτικής δημοκρατίας. Για όσους δεν έχουν καταλάβει ή δεν θέλουν να καταλάβουν ακόμη και σήμερα ζούμε μια σκληρή μιντιακή δικτατορία. Σκληρή μιντιακή δικτατορία. Είναι, όμως, οι επιθανάτιοι ρόγχοι ενός συστήματος που κυβέρνησε τη χώρα, που δεν τους εξέλεξε κανείς επί χρόνια και πρέπει κάποτε να αλλάξει. Πριν από λίγο άκουσα ότι θέλουμε να ελέγξουμε τις κυκλοφορίες των εφημερίδων. Σας ρωτώ, πώς θα ελεγχθούν; Σας λέω, διπλή σήμανση.

Το πιο σημαντικό απ’ όλα, κύριε Υπουργέ, είναι ότι είδαμε πως οι δημοσκόποι στην Αμερική και στην Μεγάλη Βρετανία έπεσαν έξω. Σε εμάς έπεσαν τρεις φορές έξω. Εγώ ζητάω με ειλικρίνεια, και δεν είμαι υπέρ του κρατισμού, ιδιωτικό τομέα με κανόνες. Να μάθουν αυτοί οι άνθρωποι που κάνουν τις δημοσκοπήσεις και δίνουν 20 και 21 μονάδες διαφορά, με τι στοιχεία δουλεύουν; Σας μιλάω για κανόνες. Ζητώ για πολλοστή φορά, καθώς σας έχω κάνει και επίκαιρη ερώτηση, να σταματήσει εδώ το αίσχος των δημοσκοπήσεων.

Έπεσαν 8 μονάδες τον Ιανουάριο, άλλες 8 το Σεπτέμβριο και 22,5 μονάδες στο δημοψήφισμα. Δικαιούμαι ή όχι να πω, αλλάξτε κάτι. Φέρτε μας τα στοιχεία σας, πείτε μας πως δουλεύετε και τι κάνετε. Ξαναλέω, κάποιοι έχουν άλλη αντίληψη για το πώς πρέπει να λειτουργεί η κοινοβουλευτική δημοκρατία. Είναι υποχρέωση όλων μας, γιατί έρχονται και παρέρχονται οι κυβερνήσεις να την αλλάξει. Νομίζω το πρώτο βήμα γίνεται σε αυτό το νομοσχέδιο. Ευχαριστώ πολύ.

Στο σημείο αυτό γίνεται η β΄ ανάγνωση του καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Νάσος, Μπάρκας Κωνσταντίνος, Βάκη Φωτεινή, Γάκης Δημήτρης, Γκιόλας Γιάννης, Δέδες Γιάννης, Θελερίτη Μαρία, Κοζομπόλη Παναγιώτα, Λάππας Σπύρος, Μορφίδης Κώστας, Μπαλλής Συμεών, Πάλλης Γιώργος, Παπαηλιού Γεώργιος, Εμμανουλίδης Δημήτρης, Παρασκευόπουλος Νικόλαος, Πρατσόλης Αναστάσιος, Σαρακιώτης Γιάννης, Σταματάκη Ελένη, Βαρδάκης Σωκράτης, Στέφος Γιάννης, Συρίγος Αντώνης, Λιβανίου Ζωή, Τζαμακλής Χαρίλαος, Σεβαστάκης Δημήτρης, Τσόγκας Γιώργος, Χριστοδουλοπούλου Τασία, Θραψανιώτης Εμμανουήλ, Ασημακοπούλου Άννα – Μισέλ, Βαρβιτσιώτης Μιλτιάδης, Βορίδης Μαυρουδής (Μάκης), Βούλτεψη Σοφία, Δαβάκης Αθανάσιος, Γκιουλέκας Κωνσταντίνος, Καραγκούνης Κωνσταντίνος, Καρασμάνης Γεώργιος, Βλάχος Γιώργος, Παναγιωτόπουλος Νικόλαος, Παπακώστα – Σιδηροπούλου Αικατερίνη, Τζαβάρας Κωνσταντίνος, Χαρακόπουλος Μάξιμος, Γρηγοράκος Λεωνίδας, Παπαθεοδώρου Θεόδωρος, Κεγκέρογλου Βασίλειος, Γερμενής Γεώργιος, Καρακώστας Ευάγγελος, Λαγός Ιωάννης, Δελής Ιωάννης, Παφίλης Αθανάσιος, Κατσίκης Κωνσταντίνος, Παπαχριστόπουλος Αθανάσιος, Σαρίδης Ιωάννης, Ψαριανός Γρηγόρης, Καρράς Γεώργιος – Δημήτριος και Παναγούλης Ευστάθιος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Αυλωνίτου Ελένη, Δρίτσας Θεόδωρος, Ακριώτης Γιώργος, Σκουρολιάκος Πάνος, Ιγγλέζη Κατερίνα, Βαγιωνάκη Βάλια, Μουσταφά Μουσταφά, Καρακώστα Εύη, Ντζιμάνης Γιώργος, Κάτσης Μάριος, Καφαντάρη Χαρά, Καισάς Γιώργος, Ξυδάκης Νίκος, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σέλτσας Κωνσταντίνος, Αντωνίου Χρήστος, Σιμορέλης Χρήστος, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τζάκρη Θεοδώρα, Τριανταφυλλίδης Αλέξανδρος, Αυγενάκης Ελευθέριος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Κεφαλογιάννης Ιωάννης, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Σκρέκας Κωνσταντίνος, Στύλιος Γεώργιος, Ζαρούλια Ελένη, Παναγιώταρος Ηλίας, Σαχινίδης Ιωάννης, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Κατσώτης Χρήστος, Καμμένος Δημήτριος, Λαζαρίδης Γεώργιος, Αμυράς Γεώργιος και Θεοχάρης Θεοχάρης (Χάρης).

 ΑΝΤΩΝΙΟΣ ΣΥΡΙΓΟΣ (Προεδρεύων της Επιτροπής): Το λόγο έχει ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Ευχαριστώ πολύ κύριε Πρόεδρε. Κύριε Υπουργέ, κυρίες και κύριοι συνάδελφοι, θα είμαι σύντομος καθόσον εκτιμώ ότι θα χρειαζόμασταν περισσότερο χρόνο για τη μελέτη και την έκφραση γνώμης ενός τόσο πολύ σημαντικού νομοσχεδίου. Χρόνο που πιστεύω ότι θα κερδίσουμε τις επόμενες ημέρες μέχρι την Ολομέλεια.

Ξεκαθαρίζω λοιπόν, ότι επί της αρχής, θα δηλώσω με επιφύλαξη, περιμένοντας να ακούσουμε τους φορείς και να συζητήσουμε μαζί τους τις ενδεχόμενες ενστάσεις του νομοσχεδίου. Δε φτάνουν μόνο οι προθέσεις του Υπουργού που για άλλους μπορεί να είναι καλές, για κάποιους άλλους μπορεί να είναι κακές, αλλά χρειαζόμαστε αποτελέσματα. Από το αν λοιπόν μπορεί να εφαρμοστεί στην πράξη το παρόν νομοσχέδιο και όχι από τις ιδέες, θα εξαρτηθεί και η στάση της Ένωσης Κεντρώων.

Η Ένωση Κεντρώων, δεν δημιουργεί μια θέση και μετά να προσπαθεί να την στηρίξει με κάθε λογής επιχειρήματα. Ακούει τα επιχειρήματα και τα αντικρούει μέσω του διαλόγου, αν και εφόσον δεν την καλύπτουν. Ακούστηκε μέσα σε αυτή την αίθουσα πάρα πολλές φορές η έκφραση για την αντισυνταγματικότητα. Θέλω, χωρίς να είμαι συνταγματολόγος και χωρίς να είμαι νομικός, να επιχειρηματολογήσω με την άποψή μου, λέγοντας ότι από τη στιγμή που ο ρυθμιστής που ορίζεται ρυθμιστής, το ΕΣΡ ως Ανεξάρτητη Αρχή αναγνωρισμένη από το Σύνταγμα και όχι κάποια Γενική Γραμματεία υπό τον έλεγχο του Υπουργού, είναι δύσκολο, κατά την άποψή μας, να μιλάμε για κρατικό έλεγχο. Είναι σαν να αμφισβητούμε την ανεξαρτησία του ΕΣΡ.

Εν τούτοις, παραμένουμε ανοιχτοί σε οποιαδήποτε πρόταση που θα εξασφάλιζε ακόμα περισσότερο τον εποπτικό ρόλο και τη ελεγκτική αυτονομία του ΕΣΡ. Το δημόσιο σπάνιο, περιορισμένο και πολύτιμο αγαθό του τηλεοπτικού χρόνου δεν μπορεί να συγκριθεί στα ποιοτικά του χαρακτηριστικά με άλλα προϊόντα γενικής κατανάλωσης, όπως ίσως επιθυμούν και επιχειρούν να το παρουσιάσουν κάποιοι. Η διαδικασία που προτείνει το παρόν νομοσχέδιο σε μια εποχή που τα κρατικά ταμεία είναι άδεια, με δεδομένο πως η φοροδιαφυγή στον τομέα της διαφήμισης δεν έχει προηγούμενο, είναι πολύ ελκυστική, τουλάχιστον για εμάς στην Ένωση Κεντρώων. Ως καναλάρχες και κολοσσοί της διαφήμισης θα μπορούν να πληρώνουν τους φόρους τους με το πάτημα ενός κουμπιού, δημόσια και χωρίς καθυστερήσεις.

Κυρίες και κύριοι βουλευτές, το υπό εξέταση νομοσχέδιο μας δίνει την ευκαιρία να κάνουμε μια σοβαρή συζήτηση επιχειρημάτων με αντικείμενο 4 πολύ συγκεκριμένες ιδέες.

Πρώτον, την ιδέα πως ο τηλεοπτικός, διαφημιστικός χρόνος πρέπει να πωλείται και να αγοράζεται μέσω συγκεκριμένης δημόσιας και διαφανούς διαδικασίας, την οποία θα εκτελεί ένας διαχειριστής που θα προκύψει έπειτα από ένα διεθνή διαγωνισμό. Θα εποπτεύει ένας ρυθμιστής που ορίζεται προς το παρόν πως θα είναι το ΕΣΡ.

Δεύτερον, την ιδέα πως πρέπει επιτέλους να σταματήσει να είναι αρμοδιότητα του Υπουργού να αποφασίζει αυθαίρετα και χωρίς λογοδοσία, το ποιες εφημερίδες δικαιούνται κρατική ενίσχυση και ποιες όχι. Να μπουν κανόνες, όροι και προϋποθέσεις για το πώς θα πρέπει να γίνεται αυτό από εδώ και πέρα μέσω συγκεκριμένων διαδικασιών, γνωστών σε όλους, προσβάσιμων από όλους.

Τρίτον, την ιδέα πως πρέπει να είναι αξιόπιστη και δημόσια γνωστή η κυκλοφορία των εφημερίδων. Να ξέρουμε πέρα πάσης αμφιβολίας, το πόσο πουλάει κάθε εφημερίδα, μέσω της εφαρμογής του barcode.

Τέταρτον, την ιδέα πως μπορούμε τόσο να δώσουμε σοβαρά κίνητρα σε διεθνείς παραγωγούς ταινιών, να έρθουν να κάνουν τις δουλειές τους εδώ, όσο και να τους επιβάλλουμε αυστηρούς κανόνες, ώστε το έργο τους να σέβεται τον ελληνισμό. Είναι αδύνατον να επιχειρηματολογήσει κανείς κατά της διαφάνειας των συναλλαγών που αφορούν σε ένα δημόσιο, σπάνιο και πολύτιμο αγαθό, όπως είναι ο τηλεοπτικός χρόνος. Πολύ δύσκολα θα βρει κάποιος από κάπου να πιαστεί, για να ζητήσει να παραμείνει στα χέρια ενός Υπουργού, η διαχείριση του δημόσιου χρήματος, χωρίς την ταυτόχρονη ύπαρξη υποχρεωτικών όρων και προθέσεων.

Η αλήθεια είναι ότι δεν μπόρεσα να βρω μέχρι στιγμής κανένα επιχείρημα εναντίον της λειτουργίας ενός αξιόπιστου συστήματος για τη μέτρηση των πραγματικών πωλήσεων των εφημερίδων. Και φυσικά, δεν μπορούμε να διαφωνήσουμε, στο να ενισχύσουμε την ελληνική οικονομία, προσελκύοντας διεθνείς επενδύσεις στον τομέα των παραγωγών καλλιτεχνικών πονημάτων.

Οι ιδέες, λοιπόν, είναι μάλλον καλές, αξίζει να τις συζητήσουμε. Η προτεινόμενη εφαρμογή τους, όμως σηκώνει ακόμη περισσότερη συζήτηση. Και επειδή τα όσα συζητάμε σήμερα, έχουν τη δυναμική να καθορίσουν για πολλά χρόνια το τοπίο των ΜΜΕ στην Ελλάδα, θα πρέπει να είμαστε εξίσου πολύ προσεκτικοί.

Κυρίες και κύριοι συνάδελφοι, θα ήθελα να είμαι σίγουρος, πως εξήγησα το σκεπτικό της Ένωσης Κεντρώων, πριν κατέβω από το βήμα. Τα πεδία εφαρμογής του υπό εξέταση νόμου, είναι πολλά και πολυσήμαντα. Ακριβώς, και για αυτό το λόγο δεν μπορούμε να καταφύγουμε στο φθηνό λαϊκισμό και να αποκρύψουμε την ανάγκη αλλαγών στο διαφημιστικό χώρο και στο διαφημιστικό χρόνο. Το ερώτημα, λοιπόν, παραμένει και ζητά επιτακτικά απάντηση.

 Υπήρχε τεράστια φοροδιαφυγή στη διαφημιστική αγορά; Ναι ή όχι; Υπήρξε διακίνηση μαύρου χρήματος στον τομέα των ΜΜΕ; Ναι ή όχι; Ήμουν μέλος της εξεταστικής επιτροπής των ΜΜΕ για τα δάνεια των κομμάτων. Σας διαβεβαιώ πως υπάρχει ανάγκη, αλλαγών σε αυτόν το τομέα της κατανομής δηλαδή, της διαφημιστικής πίτας.

Το αν το νομοσχέδιο αυτό πληροί ή όχι τις προϋποθέσεις, το αν το νομοσχέδιο αυτό έχει στηριχθεί στα σωστά επιχειρήματα και εάν τελικά αυτό το νομοσχέδιο βάζει τάξη σε ένα άναρχο τοπίο ή αν επιχειρεί τη χειραγώγηση της αγοράς μένει να αποδειχθεί στις περαιτέρω συζητήσεις της επιτροπής μας. Διατηρούμε, λοιπόν, την επιφύλαξη επί της αρχής με σκοπό να ακούσουμε πρώτα του φορείς και τους εργαζόμενους και μετά να τοποθετηθούμε. Ευχαριστώ πολύ.

ΧΑΡΑ ΚΑΦΑΝΤΑΡΗ (Πρόεδρος της Επιτροπής): Εμείς ευχαριστούμε. Κλείνουμε με τους εισηγητές και τους ειδικούς αγορητές και συγκεκριμένα με τον κ. Ψαριανό, ειδικό αγορητή του «ΠΟΤΑΜΙΟΥ», για 10 λεπτά.

ΓΡΗΓΟΡΗΣ ΨΑΡΙΑΝΟΣ (Ειδικός Αγορητής του «ΠΟΤΑΜΙΟΥ»): Ευχαριστώ κυρία Πρόεδρε. Όταν έγινε η προηγούμενη συζήτηση στην αρμόδια επιτροπή, ο Υπουργός ήταν στο άλλο Υπουργείο, αλλά πάλι καταπιάστηκε με το θέμα αυτό το προσφιλές και αγαπητό του, με τη χειραγώγηση των μέσων ενημέρωσης και με την εργώδη και αγωνιώδη προσπάθεια, να ελέγξουμε τα μέσα.

 Αφού μπουντρουμιάσαμε υποψήφιους αγοραστές για 4 κανάλια που είχε πει η Φλωρεντία, αντί για 2, που είχε η Σοβιετική Ένωση, είχε δύο πρακτορεία το ΝΟΒΟΣΤ και το ΤΑΣ. Είχε, επίσης, δύο εφημερίδες την Πράβδα και τη Σβέστια, εδώ εμείς είχαμε πάρα πολλά μέσα, κανάλια, μια ασυδοσία, τέλος πάντων, έπρεπε αυτό να τακτοποιηθεί. Και ποιος θα το τακτοποιούσε, ο Υπουργός και η εκάστοτε κυβέρνηση που βέβαια αργότερα, δεν θα είναι αυτή η κυβέρνηση, θα είναι μια άλλη χειρότερη από αυτή και θα χειραγωγούσε χειρότερα. Το τοπίο των μέσων ενημέρωσης, αυτή η προσπάθεια, είχαμε πει στον κ. Υπουργό, παλιό σύντροφο και φίλο ότι δεν μπορεί να περάσει αυτή η προσπάθεια, θα αποτύχει, όπως δεν μπορεί να περάσει και η άλλη αγωνιώδης προσπάθεια να ελέγξουμε τη δικαιοσύνη.

 Να λέμε ότι είναι θεσμικά εμπόδια, ότι κάνουν αντιπολίτευση, ότι οι δικαστές είναι «τσάτσοι του Μητσοτάκη ή του Κουτσούμπα» και ότι πρέπει να συμφωνούμε με την κυβέρνηση, αλλιώς την αντιπολιτεύονται και πρέπει να παταχθούν αυτά. Αυτή η αγωνιώδης προσπάθεια να ελέγξουν τη δικαιοσύνη, τα ΜΜΕ, τους φορείς της Παιδείας και του Πολιτισμού, τον Στρατό, την αστυνομία, και όποιον άλλον δημόσιο φορέα και θεσμό, κατατείνει και δείχνει την πρόθεσή μας.

 Η πρόθεση μας είναι να προσπαθήσουμε με κάθε τρόπο, να αλλάξουμε αυτό το καθεστώς. Αυτό το σάπιο, αστικό καθεστώς των λαμόγιων, των μονοπωλίων, των συμφερόντων και να βάλουμε διάφορους δικούς μας, οι οποίοι είναι λαϊκοί αγωνιστές με λαϊκά βοσκοτόπια, με λαϊκά κανάλια, με λαϊκά κεφαλαία που έρχονται, δεν ξέρω κι εγώ από που, και που με αυτά, θα μπορέσουν να αγοράσουν, με τη βοήθεια μας, τα ΜΜΕ, ενδεχομένως και τη δικαιοσύνη αργότερα, ενδεχομένως και κάθε άλλο θεσμό. Και την παιδεία και τον πολιτισμό και τον κινηματογράφο, το θέατρο, τη λογοτεχνία, τα πάντα, ότι μπορέσουμε. Αυτή είναι η πρόθεσή μας, αυτό θέλουμε να κάνουμε. Και το προσπαθούμε με κάθε τρόπο. Αυτή λοιπόν, είναι μια ακόμα αγωνιώδης προσπάθεια ελέγχου και χειραγώγησης των Μέσων Μαζικής Ενημέρωσης, που είναι πάλι, μια απόπειρα για τροποποίηση της λειτουργίας του καθεστώτος. Για να μην πούμε κατάργηση και ριζική αλλαγή.

 Ούτε αυτή η προσπάθεια θα ευοδωθεί, θα στεφθεί με επιτυχία, όπως απέτυχε και η προηγούμενη και φοβάμαι, κύριε Υπουργέ, ότι θα ξαναλλάξουμε Υπουργείο. Θα βρούμε κάποιο άλλο αργότερα ή θα μας ανατεθεί κάτι άλλο. Γιατί και αυτό, σε συνθήκες ελεύθερης αγοράς, καλός είναι ο ρυθμιστικός ρόλος της πολιτείας και του κράτους και πρέπει να γίνεται. Όχι καλός, επιβεβλημένος. Αλλά δεν μπορεί, η πολιτεία, το κράτος και η εκάστοτε κυβέρνηση, να είναι νταβαντζής, οποιουδήποτε παράγει οποιοδήποτε προϊόν, αναμεταδίδει ή προβάλλει η διαχειρίζεται. Μπορεί και πρέπει να είναι ρυθμιστής, μπορεί και πρέπει να είναι διαιτητής και εξισορροπητικός παράγοντας, αλλά δεν μπορεί να είναι, ούτε επιχειρηματίας, ούτε εργοδότης επιχειρηματιών, είτε με βοσκοτόπια, είτε με λαθραία τσιγάρα, είτε με ναρκωτικά, με όπλα, ή δεν ξέρω και εγώ με τι άλλο. Γιατί έχουμε και κάτι καράβια με κάτι τόνους τσιγάρα εδώ και κάτι μήνες, 7 με 8, που δεν έχουν ελεγχθεί και δεν έχουμε μαλώσει τη δικαιοσύνη που δεν τα έχει ελέγξει. Δεν ξέρω γιατί δεν έχουν ελεγχθεί αυτά, τόσο καιρό. Δεν ξέρω τι έγινε με εκείνα τα περίφημα βοσκοτόπια, όταν τους είχαμε μπουντρουμιάσει σε κάτι δωμάτια με κάτι ράντζα μέσα, επί ένα μήνα, για να δούμε ποιος θα δώσει τα φράγκα και να πάρει τα κανάλια, ενώ θα μπορούσαμε να πούμε, «πόσοι θέλουν να πάρουν κανάλια;» Άσε την Φλωρεντία, άσε το Βλαδιμοστό, το Καράκας, το Μπουένος Άιρες, τη Νέα Υόρκη, την Βομβάη και τον Μπαρμπαριά. Να πούμε ότι τα κανάλια στη ψηφιακή εποχή, μπορεί να είναι 7 ή 12 ή 20. Δώστε, λοιπόν, από 15 εκατομμύρια ευρώ ο καθένας, πάρτε από ένα κανάλι και όποια επιζήσουν. Όποια καταφέρουν και τα βγάλουν πέρα. Και πιο πολλά λεφτά θα μαζεύαμε, κύριε Υπουργέ και θα είχαμε τουλάχιστον την έξωθεν καλή μαρτυρία, ότι σεβόμαστε τους ρόλους και τους κανόνες της αγοράς. Της ελεύθερης αγοράς, εφόσον ζούμε σε ένα τέτοιο καταραμένο καθεστώς. Εάν ζούσαμε στη βόρειο Κορέα ή στην Σοβιετία, ή στην Πράγα της παλιάς Τσεχοσλοβακίας, θα το τακτοποιούσαμε αλλιώς. Όπως προσπάθησε να το κάνει ο σύντροφος Κούμπιτσεκ και δεν μπόρεσε να καταφέρει της μεταρρυθμίσεις ο σύντροφος Ντούμπτσεκ

 Θα μπορούσαμε να συζητήσουμε για μια άλλη λειτουργία αυτού του καθεστώτος, που δεν ήταν στην απόλυτη διαφάνεια, που δεν ήταν και το διαφανέστερο και το δικαιότερο και το πιο ορθά διαρρυθμισμένο και να βοηθήσουμε στην καλύτερη λειτουργία του. Αλλά, δεν κάνουμε αυτό. Θέλουμε να το καταργήσουμε και να βάλουμε τους δικούς μας νόμους και κανόνες, με ρυθμίσεις άρθρων που επιχειρούν να δημιουργήσουν ένα οιονεί κρατικό μονοπώλιο, τη στιγμή που, πουθενά αλλού στην Ευρώπη, δεν ισχύει κάτι τέτοιο.

Νόμοι, διατάξεις και άρθρα που περιγράφονται σε αυτό το νομοσχέδιο δεν ισχύουν πουθενά στην Ευρώπη, δεν ξέρω εάν ψάξουμε στην Αφρική, στην Άπω Ανατολή, στη Νότιο Αμερική, μπορεί να βρούμε κάποιες χώρες και κάποιες μάλιστα να τις είχαμε ως πρότυπα. Ο ίδιος ο Πρωθυπουργός, ο φίλος μας, με δικά του λόγια, μας είπε εδώ ότι μακάρι να ήμασταν Αργεντινή. Είναι δικά του λόγια, δεν είναι δικά μου, πολλοί άλλοι σύντροφοι είπαν ότι τι έχει Βενεζουέλα; Μακάρι να μπορούσαμε να γίνουμε Βενεζουέλα, τα έχουμε πει αυτά, τα έχουμε ακούσει αυτά με τα αυτιά μας.

Να το κάνουμε; Πέστε ότι θέλουμε να το κάνουμε Καράκας, πέστε ότι θέλουμε να το κάνουμε ΠιονΓιανγκ, να βρούμε ένα μοντέλο που να μας αρέσει και να πούμε ότι αυτό το μοντέλο μας αρέσει, να μην το κάνουμε πλαγίως και με έναν τρόπο που δεν ισχύει πουθενά αλλού στην Ευρώπη, ούτε στη Δανία, ούτε στην ευρωζώνη, ούτε εκτός ευρωζώνης, ούτε στην ευρύτερη Ε.Ε. και δεν ξέρω εάν ισχύει στην Μποτσουάνα, στην Μπουρκίνα Φάσο και στην Τανζανία που πολλές φορές προσβάλω τις αφρικανικές χώρες, συγκρίνοντάς τες, με την κατάστασή μας.

Και με την προηγούμενη κατάστασή μας και με την τωρινή και με αυτήν που θα θέλαμε να φτιάξουμε. Η υποχρεωτική και αποκλειστική διαχείριση ιδιωτικών συναλλαγών από κρατικό φορέα, παραβιάζει θεμελιώδεις ατομικές και επιχειρηματικές ελευθερίες που προστατεύονται από το διεθνές δίκαιο, όπως η ελευθερία των Συμβάσεων. Στο άρθρο 4, υποχρεώνουν όλους τους συναλλασσόμενους να ενταχθούν στο οριζόμενο σύστημα και ακυρώνουν οποιασδήποτε άλλης μορφής συναλλαγή περί διαφημιστικού χρόνου.

Αφού δεν μπορέσαμε να αγοράσουμε τα κανάλια μέσω των ημέτερων καναλαρχών, που εμείς θα επιθυμούσαμε να τα αγοράσουν είτε με «μαϊμού» δάνεια, για τα οποία βρίζουμε κάτι προηγούμενους είτε με βοσκοτόπια φαντάστηκα, τώρα θέλουμε να ελέγξουμε αυτούς που θα προκύψουν στα 9, 10, 11, 13 κανάλια, όσο προκύψουν, θέλουμε να κατευθύνουμε έτσι τη διαφήμιση που αφού δεν μπορέσαμε να βγάλουμε τους 4 δικούς μας, να βγάλουμε 4 που θα πληρώνονται από τη διαφήμιση και οι άλλοι ας τους «φάει η μαρμάγκα». Είναι ένα σύστημα και αυτό.

Η ηλεκτρονική πλατφόρμα διάθεσης διαφημιστικού τηλεοπτικού χρόνου θα λειτουργήσει ως ένα χρηματιστήριο μέσω του οποίου κάθε ενδιαφερόμενος θα έχει πρόσβαση στη συγκεκριμένη αγορά ή τουλάχιστον αυτό περιγράφουμε να κάνουμε. Με την υποχρεωτική δημοπράτηση του διαφημιστικού χρόνου, με τους αλγόριθμους βελτιστοποίησης που προσδιορίζουν τιμές και την κατανομή του διαφημιστικού χρόνου και την εκκαθάριση, τιμολόγηση και είσπραξη από το σύστημα, οι επιχειρήσεις της αγοράς εκχωρούν σε οιονεί κρατικό μονοπώλιο τις μεταξύ τους συναλλαγές. Ή όχι;

Η προτεινόμενη πώληση του διαφημιστικού χρόνου αποκλειστικά και μόνο με την δημοπράτηση, είναι πρακτικά αδύνατη εκτός των άλλων. Η συγκεκριμένη αγορά λόγω της φύσης της, αλλάζει συνεχώς και απαιτεί ταχύτατη προσαρμοστικότητα από το δημόσιο ή από το κράτος, στα κάθε φορά νέα δεδομένα. Το να κάνεις λοιπόν ένα σχέδιο που από πριν θα περιγράφεις το πώς θα γίνεται, στην πράξη καταρρίπτεται, διότι η αγορά και η λειτουργία τους, των διαφημιζομένων, των διαφημιστών, των καναλιών και των πωλητών και αγοραστών και των πελατών λειτουργεί αλλιώς. Δεν μπορείς να καταφέρεις να το ελέγξεις.

Δεν πρόκειται δηλαδή μόνο για μια περίπτωση κρατικής παρέμβασης, αλλά και για μία εφαρμογή τυραννικών μεθόδων της μορφής διαίρεαι και βασίλευε στην αγορά με σκοπό τη δημιουργία μιας, ας πούμε νέας διαπλοκής, ενώ έχουμε καταγγείλει την παλιά διαπλοκή και διαφθορά, την υπάρχουσα και δικαίως την καταγγείλαμε και είπαμε να την καταρρίψουμε και να την καταργήσουμε -πριν από 2-3 χρόνια- και πριν γίνει η κυβέρνηση των ΣΥ.ΡΙΖ.Α. - ΑΝ.ΕΛ. είχα πει ότι εάν είναι να καταργήσουμε την προηγούμενη διαφθορά και διαπλοκή, την υπάρχουσα -και δικαίως θέλουμε να την καταργήσουμε- εάν είναι να την καταργήσουμε και να βάλουμε στη θέση της τη δική μας διαφθορά, των δικών μας καναλαρχών, των δικών μας φορέων Παιδείας και Πολιτισμού, της δικής μας Δικαιοσύνης, του δικού μας Προέδρου, των δικών μας Προέδρων Οργανισμών και Φορέων, δεν πρόκειται να βγει αυτό το κόλπο.

Δεν γίνεται, δεν περνάει, παρά μόνο με ριζική και βίαιη ανατροπή του καθεστώτος, που νομίζω ότι μερικοί μπορεί και να το σκέφτονται κιόλας, ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Βορίδης, ο πρώτος εκ των ομιλητών, από πέντε λεπτά ο καθένας.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Επιτρέψτε μου να πω, υπό μίαν έννοια, είναι θετικό ότι έρχεται αυτό το νομοσχέδιο, γιατί αποδεικνύει, και αυτό, ένα βασικό ισχυρισμό. Η Αριστερά είναι εχθρός της ελευθερίας. Έρχεται, λοιπόν, και αυτό το νομοσχέδιο, εις επίρρωση και επιβεβαίωση αυτού του βασικού ισχυρισμού.

Ορισμένοι, μπερδεύονται εδώ, κύριε Υπουργέ, διότι λένε, αυτή η Αριστερά που κάνει αποκρατικοποιήσεις, αυτή η Αριστερά που έχει φορολογήσει τους ανθρώπους των 600 ευρώ, αυτή η Αριστερά που κόβει το χιλιάρικο, η Αριστερά που έχει πάρει τους καλύτερους βαθμούς από την τρόικα, είναι δυνατόν; Δεν θα είναι Αριστερά, κάτι άλλο είναι. Όμως, εγώ πάντα υποστήριζα, ότι αυτό αποτελεί τακτική αναδίπλωση.

Τι, δηλαδή; Στην πραγματικότητα κερδίζει χρόνο, δεν θέλει να έρθει σε πλήρη σύγκρουση με τους ευρωπαϊκούς θεσμούς, γιατί δεν έχει σήμερα τους συσχετισμούς, προκειμένου να δημιουργήσει ερείσματα, έστω θυσιάζοντας το εισόδημα του ελληνικού λαού.

Τι έχει συμβεί και με αυτό το νομοσχέδιο; Πρέπει να το εξηγήσετε. Θα σας πω, όμως, την τύχη του, γιατί όλη αυτή η απόπειρα καταρρέει και εξηγεί πολλά από αυτά που συμβαίνουν τώρα.

Πρέπει να εξηγήσετε το εξής. Υπάρχει μια εταιρεία, η οποία παρασκευάζει σαμπουάν. Η συγκεκριμένη εταιρεία αποφασίζει ότι θέλει να διαφημιστεί στην τηλεόραση, πηγαίνει σε ένα διαφημιστή και λέει, θέλω να μου κάνεις αυτό το πρόγραμμα. Ο διαφημιστής πηγαίνει στα μέσα και λέει, έχω έναν πελάτη, ο όποιος θέλει αυτό και αυτό. Υπάρχει διαπραγμάτευση ανάμεσα στο διαφημιζόμενο και στο διαφημιστή, στο διαφημιστή και στο μέσο. Η διαπραγμάτευση αυτή καταλήγει σε συμβάσεις. Αυτό λέγεται αρχή της ελευθερίας των συμβάσεων. Είναι δικά τους λεφτά, είναι δικό τους το προϊόν, κάνουν ό,τι θέλουν με αυτό.

Τι έρχεται ο κ. Υπουργός και λέει; Δεν μου αρέσει εμένα αυτό. Αυτό, θα το κάνετε μέσω δημόσιου πλειστηριασμού, στον οποίο υποχρεωτικά θα μπαίνετε όλοι - δεν είναι προαιρετικό, εάν μ’ αρέσει να χρησιμοποιήσω το σύστημα του Υπουργού ή όχι - και χορηγώ την αρμοδιότητα στη λειτουργία του συστήματος, προκειμένου να καθορίζει τις τιμές πώλησης, την κατανομή του διαφημιστικού χρόνου, την τιμολόγηση, την είσπραξη και την εκκαθάριση των συναλλαγών, που διενεργήθηκαν. Τίποτε άλλο;

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Η αγορά, κύριε Βορίδη.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Αυτό, το κάνει το σύστημα, δεν το κάνει αγορά. Η αγορά είναι ένας ανοιχτός χώρος, όπου οι άνθρωποι συμβάλλονται ελευθέρως. Εσείς τους το φέρατε στο σύστημα. Προσέξτε. Εγώ δεν θέλω κύριε το σύστημά σας, θέλω να συμβληθώ ελεύθερα, γιατί είμαι μια μεγάλη εταιρεία και έχω καλύτερες τιμές.

Ακούστε, τώρα. Μέσα στην πολυπλοκότητα των συναλλαγών υπάρχουν πολλά ζητήματα. Κάποιος είναι μια μεγάλη εταιρεία, έχει μεγάλο όγκο διαφήμισης, μπορεί να επιτύχει καλύτερες τιμές. Κάποιος είναι μια μικρότερη εταιρία, θέλει πάλι φθηνότερα. Κάποιος θέλει να διαφημιστεί για μεγάλο χρόνο, κάποιος για μικρότερο. Πού να τα βάλεις όλα αυτά στο σύστημα;

Εδώ είναι το μαγικό!

Η χρήση κατάλληλων αλγόριθμων βελτιστοποίησης, ένα όνειρο της πάλαι ποτέ Σοβιετικής Ενώσεως, ενδεχομένως, υλοποιείται μερικώς. Δηλαδή τι;

Ένα κεντρικό σύστημα, το οποίο καθορίζει τις διάφορες παραμέτρους.

Το μυστικό σε όλη αυτή εδώ τη συζήτηση είναι ο αλγόριθμος, που κανείς δεν λέει πως θα φτιαχτεί.

Ποιος θα τον φτιάξει;

Με ποιους όρους;

Τι θα περιέχει μέσα;

Άρα, λοιπόν, για ποιο λόγο γίνεται αυτό;

Προβλέψεις.

Καλέ μας, κύριε Υπουργέ, λάβετέ τες υπόψη σας, γιατί την άλλη φορά δεν τις λάβατε, παρόλο που σας τα είχα πει όλα πολύ αναλυτικά.

Πάει αυτό, αντισυνταγματικό.

Αντιβαίνει, πάει….

Μη μου πείτε τώρα, ότι στήνουμε τη δικαιοσύνη, επειδή συζητάμε νομικά;

Σας τα έχω πει τόσες φορές, αλλά δεν τα ακούτε.

Γιατί δεν ακούτε;

Επειδή, κύριε Τριανταφυλλίδη, λέτε πράγματα, για τα οποία δεν ξέρω καν, εάν αντιλαμβάνεστε τι λέτε, το άρθρο 100 του Κανονισμού το ξέρετε;

Το άρθρο 100 μιλάει για την ένσταση αντισυνταγματικότητας πράγμα που σημαίνει, ότι η Βουλή έχει καθήκον και υποχρέωση να συζητάει για τα ζητήματα αντισυνταγματικότητας.

Θα πείτε, λοιπόν, την άποψή σας και εγώ σας λέω τη δική μου.

Εσείς θα πείτε, γιατί αυτό με βάση τις αρχές της αναλογικότητας δεν παραβιάζει την ελευθερία των συμβάσεων, που είναι προστατευμένη από το Σύνταγμα.

Θα μας πείτε και κάτι άλλο, εάν το έχετε στείλει στη DG COM αυτό, δηλαδή, στη Γενική Διεύθυνση Ανταγωνισμού της Ευρωπαϊκής Επιτροπής. Γιατί;

Αυτό ευθέως πλήττει τον ανταγωνισμό μεταξύ των διαφημιζομένων.

Θα μας το πείτε και αυτό. Το στείλατε;

Γιατί θα σας έρθει και από εκεί και μην μου λέτε μετά «κοιτάξτε να δείτε είναι το βαθύ κράτος και το σύστημα και η δικαιοσύνη».

Τα στοιχειώδη θα πρέπει να τα ξέρουμε.

Εάν ο κ. Υπουργός, επειδή πρέπει να βάλει χέρι στα Μέσα Ενημέρωσης, δεν θέλει να ακούσει ότι αυτό το πράγμα λειτουργεί μέσα σε ένα συγκεκριμένο νομικό περιβάλλον, αυτό είναι δικαίωμά του. Το έκανε και την προηγούμενη φορά και υπέστη τις πολιτικές συνέπειες και σε αυτό δεν φταίει δικαιοσύνη.

Παρεμπιπτόντως, η δικαιοσύνη δεν θα τρομοκρατηθεί με τις αθλιότητες που συμβαίνουν το τελευταίο χρονικό διάστημα, στις οποίες, δυστυχώς, συμμετέχει το γραφείο του Πρωθυπουργού, διότι στοχοποιείται χωρίς κανένα απολύτως στοιχείο ένας συγκεκριμένος δικαστικός και το επιχείρημα είναι « ξέρετε υπάρχει μια ένορκη κατάθεση». Σοβαρά;

Αύριο μπορεί να πάει κάποιος για ένορκη κατάθεση για οποιονδήποτε από εμάς εδώ, κύριοι συνάδελφοι, και να πει, ότι χρηματίστηκε, ένας συκοφάντης, ένας ψεύτης, ένας αλήτης, ένας απατεώνας, ένας εχθρός! Αυτό θα αναπαράγεται;

ΚΩΝΣΤΑΝΤΙΝΟΣ ΜΠΑΡΚΑΣ: Κύριε Βορίδη, ρωτήστε στα Μέσα με τα οποία συνεργάζεστε.

ΜΑΥΡΟΥΔΗΣ (ΜΑΚΗΣ) ΒΟΡΙΔΗΣ: Ρωτάω τα Μέσα, τα οποία είναι φιλικά στον Πρωθυπουργό και τα οποία έσπευσε να υιοθετήσει το γραφείο του Πρωθυπουργού και δεν είναι και η πρώτη φορά που το κάνετε αυτό, γιατί το ίδιο έγινε και στην υπόθεση Τσατάνη και κατέληξε να είναι αντικείμενο βομβιστικών υποθέσεων.

Το ίδιο έγινε και στην υπόθεση του Αντιπροέδρου του Συμβουλίου της Επικρατείας και απηλλάγη μετά ο συγκεκριμένος Πρόεδρος από το Πειθαρχικό.

Γιατί τώρα στοχοποιείτε επόμενο δικαστικό;

Μήπως σας «κάτσει» η δικαιοσύνη να σας κάνει τα χατίρια;

Να ξέρουν, λοιπόν, οι δικαστικοί, ότι παρακολουθούμε τον αγώνα τους, τον σεβόμαστε, τον τιμάμε και διαφυλάσσουμε την ανεξαρτησία της δικαιοσύνης από την ιταμή απόπειρα που κάνει η Κυβέρνηση να την χειραγωγήσει.

ΧΑΡΑ ΚΑΦΑΝΤΑΡΗ (Προεδρεύουσα της Επιτροπής): Το λόγο έχει ο κ. Υπουργός.

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Νομίζω ότι είναι πολύ ενδιαφέρον να ανεβαίνει κανείς στο βήμα μετά τον κ. Βορίδη, ο οποίος έχει τα νιάτα του που τον βασανίζουν και δεν τον αφήνουν να ησυχάσει, διότι η καταληκτική του έκφραση ήταν ότι «η Αριστερά είναι κατά της ελευθερίας, γι' αυτό τα κάνει όλα αυτά». Εχθρός της ελευθερίας η Αριστερά.

Νομίζω ότι έχει βγάλει ιστορικά συμπεράσματα ο λαός μας για αυτή την ακροδεξιά ρήση, κύριε Βορίδη, την οποία, θα σας παρακαλούσα, να μη την επαναλαμβάνετε, εκτός εάν έχει γίνει επίσημη γραμμή του κόμματος σας. Πράγμα, το οποίο δικαιούμαστε και εμείς και ο ελληνικός λαός να ξέρει, διότι εσείς μεταπηδήσατε μαζί με τον κ. Γεωργιάδη από την ακροδεξιά στην προθήκη της κεντροδεξιάς και τώρα έχετε μπει στη διοίκηση και «σέρνετε από τη μύτη» αυτή την παράταξη στην ακροδεξιά γραμμή. Αυτή είναι η απλή αλήθεια.

Είναι απολύτως σεβαστή η επιλογή του κ. Μητσοτάκη να το κάνει, να σας έχει σφιχταγκαλιάσει και να σας έχει εκχωρήσει την ατζέντα του, αλλά εδώ μας παρακολουθεί το σύνολο των προοδευτικών πολιτών και νομίζω ότι θα κάνει τις επιλογές. Θα κάνει τις επιλογές του, βεβαίως, όχι μόνο υπό το φως της ακροδεξιάς διολίσθησης, αλλά υπό το φως της πεισματάρας πραγματικότητας και της οικονομικής ανάκαμψης της χώρας.

Δεν περιμείναμε από εσάς και τους εκπροσώπους σας να πάρετε το λόγο σε αυτό το βήμα και να πείτε ότι ανεβαίνουν οι εξαγωγές, ανεβαίνει το Α.Ε.Π., ανεβαίνει η απασχόληση, ανεβαίνουν οι επενδύσεις, μειώνεται η ανεργία. Δεν περιμέναμε να ακούσουμε τέτοια.

Έχετε εφεύρει ουκ έστι αριθμός ιστοριών από τότε που ξεκίνησαν τα πράγματα να πηγαίνουν καλά.

Εγκαταλείψατε τη βασική σας ρητορική ότι θα ενεργοποιούνταν ο «κόφτης» τέτοιες μέρες.

Δεν ενεργοποιήθηκε ο «κόφτης», αλλά πετύχαμε το πλεόνασμα και προχωρούμε, βγαίνοντας στις αγορές. Είμαστε βέβαιοι, ότι τα αποτελέσματα θα είναι πάρα πολύ καλά και θα περιμένουμε αύριο να τα δούμε. Αυτή είναι η είδηση, ότι σήμερα η Ελλάδα έχει βγει στις αγορές και αναμένουμε τα αποτελέσματα. Υπάρχουν πάρα πολύ καλές ενδείξεις.

Θα μπείτε στη βάσανο να διατυπώσετε μια σοβαρή στρατηγική για το κόμμα σας και την παράταξή σας για τα χρόνια που έρχονται ή θα αποδείξετε ότι είσαστε της ήσσονος πολιτικής και πραγματικής προσπάθειας;

Άκουσα εισηγήσεις, οι οποίες διατυπώθηκαν από ανθρώπους, οι οποίοι δεν μπήκαν στον κόπο να διαβάσουν το νομοσχέδιο, όπως «κομμουνιστικό καθεστώς, μία πλατφόρμα διαπραγμάτευσης του διαφημιστικού χρόνου». Το Ελληνικό Χρηματιστήριο, δηλαδή, είναι απότοκο του κομμουνιστικού καθεστώτος στο οποίο ζούμε και η Επιτροπή Κεφαλαιαγοράς, η ρύθμιση εκ μέρους του κράτους αντιστοίχως το Πολιτικό Γραφείο.

Θέλω να πω ότι την πολιτική αντιπαράθεση είμαστε έτοιμοι να την καλωσορίσουμε, αλλά να την κάνουμε με όρους σοβαρούς, με όρους πραγματικότητας, να ακούσουμε και τις ιδέες σας για το πως πρέπει να οργανωθεί αυτή πλατφόρμα, για το εάν πρέπει το ΕΣΡ να είναι η Ανεξάρτητη Αρχή, η οποία την εποπτεύει και ορίζει. Να δούμε, βεβαίως, αν υπάρχουν λεπτομέρειες, οι οποίες πρέπει να καθορίσουν.

Θα είμαστε ανοιχτοί στο διάλογο και μετά τη ψήφιση του νομοσχεδίου και σας το λέμε ανοιχτά, αλλά κάντε μία προσπάθεια να αναβαθμίσει το διάλογο σε αυτή την Αίθουσα. Δεν μπορεί συνέχεια να περπατάμε έτσι.

Αυτό, βεβαίως, το οποίο, εγώ προσωπικώς - και θέλω να ζητήσω συγνώμη για την προσωπική αναφορά από το Σώμα – απολαμβάνω και είναι η περσινής κοπής κριτική του διαγωνισμού για τις άδειες. Σαν να μην έχει γίνει ΕΣΡ, σαν να μην αποφάσισε το ΕΣΡ, ότι οι άδειες θα είναι περιορισμένες.

Ξιφουλκούσατε όλοι από αυτό εδώ το βήμα και λέγατε, ότι «είναι απεριόριστες αριθμός των αδειών». Εδώ, ο κ. Μητσοτάκης, η κυρία Γεννηματά, ο κ. Θεοδωράκης, ότι «είναι απεριόριστες οι άδειες».

Θα καταγγείλετε για κομμουνιστική παρέκκλιση και το ΕΣΡ;

Μιλούσατε για Σοβιετία, για Βενεζουέλα, για Βόρεια Κορέα. Δεν κρατιέστε, πραγματικά, μου κάνει εντύπωση.

Είμαστε σε μία πραγματικότητα. Πέρυσι είχαμε δύο ζητήματα - κύρια Ασημακοπούλου, σας παρακαλώ ακούστε - το ζήτημα της αρμοδιότητας και το ζήτημα του αριθμού των αδειών.

Έληξε, λοιπόν, συνταγματικά.

Το Συμβούλιο της Επικρατείας σε αλλεπάλληλες αποφάσεις του σας είχε πει, ότι είναι παράνομο το καθεστώς της λειτουργίας των καναλιών χωρίς άδεια. Δεν κάνατε απολύτως τίποτα.

Εμείς, σε αντίθεση με εσάς, λοιπόν, όταν ήρθε το Συμβούλιο της επικρατείας - κακώς κατά τη γνώμη μας - και είπε, ότι δεν έπρεπε το Υπουργείο να κάνει το διαγωνισμό, φέραμε τις διατάξεις και μεταφέραμε την αρμοδιότητα και για την πρώτη φορά της αδειοδότησης στο Εθνικό Συμβούλιο Ραδιοτηλεόρασης. Τελείωσε το θέμα των αρμοδιοτήτων.

Όσον αφορά το θέμα του αριθμού των αδειών, σας είπα και πριν, φωνάζατε ότι ήταν απεριόριστες οι άδειες. Πουθενά δεν είναι απεριόριστες οι άδειες. Μιλάμε για τα κανάλια που μεταφέρουν το σήμα τους μέσω των κεραιοσυστημάτων ελεύθερης λήψης, όχι για τα δορυφορικά ή για οποιαδήποτε άλλη δυνατότητα λήψης τηλεοπτικού σήματος. Πουθενά και ειδικά στον ανεπτυγμένο κόσμο και ακούω και κάποιες ανοησίες τελευταίως από άλλες μεριές, ότι στη Βρετανία απλώς κανείς μια δήλωση και ανοίγεις κανάλι ελεύθερης λήψης και πανβρεττανικής εμβέλειας. Νομίζω ότι θα πρέπει να κρατάμε και ένα επίπεδο σοβαρότητας στο διάλογο.

Αυτό τα δύο ζητήματα έχουν λήξει, διότι, ήρθε το Εθνικό Συμβούλιο Ραδιοτηλεόρασης και είπε ότι οι άδειες θα είναι επτά. Εμείς, είχαμε πει τέσσερις για να ολοκληρωθεί ο χάρτης συχνοτήτων για να δούμε τι φάσμα περισσεύει και για θεματικά κανάλια. Είμαστε σε αυτή την πραγματικότητα, θα την αποδεχθείτε ή ασπάζεστε τις θέσεις κάποιων που λένε να μη γίνει διαγωνισμός, να μην καταβληθεί τίμημα και βεβαίως, να μην υπάρχει και όριο στην απασχόληση των εργαζομένων; Διότι, θυμάμαι πέρυσι πολλά κλάματα για τους εργαζόμενους. Θα τη στηρίξουμε από κοινού αυτή τη ρύθμιση ή θα θεωρήσουμε πάλι ότι είναι κομμουνιστική ή σοβιετική και διαλύει τους κανόνες της αγοράς;

Δύο είναι τα ανοιχτά ζητήματα αυτή τη στιγμή. Εάν θα υπάρξει τίμημα και ποιο θα είναι και περιμένω την άποψή σας. Δεύτερον, εάν θα υπάρχει ελάχιστος αριθμός στους εργαζόμενους και ποιος θα είναι αυτός. Αυτά είναι τα πιο κρίσιμα. Τι κάθεστε και κάνετε; Κάνετε κριτική στα περυσινά; Κύλησε νερό στο αυλάκι. Εσείς, θεωρείται ότι δικαιωθήκατε, που λέγατε απεριόριστες άδειες, όμως, δεν έχει συμβεί αυτό, προς μεγάλη σας λύπη. Έχει κυλήσει νερό στο αυλάκι, βεβαίως και πρέπει να το αναγνωρίσω και από τον εκπρόσωπο της Δημοκρατικής Συμπαράταξης, ο οποίος, από τις ύβρεις, τους χαρακτηρισμούς και τις συκοφαντίες, έμεινε στην εισήγησή του απλώς στις ανακρίβειες και στα ψέματα. Νομίζω ότι είναι και αυτό ένα βήμα, αλλά είναι και αυτό ενδεικτικό του ότι όταν η πραγματικότητα βοά, αναγκαζόμαστε και ως υβριστές να προσαρμοστούμε σε αυτή.

Το νομοσχέδιο έχει την ηλεκτρονική πλατφόρμα συναλλαγών, τη σύσταση μητρώου για τον περιφερειακό τύπο, την ειδική σήμανση γραμμικού κώδικα και ειλικρινά, δεν καταλαβαίνω τις ενστάσεις σας γι' αυτό. Θα χρειαζόμασταν πολύ παχείς φακέλους για να φέρουμε όλα τα δημοσιεύματα που έχουν γίνει και βάζουν ζήτημα γκρίζων ζωνών στις δημοσιευμένες κυκλοφορίες των εφημερίδων, με βάση τις οποίες, διαμορφώνεται και ο διαμοιρασμός της πίτας της διαφήμισης και ο ιδιωτικός και ο δημόσιος. Δεν υπάρχει άλλη ένδειξη. Βεβαίως, υπάρχουν άλλες εταιρείες που μπορεί να είναι στοχευμένες, αλλά είναι δυνατόν, η πολιτεία να μην διεκδικεί να αποτυπώνεται με σαφήνεια ποιες είναι οι κυκλοφορίες; Από πού προκύπτει ο έλεγχος του περιεχομένου;

ΓΡΗΓΟΡΙΟΣ ΨΑΡΙΑΝΟΣ (Ειδικός Αγορητής του «Ποταμιού»): Δεν υπάρχουν ενστάσεις σε αυτό.

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Την καλωσορίζω τη διατύπωσή σας και την καταγράφω μαζί με του Εισηγητή της Ένωσης Κεντρώων στις θετικές διατυπώσεις για το σχέδιο νόμου.

Βεβαίως, το νομοσχέδιο έχει και την ενίσχυση της παραγωγής οπτικοακουστικών έργων στην Ελλάδα. Νομίζω ότι κάνουμε βήματα σε όλους τους τομείς και θέλω να πω ότι αυτά τα βήματα έχουν ξεκινήσει. Δεν έχει καμία απολύτως βάση ότι μπορούμε με οποιαδήποτε από αυτές τις ρυθμίσεις να ελέγξουμε εάν, για παράδειγμα, εκδίδονται εφημερίδες. Δεν πρόκειται περί αυτού. Οποιαδήποτε εφημερίδα μπορεί να εκδοθεί και να κυκλοφορήσει, αλλά μιλάμε για την πρόσβαση στην κρατική διαφήμιση, για τις δημοσιεύσεις, για όλα αυτά τα πράγματα και αυτά, πως γίνονταν μέχρι τώρα; Υπογραφή Υπουργού. Λέμε τώρα, να γίνει ένα μόνιμο μητρώο και ακούμε ότι πάμε να κάνουμε τον έλεγχο.

Μεταφέρεται η αρμοδιότητα από τον ομιλούντα αυτή τη στιγμή που κατέχει και υπηρετεί το χαρτοφυλάκιο, σε υπηρεσίες που θα έχουν μια μόνιμη δομή και θα μπορούν αυτό το μητρώο να το κρατούν. Εδώ, θέλω πραγματικά να σας καλέσω να παραδεχτείτε ότι δεν έχει γίνει άλλη προσπάθεια στήριξης του περιφερειακού τύπου με δύο κινήσεις: Πρώτον, το μητρώο των on-line media, στο οποίο, με χαρά θέλω να πω ότι έχουν γραφτεί σχεδόν 500 επιχειρήσεις διαδικτύου και αποτελεί τη μοναδική και πρώτη προσπάθεια ρύθμισης του διαδικτύου που έγινε και υποχρεώνουμε και τις κρατικές εταιρείες και ζητάμε από τις ιδιωτικές να το τηρούν ως προς την κατανομή της διαφήμισης, διότι, βάζει κάποιους όρους διαφάνειας και έχουν υποχρεωθεί όλοι να έχουν όνομα, διεύθυνση, τηλέφωνο, Α.Φ.Μ. και να μας δηλώνουν και πόσους εργαζόμενους έχουν. Γιατί είναι κακό αυτό;

Βεβαίως, η ρύθμιση για το 70/30 υπάρχει από τον νόμο Βενιζέλου και δεν εφαρμόστηκε ποτέ, γιατί δεν υπάρχουν κυρώσεις. Τώρα μπαίνουν κυρώσεις σε αυτό το νομοσχέδιο και κάνω έκκληση στους βουλευτές από όλες τις μεριές, του βουλευτές της επαρχίας, να επικοινωνήσουν με τα μέσα ενημέρωσης της επαρχίας και να τους πουν ότι για πρώτη φορά μπαίνουν κυρώσεις στους οργανισμούς του Δημοσίου που δεν τηρούν το 70/30, τελεία και παύλα. Αν ένας οργανισμός δεν τηρεί το 70/30, το Υπουργείο θα καταλογίσει πρόστιμο σε τέτοιο ποσό που θα διασφαλίζεται ότι τουλάχιστον το 30% θα κατανέμεται προς την κατεύθυνση που πρέπει, τουλάχιστον. Ποτέ δεν γινόταν αυτό.

Με το μητρώο των On Line Media, όμως, με χαρά έχουμε διαπιστώσει ότι το 50% των μέσων ενημέρωσης του διαδικτύου που έχουν καταγραφεί προέρχονται από την επαρχία και, βεβαίως, με το 70/30 και είναι η πρώτη φορά που στηρίζουμε τα μέσα ενημέρωσης της επαρχίας. Άκουσα και εγώ τον προβληματισμό που λέει ότι ένα μικρό μέσο ενημέρωσης θα πάρει διαφήμιση από μια πολύ μικρή εταιρεία. Να βρούμε έναν τρόπο να είναι λειτουργικό και για αυτούς. Ένα μικρό κανάλι στην επαρχία, βεβαίως, μπορεί να πάρει μια διαφήμιση μικρή από μια παρακείμενη ψησταριά. Να δούμε, πώς μπορεί να γίνει λειτουργικό και για αυτό και, αν αυτό το κανάλι καταφέρει να πάρει διαφήμιση και από επιχειρήσεις οι οποίες, ενδεχομένως, αναπτύσσουν τη δραστηριότητά τους στην ευρύτερη περιοχή, γιατί όχι;

Αυτή την κριτική και αυτές τις επισημάνσεις θα τις ακούσουμε και θα κάτσουμε μαζί με τους ενδιαφερόμενους φορείς να τις συζητήσουμε. Παρενθετικά, η διαδικασία του χρηματιστηρίου και της δημοπρασίας είναι το μοντέλο της ελεύθερης αγοράς. Είναι δυνατόν να κάνουμε εδώ πώς δεν ακούσαμε ότι οι διαφημιστικές κάνουν 6 έως 9 μήνες να πληρώσουν τα μέσα ενημέρωσης; Είναι δυνατόν εδώ να κάνουμε ότι δεν γνωρίζουμε ότι διεκδικούν τις λεγόμενες επιστροφές, οι οποίες πολλές φορές τις καθιστούν συνιδιοκτήτες των μέσων ενημέρωσης, τα οποία μετά γίνονται ζημιογόνα και πάνε στο δανεισμό με αέρα και κάμπτουμε και τους τραπεζικούς κανόνες; Αυτή ήταν η πραγματικότητα.

Εδώ, λοιπόν, γίνεται ένα βήμα, το οποίο μπορεί να βοηθήσει τα μέσα ενημέρωσης και θα σας καλέσω να είστε μετρημένοι στις τοποθετήσεις σας, διότι τις επόμενες ημέρες θα βγουν οι κατά το παρελθόν τοποθετήσεις και των ενδιαφερομένων και θα εκπλαγείτε από το τι έχουν πει στο παρελθόν. Άρα κρατήστε κάποιες άμυνες και μην εκτίθεστε πάρα πολύ, διότι αυτή είναι μια αγορά που είναι γεμάτη από γκρίζες ζώνες και μόνο όποιος επωφελείται από αυτές τις γκρίζες ζώνες διακίνησης του χρήματος μπορεί να εξανίσταται με τέτοιο πάθος. Αλλιώς δεν υπάρχει λόγος. Όλα στο φως, λοιπόν και να αποδίδονται τα χρήματα στα μέσα ενημέρωσης στο τριήμερο, όπως εκκαθαρίζονται όλες οι συναλλαγές. Σε κανέναν απολύτως δεν μπορούμε να επιβάλουμε που θα βάλει τη διαφήμισή του.

Νομίζω, λοιπόν, ότι βρισκόμαστε εδώ, ενώπιον μιας νομοθετικής παρέμβασης για τη σημασία της οπτικοακουστικής παραγωγής. Η Ελλάδα είναι μια χώρα, η οποία έχει τεράστια πλεονεκτήματα. Έχει τη δυνατότητα να φιλοξενήσει οπτικοακουστικές παραγωγές. Είναι μια ρύθμιση, η οποία υπάρχει στις άλλες χώρες. Υπάρχει στην Ευρώπη και είναι στο 20% οι επιδοτήσεις σε χώρες, όπως η Γερμανία, η Λιθουανία, η FYROM, η Τσεχία, η Γεωργία, η Κροατία, η Σερβία και η Ισλανδία. Είναι στο 25% σε χώρες, όπως η μεγάλη Βρετανία, η Ιταλία, η Αυστρία, η Ουγγαρία κ.λπ.. Είναι στο 30% στη Γαλλία και την Ολλανδία. Είναι στο 32% στην Ιρλανδία, 35% στην Ισπανία, μέχρι και 45% στο Βέλγιο. Σε χώρες, όπως οι Ηνωμένες Πολιτείες η επιδότηση κυμαίνεται από 25% μέχρι 45%. Άκουσα ότι και εδώ θα υπάρχει μια συναίνεση.

Κλείνω την πρώτη μου τοποθέτηση, με την παράκληση να βασανιστούν οι δυνάμεις της Αντιπολίτευσης που επέλεξαν σήμερα να κάνουν επιφανειακή κριτική και να συμβάλουμε όλοι εποικοδομητικά, ούτως ώστε να βρεθούμε σε μια αγορά διαφήμισης, η οποία είναι ρυθμισμένη, να έχουμε μια εικόνα για το ποιος είναι και πως υπάρχει ο περιφερειακός τύπος στην Ελλάδα, να ενισχύσουμε τις οπτικοακουστικές παραγωγές και βεβαίως, να βάλουμε το «τέρμα» στην μεγάλη πηγή των σκοτεινών σημείων, όσον αφορά τις κυκλοφορίες των εφημερίδων. Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Το λόγο έχει ο κ. Μπαλλής.

ΣΥΜΕΩΝ ΜΠΑΛΛΗΣ: Κυρίες και κύριοι συνάδελφοι, ακούγοντας τις τοποθετήσεις της Αντιπολίτευσης, στην αρχή νόμιζα ότι αυτό που ενοχλεί ήταν η λεγόμενη «ΝΑΣΑ» στην πορεία των τοποθετήσεων διαπίστωσα ότι αυτό που πραγματικά ενοχλεί είναι η «μάσα» που κόβεται. Η «μάσα» από το διαφημιστικό χρόνο, η «μάσα» από την εκμετάλλευση, την ανομία που υπήρχε όλα αυτά τα χρόνια και από Αντιπολίτευση το θέλει να συνεχιστεί και γι’ αυτό αντιδρά σε όλες αυτές τις προβλέψεις. Διότι, δεν μπορώ να φανταστώ ότι η Αντιπολίτευση δεν γνώριζε και δεν γνωρίζει πως λειτουργούσε όλο αυτό το σύστημα όλα αυτά τα χρόνια, της κατανομής των λεγόμενων κρατικών διαφημίσεων και ενισχύσεων. Μπορεί να έχει μια άριστη εσωτερική ενημέρωση γι’ αυτό το σύστημα της κατανομής των κρατικών διαφημίσεων όμως, οι διαφημίσεις του ΟΕΦ για παράδειγμα του ΚΕΕΛΠΝΟ.

Βγαίνει τώρα η Αντιπολίτευση και προαναγγέλλει προσφυγές και προεξοφλεί για ακόμα μια φορά αντισυνταγματικότητα και νέων ρυθμίσεων. Ξέρουν κάτι γι’ αυτό; Για τα υπόλοιπα σημαντικά αφωνία, πραγματικά το ανέφερε και ο Υπουργός πριν. Ποια είναι η θέση της Αντιπολίτευσης για το διαγωνισμό σχετικά με τον αριθμό των τηλεοπτικών αδειών και το τι θα γίνει και που όλοι περιμένουμε να γίνει; Ποια είναι η θέση της; Συμφωνεί με το ΕΣΡ να κάνει το διαγωνισμό; Συμφωνεί με τους όρους που βάζει το ΕΣΡ για να γίνει ο διαγωνισμός;

Επιπλέον, ποια είναι η θέση της αντιπολίτευσης για την πρόσφατη προσφυγή που έχει κάνει κατά του δημοσίου το ΣΤΑΡ 32 εκατ., διότι λέει ότι έχασε κέρδη που θα μπορούσε να έχει εάν είχε πάρει την άδεια; Συμφωνεί και στηρίζει αυτή την προσφυγή ή στηρίζει τη νομιμότητα; Με ποιον είναι; Με το νοικοκύρη, το κράτος, την πολιτεία, τους νόμους και τη νομιμότητα ή με αυτόν που φωνάζει και ξέρουμε πάντα ποιος φωνάζει;

Είναι σημαντικά αυτά τα θέματα και θα είχε ενδιαφέρον να ακούσουμε την άποψη της Αντιπολίτευσης, διότι είναι σημαντικό να συζητάμε όπως σε αυτό το νομοσχέδιο, για τη δημιουργία των νέων προτύπων για το μέλλον, όχι την αναπαραγωγή του παρελθόντος σε όλους τους τομείς, που μας οδήγησε εκεί που μας οδήγησε. Νέα πρότυπα σε όλα τα θέματα και πολύ περισσότερο στα θέματα, τα οποία περιλαμβάνονται στις διατάξεις αυτού του νομοσχεδίου, για καινούργια πρότυπα για ένα διαφορετικό μέλλον, για ένα διαφορετικό μοντέλο ανάπτυξης, για ένα διαφορετικό μοντέλο πορείας της χώρας στο καινούργιο μας μέλλον, σε αυτό που έρχεται με τις νέες προϋποθέσεις και με τις νέες συνθήκες, για μια διαφορετική εικόνα αισιοδοξίας, στιβαρότητας, υπευθυνότητας, για μια διαφορετική εικόνα και στο θέμα του περιφερειακού τύπου. Εκεί θέλω να επικεντρωθώ, έχοντας μια εμπειρία 35 χρόνων αποκλειστικά και μόνο στο περιφερειακό τύπο, έναν τύπο στην περιφέρεια με σοβαρότητα, εγκυρότητα, επαγγελματισμό, ευθύνη για το ρόλο και την αποστολή του.

Σε μια προσπάθεια και θέληση να συμβάλλω σε πιθανές βελτιώσεις, κύριε Υπουργέ, στο θέμα του περιφερειακού τύπου, επιτρέψτε μου να καταθέσω ορισμένες απόψεις. Στο άρθρο 13, μετά τη μετατροπή του 7ου φύλου σε αυτοτελή εβδομαδιαία εφημερίδα, προτείνω να προβλέπεται διαφορετική συντακτική ομάδα και τουλάχιστον διαφορετικός υπεύθυνος έκδοσης.

Στο άρθρο 14 σχετικά με τις κυκλοφορίες, παράγραφο 3α΄, θεωρώ ότι είναι μικρός ο αριθμός των 350 φύλλων για να μπαίνουν στο μητρώο ή των 200, ανάλογα με τα πληθυσμιακά κριτήρια. Τα 150 φύλλα θα είναι σίγουρα οι συνδρομές από υπηρεσίες, οργανισμούς, φορείς κ.λπ.. Προτείνω να επανέλθουμε είτε στα 750 φύλλα που είχε ο προηγούμενος νόμος ή τουλάχιστον στα 500. Αδικούνται οι σοβαροί εκδότες και οι σοβαρές εφημερίδες της περιφέρειας και είναι πολλές.

Στο 3β’ για τον αριθμό των σελίδων, πραγματικά θεωρούμε ότι μας αρκούν και ότι είναι σοβαρές οι περιφερειακές εφημερίδες, 8 σελίδων Tabloid, με τις 4 σελίδες τοπικού ενδιαφέροντος χωρίς να προσδιορίζεται; Όχι. Είναι μικρός ο αριθμός, πρέπει να αυξηθεί, εάν θέλουμε να μιλάμε για ένα περιφερειακό Τύπο, κύριε Υπουργέ, που θα είναι σοβαρός, υπεύθυνος στην αποστολή του, θα είναι ένας παράγοντας τοπικής περιφερειακής ανάπτυξης. Να τον ενισχύσουμε, να τον βοηθήσουμε, να είναι σοβαρός και αν είναι σοβαρός, να έχει και την προσοχή και τη βοήθεια της Πολιτείας μέσω και των κρατικών καταχωρήσεων. Δεν αρκούν ούτε οι 4 σελίδες με θέματα τοπικού ενδιαφέροντος. Να ενισχυθεί η κάλυψη στις σελίδες, η κατανομή που υπάρχει για τα τοπικά θέματα.

Στο 3ζ’ για την απασχόληση, εάν έχουν όλους και όλους δύο εργαζόμενους δημοσιογράφους ως κριτήριο σοβαρότητας και επαγγελματισμού, να είναι, όπως προέβλεπε και ο παλιός νόμος, μέλη των οικείων ενώσεων συντακτών, όχι δημοσιογραφούντες, επαγγελματίες δημοσιογράφοι, το μίνιμουμ. Εάν μας ενοχλεί, εγώ θα έλεγα να αυξηθεί ο αριθμός, ας βάλουμε και εδώ κάποια πληθυσμιακά κριτήρια, στους μεγάλους νομούς 3 ή 4 οι εργαζόμενοι, μέλη των οικείων ενώσεων συντακτών, ως ελάχιστο κριτήριο επαγγελματισμού.

Για το 3θ’ τη νομιμότητα, είναι σύνηθες να υπάρχουν μικρές ποινές για τις ασφαλιστικές εισφορές δυστυχώς σε όλον τον Τύπο. Ίσως θα ήταν πιο σταθερό να σκεφθούμε να βάλουμε την ύπαρξη ασφαλιστικής ενημερότητας κάθε χρόνο, διότι μικρές ποινές για ασφαλιστικές εισφορές θα βρούμε, θα τους αποκλείσουμε όλους, δεν θα μείνει κανένας εκτός από τους εκδότες που δεν θα έχουν εργαζόμενους. Δεν μας ενδιαφέρει όμως αυτό, μας ενδιαφέρει ο σοβαρός Τύπος.

Κάτι τελευταίο, κατά τη γνώμη μου πολύ σημαντικό. Η αλλαγή του τίτλου ακόμα και μικρή, σημαίνει αλλαγή εφημερίδας, διότι συνήθως συνδέεται και με αλλαγή της εκδότριας εταιρείας. Το κόλπο ποιο είναι; Καινούργια εταιρεία, καινούργιο ΑΦΜ, μικρή αλλαγή στον τίτλο για να μη χάνει την επαφή ο αναγνώστης και τα χρέη σβήνονται, τα χρέη στα ταμεία, τα χρέη στην εφορία, τα χρέη προς τους εργαζόμενους, με την καινούργια εταιρεία. Νέος τίτλος, έστω και με μικρή αλλαγή να σημαίνει νέα έναρξη υπολογισμού του χρόνου για την κατοχύρωση των δικαιωμάτων. Αν τα δικαιώματα συνοδεύουν τον τίτλο, ακόμη και σε περιπτώσεις αλλαγής ιδιοκτήτη και ΑΦΜ, γιατί τα βάρη τότε να συνοδεύουν την εκδότρια εταιρεία; Καινούργια εταιρεία με δικαιώματα, ο τίτλος να έχει και τα βάρη, ώστε να μη σβήνονται, όχι ο τίτλος με καινούργια εταιρεία να μην έχει βάρη στην εφορία και στα ασφαλιστικά ταμεία και στις αργίες και στις δικαιολογημένες αργίες έκδοσης, θα μου επιτρέψετε να πω, να προβλέπονται και όσες τυχόν περιλαμβάνονται σε συλλογικές συμβάσεις εργασίας για να κατοχυρώσουμε και αυτό το δικαίωμα σε αυτή την κατηγορία εργαζομένων.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών) :Το λόγο έχει ο κ. Κάτσης.

ΜΑΡΙΟΣ ΚΑΤΣΗΣ: Δυστυχώς, ενώ είχα ξεκινήσει και είχα φτιάξει μια ομιλία σχετικά με το νομοσχέδιο, η κριτική που ακούστηκε από την Αντιπολίτευση μας αναγκάζει να δώσουμε κάποιες απαντήσεις και νομίζω ότι πρέπει να δοθούν αυτές οι απαντήσεις με κάποιες ατάκτως ειμαρμένες σκέψεις, αλλά πρέπει να δοθούν.

Να ρωτήσω κυρίες και κύριοι συνάδελφοι της Αξιωματικής Αντιπολίτευσης, στο Χρηματιστήριο Αγοράς Ενέργειας που την πλατφόρμα τη χειρίζεται ο ΑΔΜΗΕ, μια Ανεξάρτητη Αρχή και η ΡΑΕ και ανταγωνίζονται μέσω προσφοράς και ζήτησης εντός ενός συστήματος, αυτό είναι Σοβιετία;

Στο ζήτημα του αριθμού των αδειών των καναλιών, προφανώς από την εμμονή σας να κάνετε αντιπολίτευση, έχετε φτάσει σε ένα σημείο να μην αρθρώνετε προτάσεις και πλέον να αρκείστε σε ένα ρόλο που δεν σας ταιριάζει. Είστε δηλαδή η αντιπολίτευση που απλά φωνάζει. Έχετε καταντήσει να μην αρθρώνετε, ως οφείλετε θεσμικά, λόγο και ρόλο σε αυτά τα οποία κατεβάζει η Κυβέρνηση.

Για πείτε μας, σας παρακαλώ πολύ, είναι απεριόριστο το φάσμα; Οι εκπρόσωποί σας που συμμετείχαν στην Επιτροπή Έρευνας και Τεχνολογίας, πριν από δύο εβδομάδες, ο κ. Μπούρας ήταν. Εκεί ρωτήθηκε ο Πρόεδρος της Ε.Ε.Τ.Τ., Εθνικής Επιτροπής Τηλεπικοινωνιών και Ταχυδρομείων για το αν είναι απεριόριστο το φάσμα, τοποθετήθηκε σαφέστατα, ότι το φάσμα δεν είναι απεριόριστο. Το ΕΣΡ αποφάνθη για τον αριθμό των αδειών, γιατί επίκειται και το ψηφιακό μέρισμα, η τεχνολογία 5G κ.τ.λ.. Αυτά τα λαμβάνετε υπ' όψιν σας; Μιλούσατε όλο το προηγούμενο διάστημα για απεριόριστο αριθμό αδειών, διαψευστήκατε. Μιλούσατε για αντισυνταγματικότητα του ν.4339 του κ. Παππά, διαψευστήκατε. Το ΕΣΡ, που αυτό ήταν η «ραχοκοκαλιά» της κριτικής σας, ότι αυτό έπρεπε να διενεργήσει τον διαγωνισμό, συστήθηκε και αποφάσισε ότι θα γίνει ο διαγωνισμός με το νόμο Παππά. Τι έχετε να πείτε πάνω σ’ αυτά; Θέλετε καταρχήν διαγωνισμό; Είναι ρητορικό το ερώτημα, δεν θέλετε διαγωνισμό. Δεν θέλετε διαγωνισμό, δεν θέλετε να πληρώσουν.

Όσον αφορά το παράδειγμα που έφερε ο κύριος Βορίδης, με τα σαμπουάν. Εγώ του φέρνω ένα παράδειγμα με τις μπίρες. Στο παράδειγμα που μας ανέφερε ο κύριος Βορίδης, στο SURVIVOR, για το οποίο ο όμιλος STAR ζητάει και αποζημίωση από τον Υπουργό Ψηφιακής Πολιτικής και Οικονομικών, ζητάει και αποζημίωση στο SURVIVOR που διαφημίζεται μια μπίρα, μπορεί να διαφημιστεί φερειπήν που είναι κυβάκι η Κερκυραϊκή μπύρα; Μπορεί; Έχει διαθέσει, έχει στύψει τα ταμεία της και θέλει η Κερκυραϊκή μπύρα να διαφημιστεί στο SURVIVOR, εκείνο τον χρόνο του 70% με τις δικές σας εταιρείες, που μετράνε τις τηλεθεάσεις και καθορίζουν την διαφημιστική πίτα, μπορεί να διαφημιστεί; Όχι. Γιατί; Γιατί υπάρχει το γκρίζο καθεστώς των επιστροφών. Και τι μας λέτε; Ότι αυτό το γκρίζο καθεστώς των επιστροφών, που επί της ουσίας πλήττει τον μικρό, που δεν υπάρχουν διαφανείς κανόνες και υγιής ανταγωνισμός, να μπορεί και αυτός να διαφημιστεί, του λέτε «δεν μπορείς να κάνεις προσφορά, τα’ χουμε βρει εμείς μεταξύ μας». Τι να μας απαντήσει ο κ. Βορίδης στο παράδειγμα που έφερε με το σαμπουάν, αν εγώ θέλω το θεσπρωτικό σαπούνι, που δεν υπάρχει, να διαφημιστεί την ώρα που διαφημίζεται το μεγάλο σαμπουάν που ο κ. Βορίδης θέλει να εκπροσωπηθεί μια ζωή σε αυτή την αίθουσα.

Κάνετε τώρα αντιπολίτευση, υπερασπίζεστε τώρα τα συμφέροντα των φίλων σας των Καναλαρχών, λέτε ας πούμε «δεν σας βγήκε λέει με τα κανάλια και θέλετε να ελέγξετε με τη διαφήμιση». Η στάση σας, δεν είναι στάση Κόμματος που είχε διακυβερνήσει τον τόπο. Η τοποθέτησή σας εκτός του ότι είναι ειδική προθέσεων, με κουτσομπολίστικης υφής σχόλια, δεν βγάζετε λέξη για την σημερινή κατάσταση της διαφημιστικής αγοράς και τα ζητήματα που πραγματεύεται το νομοσχέδιο. Για τα Barcodes, να συζητήσουμε τεχνικά θέματα και τον τρόπο εφαρμογής, αλλά το να αντιδράτε στην εφαρμογή του εξολοκλήρου ενός ψηφιακού αδιάβλητου συστήματος, είναι ύποπτο. Μήπως καλείτε αυτός που πωλούν εφημερίδα με 2 €, ενώ δίνουν δώρα μέσω κουπονιών αξίας 6 €, ώστε να εμφανίζονται πρώτοι στην αγορά με τις κυκλοφορίες τους; Αυτό εννοείτε με την αλάνθαστη λειτουργία της ελεύθερης αγοράς; Πείτε το. Δεν είναι ντροπή, πείτε το.

Όσον αφορά την ρύθμιση του κομματιού με κρατική παρέμβαση. Προφανώς και πρόκειται περί καθαρής ιδεολογικής διαφοράς και μιας σύγκρουσης αυτών των δύο κόσμων, που εκπροσωπούμε εμείς και που εκπροσωπείτε εσείς. Από τη μια μιλάμε για την νεοφιλελεύθερη σκοπιά που πιστεύει ότι το αόρατο χέρι της αγοράς θα ρυθμίσει τα πάντα, με την προσφορά και την ζήτηση, ενώ το κράτος πρέπει να είναι μικρό ή και απών. Από την άλλη εμείς πιστεύουμε στον ρυθμιστικό ρόλο του κράτους, που θα εποπτεύει την ιδιωτική πρωτοβουλία, διασφαλίζοντας καθαρούς κανόνες, τον υγιή ανταγωνισμό, το δημόσιο συμφέρον, ώστε να διασφαλίζονται τα δημοσιονομικά οφέλη και πολύτιμοι πόροι να ανακατευθύνονται στο κοινωνικό κράτος.

Τα αποτελέσματα της αχαλίνωτης αγοράς τα έχει δει η υφήλιος, ο κόσμος, ιστορικά, τα έχει ζήσει,όταν απορυθμισμένες αγορές, η αγορά ενέργειας της ΗΠΑ, ο σιδηρόδρομος στην Βρετανία επί Θάτσερ, ήταν τόσο τραγικές, που μπήκε κρατικός παρεμβατισμός.

Το τοπίο μέχρι σήμερα, με τις δικές σας νεοφιλελεύθερες ιδεοληψίες βρίθει στρεβλώσεων, δημιουργίες καρτέλ κα αδιαφάνειες. Ορίζει το ακριβές της διαφημιστικής δαπάνης, τα «καπέλα», τις επιστροφές, τα τερτίπια με τα τιμολόγια μεταξύ των καναλιών και διαφημιζόμενων, είναι μια πάγια πρακτική «μαύρης» φοροαποφεύγουσας οικονομίας. Τα «μεγάλα ψάρια» της αγοράς, ως γνωστόν, απομυζούν την πλειοψηφία της πίτας ενώ μέσω χειραγώγησης, καταλαμβάνουν δεσπόζουσα θέση.

Κλείνω και θα πούμε και τα υπόλοιπα και στην Ολομέλεια. Για άλλη μια φορά, δυστυχώς, είσαστε κατώτεροι των περιστάσεων. Αφενός εμφανίζεστε να μην αναγνωρίζετε την αναγκαιότητα της νομοθετικής παρέμβασης στο πεδίο της ενημέρωσης, ενώ η ένδεια φαίνεται από την απουσία οποιασδήποτε πρότασης. Είσαστε κόμμα, πλέον διαμαρτυρίας, απορώ πώς διεκδικείτε ξανά τη διακυβέρνηση της χώρας και δεν μας λέτε πραγματικά ποιες είναι οι θέσεις σας, αλλά δεν μπορείτε πλέον να «κρύβεστε πίσω από το δάκτυλό σας». Είναι ξεκάθαρο στον ελληνικό λαό ότι είσαστε ο ιμάντας μεταφοράς της βούλησης των επιχειρηματιών του Τύπου, η «ηχώ» των καναλαρχών και το μοναδικό τους αποκούμπι, ώστε να διαιωνιστεί το προνομιακό καθεστώς της διαπλοκής. Τους λέμε ότι ποντάρουν «σε κουτσό άλογο». Εγώ αυτό λέω. Θα προχωρήσουμε με θεσμικές παρεμβάσεις εμβάθυνσης και της δημοκρατίας με διαφάνεια και αξιοκρατία.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε, τον συνάδελφο τον κ. Κάτση. Το λόγο έχει ο κ. Μπάρκας.

ΚΩΝΣΤΑΝΤΙΝΟΣ ΜΠΑΡΚΑΣ: Ευχαριστώ πολύ, κύριε Πρόεδρε που μου δίνετε το λόγο. Θέλω να κάνω κάποιες επισημάνσεις. Θέλω να ξεκινήσω, με ένα πολύ σοβαρό γεγονός, το οποίο πραγματοποιήθηκε στη σημερινή συνεδρίαση, και θα έπρεπε, κατά την άποψή μου, το Προεδρείο, λόγω του ελέγχου που μπορεί να ασκήσει στους ομιλούντες, να ελέγξει αυτή την άκρως αντιδημοκρατική δήλωση του κ. Βορίδη, ο οποίος αντιλαμβάνομαι ότι θέλοντας να διαχειριστεί την εξουσία μέσα στη Ν.Δ. κι επειδή, πλέον, η ηγεσία της Ν.Δ. έχει δώσει τη δυνατότητα στα ακροδεξιά της κομμάτια να ελέγχουν το κόμμα, δεν μπορεί να λέγονται τέτοια πράγματα μέσα στην Ολομέλεια της Βουλής, όπου συνεδριάζουν βέβαια οι Επιτροπές, αλλά είναι η Ολομέλεια της Βουλής.

Ο κ. Βορίδης, λοιπόν, αναγνωρίζοντας το ακροδεξιό παρελθόν του και λέγοντας τα πράγματα «τσεκουράτα», όπως έχει μάθει να τα λέει τόσα χρόνια, είπε επί λέξει ότι «η Αριστερά είναι ο εχθρός της ελευθερίας». Κατά την άποψή μου, είναι ένα σοβαρό πολιτικό ατόπημα, το οποίο έγινε στη διαδικασία αυτή και θα πρέπει και το Προεδρείο να πάρει θέση.

Δεν χρειάζεται να απαριθμήσω τους ιστορικούς αγώνες που έχει κάνει η Αριστερά για να επέλθει η δημοκρατία στη χώρα και σήμερα, γιορτάζουμε την Ημέρα της Δημοκρατίας. Αυτή την ημέρα, ο κ. Βορίδης, επέλεξε να κάνει αυτή τη δήλωση στην Ολομέλεια της Βουλής και είναι πολύ σοβαρό πολιτικό ατόπημα και δεν φαντάζομαι, ο κ. Βορίδης, να έρθει σήμερα στη Γιορτή της Δημοκρατίας στην Προεδρία της Δημοκρατίας. Πάντως, θα κάνω δώρο διάφορα βιβλία για τους αγώνες της Αριστεράς και των ανθρώπων της Αριστεράς για την εγκαθίδρυση της δημοκρατίας. Και τους αγώνες των δικών τους συντρόφων για τη συνέχιση του καθεστώτος όπου επτά χρόνια είχε επέλθει στη χώρα μας.

Επίσης, θέλω να πω στους Βουλευτές, ότι βεβαίως μας δίνει το άρθρο 100 του Κανονισμού της Βουλής τη δυνατότητα να συζητήσουμε επί αντισυνταγματικότητας, όχι όμως, να βγάλουμε απόφαση για αντισυνταγματικότητες. Νομίζω ότι εδώ έκαναν ένα νομικό άλμα οι κύριοι της Ν.Δ., θεωρώντας δεδομένο ότι ο νόμος αυτός θα βγει αντισυνταγματικός.

Να τους θυμίσω ότι ο προηγούμενος νόμος του κυρίου Παππά για τις τηλεοπτικές άδειες, δεν βγήκε αντισυνταγματικός όλος αλλά, σε ένα άρθρο. το οποίο γνωρίζαμε ότι ήρθε με τροπολογία μετά τη ψήφιση του νόμου, ακριβώς επειδή η Ν.Δ. δεν βοηθούσε στο να δημιουργηθεί το ΕΣΡ, δηλαδή, δεν ασκούσε την συνταγματική της δουλειά για τη συγκρότηση του ΕΣΡ, κι έτσι εμείς, φέραμε αυτή την τροπολογία είπαμε ότι για μόνο μια φορά θα γίνει αυτή η διαδικασία, κάτι που η Ν.Δ. δεν αναγνώρισε.

Μόνο αυτό το άρθρο βγήκε αντισυνταγματικό και αναγνωρίσαμε εμείς την απόφαση της δικαιοσύνης, όχι όπως έκαναν οι κύριοι της Ν.Δ. και του ΠΑ.ΣΟ.Κ. επί πολλά χρόνια, όπου διάφορα άρθρα και νόμοι που ψήφιζαν έβγαιναν αντισυνταγματικοί, αλλά, δυστυχώς, δεν έδιναν καθόλου σημασία στις αποφάσεις της δικαιοσύνης.

Κύριε Πρόεδρε, θα ήθελα με το λίγο χρόνο, που έχω στη διάθεσή μου, να προσυπογράψω αυτά, που είπε ο σύντροφος Μπαλλής, όσον αφορά το συγκεκριμένο νόμο, ο οποίος γνωρίζει τα ελάχιστα δηλαδή, πώς δουλεύει ο επαρχιακός τύπος, θα πει ότι με αυτό το νομοσχέδιο έχει αργήσει πάρα πολύ.

 Επειδή, δυστυχώς, κάποιοι από εμάς σπουδάσαμε με εβδομαδιαίες εφημερίδες, έτσι μας πιάνει ένα συναίσθημα, για το τι θα πει επαρχιακός τύπος. Δυστυχώς, οι κύριοι της Ν.Δ., επειδή ήταν από την άλλη πλευρά του ποταμού και επειδή οι εφημερίδες και τα blogs, τα οποία υπερασπίζονται τώρα με τη μη ψήφιση αυτού του νόμου, έπαιρναν κρατικές διαφημίσεις επί πολλά χρόνια, χωρίς να υπάρχει έλεγχος και επειδή τα blogs δεν είχαν ιδιοκτήτες, αλλά έγραφαν διάφορα και έσπερναν διάφορες ειδήσεις εναντίον της Κυβέρνησης, εναντίον βουλευτών, πραγμάτων που οι ίδιοι υπερασπίζονται.

Φαντάζομαι ότι οι κύριοι, οι οποίοι έχουν εργαστεί σε επαρχιακές εφημερίδες και στον επαρχιακό τύπο, τουλάχιστον, κάποια πράγματα από αυτά να τα αναγνωρίζουν. Για τις επισημάνσεις του Μπαλλή, να πουν ότι έχει δίκιο και ότι βάζει ένα φραγμό.

ΧΡΗΣΤΟΣ ΜΠΟΥΚΩΡΟΣ: Το ότι έχει δίκιο, ο Υπουργός, θα πρέπει να το πει.

ΚΩΝΣΤΑΝΤΙΝΟΣ ΜΠΑΡΚΑΣ: Θα περιμένω την τοποθέτησή σας.

Τουλάχιστον, να αναγνωρίσουν και να μην κάνουν γενικού τύπου τοποθετήσεις. Να αναγνωρίσουν, ότι μπαίνει μια σειρά στον επαρχιακό τύπο, ότι πλέον θα ξέρουμε ποιες εφημερίδες έχουν κυκλοφορία, θα ξέρουμε πως πηγαίνει η διαφήμιση και δεν θα πηγαίνει από φίλο σε φίλο, από βουλευτή σε βουλευτή και από ηγεσία σε ηγεσία; Θα ξέρουμε, θα έχει μια σειρά. Δεν θα αναρωτιέται ο ένας ιδιοκτήτης της εφημερίδας, ο οποίος έχει αριστερές πεποιθήσεις, γιατί παίρνει μονίμως διαφήμιση της τράπεζας Πειραιώς, ο δεξιός ή η δεξιά εφημερίδα του ίδιου νομού, επί πολλά χρόνια. Θα υπάρχει μια σειρά. Θα ξέρουμε, γιατί γίνεται αυτό.

Άρα, κύριε Πρόεδρε, με αυτή την τοποθέτησή μου, θέλω να πω, ότι μπαίνει μια σειρά. Βεβαίως, είμαστε εδώ, οι επισημάνσεις του Μάκη του Μπαλλή, ήταν προς τον Υπουργό προς τη σωστή κατεύθυνση. Να ανέβει ο αριθμός. Ναι, έτσι πρέπει να γίνει. Να υπάρχει μια πιο σφικτή λογική στη δημιουργία των τοπικών φύλλων. Βεβαίως, θα πρέπει να υπάρχει. Θα το δούμε, θα το συζητήσουμε. Όμως στην ουσία είναι ότι μπαίνει μια σειρά στις Επιτροπές.

Κύριε Πρόεδρε, κλείνω όπως άρχισα. Είναι επικίνδυνη η δήλωση του κ. Βορίδη. Ελπίζω κάποιος από τη Ν.Δ. να σκεφθεί ότι τη σημερινή μέρα γιορτάζουμε την αποκατάσταση της Δημοκρατίας στη χώρα μας, την πτώση της χούντας, θα σκεφτεί να αποσαφηνίσει, να διαχωρίσει τη θέση του σε σχέση με αυτά που δήλωσε ο κ. Βορίδης ή να μας πουν αν η θέση της Ν.Δ. είναι αυτή.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Ευχαριστούμε τον συνάδελφό τον κ. Μπάρκα. Το λόγο έχει ο κ. Ουρσουζίδης Γεώργιος.

ΓΕΩΡΓΙΟΣ ΟΥΡΣΟΥΖΙΔΗΣ): Σήμερα συζητάμε για ένα νομοσχέδιο, το οποίο έχει τέσσερα κεφάλαια. Το πρώτο αφορά στο ηλεκτρονικό σύστημα διάθεση τηλεοπτικού διαφημιστικού χρόνο, το δεύτερο στην ειδική σήμανση, που πρέπει να έχουν οι έντυπες εκδόσεις για να είναι σε ένα καθεστώς διαφάνειας - θα έλεγα- σε ό,τι αφορά τη διαχείρισή τους, το τρίτο στη δημιουργία θεσμικού πλαισίου, για την ενίσχυση παραγωγής οπτικό-ακουστικών έργων και στη σύσταση μητρώου Περιφερειακού και Τοπικού τύπου.

Το δεύτερο από αυτά τα κεφάλαια, που αφορά στη σύσταση του μητρώου Περιφερειακού τύπου είναι από τους λόγους από τους οποίους εγώ προσωπικά δέχτηκα κάποια παράπονα.

Διερευνώντας το ζήτημα αντιλήφθηκα ότι η «πίτα» μοιράζεται σε περισσότερους ανθρώπους και αυτό, προφανώς, οδηγεί σε κάποιες αντιδράσεις ανθρώπων, οι οποίοι προσέβλεπαν σε μεγαλύτερο κομμάτι από αυτή την τηλεοπτική «πίτα» την οποία εν τέλει πληρώνει το δημόσιο. Δεν θα επεκταθώ σε αυτό, θα ήθελα να τους πω μόνο εφόσον συνεχίσουν, να παράγουν ένα έργο, το οποίο θα το σέβεται ο πολίτης, δεν έχουν να φοβηθούν τίποτα απολύτως και το μεταβατικό στάδιο είναι εκείνο, το οποίο ενδεχομένως θορυβεί, όμως είναι κάτι το οποίο, θα έπρεπε από πολλά χρόνια πριν, να έχει λάβει χώρα στην ελληνική πολιτεία.

Σε ό,τι αφορά το μεγάλο κομμάτι, τα μεγάλα Μέσα, θέλω να θυμίσω ότι αυτό που περιέγραψε, με απόλυτη σαφήνεια, ο Κώστας Καραμανλής, αναφερόμενος σε νοοτροπίες δεκαετιών, χαρακτηρίζοντας μάλιστα, – επειδή την άκουσα τη λέξη, από τον κύριο Βορίδη, προηγουμένως, - «νταβατζιλίκι», περιέγραφε, με ακρίβεια, το καθεστώς, κάτω από το οποίο μοιραζόταν ο μόχθος του ελληνικού λαού. Επίσης, γεγονός είναι ότι αυτόν τον όρο, αν δεν έκρυβε αλήθειες, δεν θα τον αποδεχόταν ο ελληνικός λαός. Σήμερα, αν ρωτήσετε οποιονδήποτε πολίτη, ποιοι είναι οι «νταβατζήδες» αυτού του τόπου, έχω τη βαθιά πεποίθηση ότι θα αναφερθούν στις συγκεκριμένες νοοτροπίες που, επί δεκαετίες, λυμαίνονταν το μόχθο του ελληνικού λαού, επαναλαμβάνω.

Έτσι, λοιπόν, ένα σύστημα, στο οποίο δεν θα είχε τη διακριτική ευχέρεια ο κάθε υπουργός να διανείμει χρήμα, για να προσδοκά οφέλη αυτός, η παράταξή του και να αναπαράγεται το ίδιο σύστημα και οι ίδιες νοοτροπίες, αλλάζοντας, απλώς, ρόλους και ονόματα, τα κόμματα, τα οποία έρχονταν στην εξουσία, νομίζω ότι είναι κάτι παραπάνω από αυτονόητο ότι, είναι αναγκαίο. Αυτό, λοιπόν, ο ελληνικός λαός το ενστερνίζεται – αυτό, τουλάχιστον, εγώ εισπράττω από τον κόσμο - και το απαιτεί, δηλαδή είναι υποχρέωσή μας να προβούμε σε μια τέτοια εξυγίανση του συστήματος αυτού, της διαχείρισης του μόχθου των Ελλήνων.

Επειδή, όμως, αναφέρθηκαν σε μια σειρά από γεγονότα που αφορούν στο διαγωνισμό, που έγινε με βάση το νόμο, - που και εγώ ψήφισα-, έχω να πω ότι εγώ ψήφισα ένα νόμο, ο οποίος παρήγαγε ένα συγκεκριμένο αποτέλεσμα. Εκείνοι που ισχυρίζονταν ότι αυτός ο νόμος δεν θα φέρει κανένα όφελος στην ελληνική πολιτεία, το αποτέλεσμα ήταν 248 εκατ. ευρώ, πάνω από κάθε προσδοκία. Εκείνοι που ισχυρίζονταν ότι θα έπρεπε να είναι απεριόριστος ο αριθμός, (εμείς είχαμε προσδιορίσει, με βάση συγκεκριμένα κριτήρια ότι 4 κανάλια ήταν αυτά που θα μπορούσαν βιώσιμα να αναπτύξουν αυτό το έργο), σήμερα, έρχεται το ΕΣΡ, που από κοινού ψηφίσαμε, και λέει ότι αυτά πρέπει να είναι 7 σε αριθμό.

Στη φάση, λοιπόν, της πορείας προς το διαγωνισμό, εμφανίζονται κάποιοι κύριοι, οι οποίοι, ενώ εκμεταλλεύτηκαν όλα τα προηγούμενα χρόνια - και δεν εννοώ από το 2010 και μετά, αλλά πριν από το 2010- την ομιχλώδη αυτή κατάσταση, την απολύτως αδιαφανή και χρέωσαν στον ελληνικό λαό, αρκετά δις και δεν αναφέρομαι σε ένα απόλυτο νούμερο, που αφορά σε δανεισμό από τράπεζες, αφορά στο γεγονός ότι αυτό το νούμερο, αφού έλειψε από την αγορά, οδήγησε σε πολύ μεγαλύτερες απώλειες τον ελληνικό λαό. Υπάρχουν οι λεγόμενοι πολλαπλασιαστές, όπως όταν επενδύεις κάπου και προσδοκάς κάποιο όφελος, έτσι κι όταν στερείς τη δυνατότητα να επενδυθούν χρήματα, παράγεις πολλαπλάσια ζημιά.

Δεν αφορά, λοιπόν, σε αυτή την ονομαστική αξία του ενός δισεκατομμυρίου ευρώ που φορτώνεται στον ελληνικό λαό και φαίνεται φανερά στις τράπεζες, αφορά στη δυνατότητα που αφαίρεσαν από τον ελληνικό λαό να αναπτύξει. Και έρχονται, σήμερα, και ζητούν 32-35 εκατομμύρια ευρώ - δεν ξέρω πόσα- αυτοί, ακριβώς, που ισχυρίζονταν ότι μια άδεια δεν αξίζει πάνω από 20 εκατομμύρια ευρώ. Και μόνο από την ακύρωση ενός συμβολαίου, διεκδικούν χρήματα, άρα προσδοκούν μόνον όφελος της τάξεως των 32 εκατομμυρίων ευρώ και τα ζητούν από ανθρώπους που είχαν την πρωτοβουλία, οι οποίοι, επαναλαμβάνω, λειτούργησαν πάνω σε ένα συγκεκριμένο νομικό πλαίσιο, το οποίο ψηφίσαμε και ίσχυε.

Το Ακυρωτικό δικαστήριο, με εντελώς οριακή πλειοψηφία, ακύρωσε το συγκεκριμένο νόμο, για το γεγονός ότι δεν κινήθηκε διαδικασία από το ΕΣΡ, αλλά με διαφορετικό τρόπο. Αυτό το γεγονός και μόνο, αναδεικνύει τους ανθρώπους, οι οποίοι έρχονται, εδώ, σαν εκφραστές των συμφερόντων του λαού και υποστηρίζουν εκείνες τις νοοτροπίες τις παγιωμένες, που οδήγησαν τη χώρα εκεί, που την οδήγησαν το 2010. Τις συνέπειες, τις ζήσαμε στο πετσί μας, περισσότερο από κάθε άλλον, οι ελεύθεροι εγκληματίες από το 2010 και μετά και ας μας κατηγορούν ότι έχουμε αντιλήψεις κομμουνιστικές. Οι ίδιοι ήταν κομμουνιστές, είχαν την κομμουνιστική αντίληψη, μάλιστα, της Βόρειας Κορέας που οδήγησε τον ελεύθερο εγκληματία στο χάλι, που σήμερα δεν μπορεί να επιβιώσει.

Κλείνοντας, θέλω να πω ότι, τα χρήματα, τα οποία ζητούν από το ελληνικό δημόσιο σήμερα, από ποιον τα ζητάνε άραγε; Τα ζητάνε από τους ανθρώπους, οι οποίοι πένονται και είναι ένα νούμερο αρκετά ικανό, ώστε να ικανοποιήσει ένα συγκεκριμένο αριθμό ανθρώπων, που σήμερα δεν μπορούν να επιβιώσουν; Από τα κοινωνικά, δηλαδή, επιδόματα τα ζητάνε ή τα ζητάνε από τους παραγωγούς της Ημαθίας και της Πέλλας, που, ακριβώς, αυτό το νούμερο τους λείπει, σήμερα, για να αποκαταστήσουν την τεράστια ζημιά που υπέστησαν τα ροδάκινα. Άρα, λοιπόν, πρέπει να έχουμε λογική και σύνεση όταν προβαίνουμε σε συγκεκριμένες ενέργειες και να ξέρουμε από πού τα ζητάμε.

Πιστεύω ότι καμία τύχη δεν έχει η πρωτοβουλία αυτή και εστιάζει στην αντιπολιτευτική τακτική που οδηγεί τα πράγματα σε ένα, φαινομενικά, αδιέξοδο, αλλά είναι γνωστό ότι στις δημοκρατίες δεν υπάρχουν αδιέξοδα. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει η κυρία Γκαρά.

ΑΝΑΣΤΑΣΙΑ ΓΚΑΡΑ: Κύριε Πρόεδρε, δεν είχα σκοπό να τοποθετηθώ ή τουλάχιστον, γνωρίζω ότι όταν μιλάμε επί της αρχής για ένα νομοσχέδιο συζητάμε τις αρχές ενός νομοσχεδίου. Άκουσα όμως, τους συναδέλφους και εισηγητές και μου δημιουργήθηκε η ανάγκη να μιλήσω, διότι νομίζω πως κάποιοι, αν όχι όλοι, αν θέλω να είμαι καλοπροαίρετη, μπορώ να πω ότι μάλλον δεν διάβασαν ή δεν ασχολήθηκαν με το εν λόγω νομοσχέδιο, το οποίο συζητάμε, αν θέλω να είμαι πραγματίστρια, απλώς, βλέπω ότι μετέφεραν στην αίθουσα του Κοινοβουλίου επιχειρήματα που υπηρετούν συγκεκριμένα συμφέροντα μεγαλοεπιχειρηματιών. Με αυτές τις σκέψεις όμως εγώ θα ήθελα να επιστρέψω και να τοποθετηθώ επάνω στις αρχές αυτού του νομοσχεδίου.

Θα ήθελα, λοιπόν, να ρωτήσω ή να ενημερώσουμε τουλάχιστον τον ελληνικό λαό μέσα από αυτό το βήμα του Ελληνικού Κοινοβουλίου, αν γνωρίζει ότι η προηγούμενη κυβέρνηση πούλησε το διαστημικό μας χώρο δημιουργώντας ένα πολύ σοβαρό και εθνικό πρόβλημα. Πουλώντας, λοιπόν, το διαστημικό μας χώρο, άρα και τη δυνατότητα ελέγχου και λειτουργίας των επικοινωνιών, είμασταν αναγκασμένοι ως χώρα, αν δεν έπαιρνε τις απαραίτητες πρωτοβουλίες ο κ. Παππάς και οι συνεργάτες του, να νοικιάζουμε διαστημικό χώρο, άρα λειτουργία επικοινωνιών και το σημαντικό είναι των στρατιωτικών επικοινωνιών, από άλλες χώρες. Θα φτάναμε, δηλαδή, στο σημείο τις στρατιωτικές επικοινωνίες μέσα στη χώρα να τις ελέγχει η Τουρκία, η Γαλλία, η Πορτογαλία ή δεν ξέρω ποια άλλη χώρα.

Πείτε μου εσείς κυρίες και κύριοι συνάδελφοι, αν αυτή η πράξη δεν καθιστά εθνικό πρόβλημα, για να μη μιλήσω για «εθνική προδοσία», σε πολλά εισαγωγικά. Δημιουργεί πάντως εθνικό πρόβλημα. Είναι από αυτά τα πράγματα που κρύβονται και δεν ακούγονται για τις πράξεις που έχει κάνει η προηγούμενη κυβέρνηση εξυπηρετώντας πολύ συγκεκριμένα συμφέροντα, όχι όμως τα εθνικά μας συμφέροντα.

Επάνω σε αυτές τις σκέψεις θα ήθελα να δώσω κάποια άλλα χαρακτηριστικά, κάποιους άλλους όρους σε αυτό το νομοσχέδιο επάνω στις αρχές, διότι θα συζητήσουμε αργότερα και επί των άρθρων. Εγώ, λοιπόν, θα έβαζα πέραν όλων των άλλων ένα εθνικό πρόσημο στο συγκεκριμένο νομοσχέδιο και στους τρεις τομείς, τους οποίους νομοθετεί και με τους οποίους ασχολείται. Μιλάμε για την οπτικοακουστική παραγωγή, για τη σύσταση της διαστημικής υπηρεσίας, αλλά και την ενίσχυση κυρίως του περιφερειακού τύπου. Και μιλάω για εθνικό πρόσημο, διότι ενισχύεται και αξιοποιείται ο εθνικός πλούτος, η φυσική ομορφιά και η πολιτιστική κληρονομικά της χώρας μας. Αξιοποιούνται οι νέοι επιστήμονες και οι Έλληνες εργαζόμενοι. Οι νέοι επιστήμονες τους οποίους διώξαμε, με τις πολιτικές που ακολούθησαν τους δώσαμε μια «κλωτσιά» αφαιρώντας το δικαίωμά τους να εργαστούν στη δική μας χώρα και ενώ εμείς αυτούς τους ανθρώπους τους εκπαιδεύουμε με ένα εκπληκτικό εκπαιδευτικό σύστημα, τους δίνουμε μια κλωτσιά και τους διώχνουμε στο εξωτερικό, χωρίς να τους δίνουμε τη δυνατότητα μέσα στη χώρα μας να παράγουν. Να παράγουν και να αξιοποιήσουν όλη την γνώση, την οποία αποκτούν μέσα από το δικό μας εκπαιδευτικό σύστημα. Δημιουργούμε, επίσης, εκατοντάδες θέσεις εργασίας ενισχύοντας παράλληλους τομείς εργασίας και επαγγελμάτων. Τονώνουμε την εσωτερική οικονομία και την αγορά και επίσης, διακόπτουμε την εκροή κεφαλαίων, ανθρώπων και εργασιών. Τέλος, τονώνουμε την ποιότητα στα ελληνικά μέσα ενημέρωσης με την ενίσχυση της εγχώριας οπτικοακουστικής παραγωγής. Φτάνει πλέον με τα τούρκικα σίριαλ. Έχουμε άπειρες δυνατότητες μέσα στη χώρα μας.

Σε ό,τι αφορά, λοιπόν, τα ΜΜΕ και τον Περιφερειακό Τύπο, πρώτον, υπάρχουν νόμοι, οι οποίοι έχουν ψηφιστεί από πριν, δεν τους εισάγουμε εμείς και αυτοί αφορούν το 70% με 30% για τη διαχείριση της κρατικής διαφήμισης, όπως και τα κριτήρια για να παίρνει ο περιφερειακός τύπος τις διακηρύξεις και την κρατική διαφήμιση. Υπήρχαν οι νόμοι, δεν εφαρμόζονταν. Όποιος γνωρίζει πως λειτουργούσαν τα περιφερειακά ΜΜΕ, θα φρίξει. Ήταν μια παρέα 20 ανθρώπων, οι οποίοι διαχειρίζονταν, μοιράζονταν και καπηλεύονταν το κρατικό χρήμα.

Αυτό το πράγμα είναι που δεν θέλει να σπάσει η Νέα Δημοκρατία και το ΠΑΣΟΚ. Γιατί κανένας υπουργός ή ένας γενικός γραμματέας, ο οποίος έπαιρνε τη λίστα με τα κριτήρια μέσα σε τρεις ημέρες έβγαινε επικαιροποιημένη η λίστα που εφημερίδες φαντάσματα στην κυριολεξία «φαντάσματα» έμπαιναν σε λίστα και είχαν το δικαίωμα δημοσίευσης διακήρυξης.

 Επίσης, να δούμε ποιος έχει στηρίξει τον περιφερειακό Τύπο; Ποια ήταν η κυβέρνηση, η οποία αφαίρεσε το δικαίωμα δημοσίευσης ισολογισμών; Ποια ήταν η κυβέρνηση, η οποία αφαίρεσε το δικαίωμα δημοσίευσης διακηρύξεων; Ήρθε ο ΣΥΡΙΖΑ, αυτή η «κακιά» κυβέρνηση και επανάφερε το δικαίωμα δημοσίευσης διακηρύξεων για να υπερασπιστούμε και να στηρίξουμε τον περιφερειακό Τύπο.

Δύο πράγματα ακόμη. Δείτε την περίπτωση διαφημιστικής εταιρείας. Ένα πράγμα θα σας πω ότι αυτή τη στιγμή στον περιφερειακό Τύπο υπάρχει διαφήμιση που κοστίζει 1800 ευρώ, 900 ευρώ παίρνει η διαφημιστική, 900 παίρνει το αντίστοιχο μέσον. Δεν έχει κανένα δικαίωμα ένα μικρό περιφερειακό μέσον να ζητήσει αυτά που δικαιούται. Τι κάνουμε, λοιπόν; Φτιάχνουμε μια πλατφόρμα, μια υποδομή, η οποία απλώς εκθέτει τη δυνατότητα και το προϊόν.

Έτσι στηρίζονται οι μικρές επιχειρήσεις και οι μικρομεσαίες, οι οποίες μπορούν πλέον να μπουν στο χώρο της διαφήμισης. Ένα πρόβλημα υπάρχει, κύριε Υπουργέ, με τη συγκεκριμένη πλατφόρμα. Προσέξτε το παρακαλώ. Με τη ρύθμιση αυτής της πλατφόρμας δημοπρασίας διαφημιστικού χρόνου εννοώ διακόπτεται η διακίνηση μαύρου χρήματος ύποπτων συναλλαγών, συναλλαγές κάτω από το τραπέζι και διακόπτεται και η φοροδιαφυγή.

 Διακόπτεται, επίσης, η ανεξέλεγκτη και αδιαφανής λειτουργία διαφημιστικών εταιρειών που πολλές φορές λειτουργούν ως βραχνάς στη λειτουργία των μικρών κυρίως μέσων ενημέρωσης και δεν ξεχνάμε το τι γίνεται με τις επιστροφές και τις αυθαίρετες προμήθειες. Αυτό είναι το πρόβλημα που δημιουργούμε στο παλιό πολιτικό και πελατειακό σύστημα, είναι το μόνο πρόβλημα που υπάρχει με την πλατφόρμα δημοπρασίας του χρόνου. Μίλησε η κυρία Ασημακοπούλου για εμμονές. Έχουν οι ίδιοι μια εμμονή στην αδιαφάνεια, στα σκάνδαλα, στην βρωμιά και στην εξυπηρέτηση πελατειακών σχέσεων. Έχουμε και εμείς εμμονές. Έχουμε εμμονή με την αξιοκρατία, με τη διαφάνεια με τον εκσυγχρονισμό του κράτους και με τον εκσυγχρονισμό του επιχειρηματικού περιβάλλοντος.

Επιτέλους, ας γίνουμε ένα σύγχρονο ευρωπαϊκό κράτος που θα στηρίζει τους ανθρώπους της, τους εργαζόμενους, τους νέους επιστήμονες και τους ανθρώπους που θέλουν να επιχειρήσουν με νομιμότητα και διαφάνεια. Ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Τριανταφυλλίδης.

ΑΛΕΞΑΝΔΡΟΣ ΤΡΙΑΝΤΑΦΥΛΛΙΔΗΣ : Κύριε Πρόεδρε, κύριε συνάδελφοι, θα συνεχίσω από εκεί που σταμάτησε νωρίτερα ο συνάδελφός μου. Αυτό που διέπραξε σήμερα ο κοινοβουλευτικός εκπρόσωπος της Νέας Δημοκρατίας αποτελεί βαρύτατο ατόπημα για το οποίο πρέπει να τοποθετηθεί η Νέα Δημοκρατία. Την ημέρα της αποκατάστασης της δημοκρατίας και στη συνέχεια της αναφοράς του Προέδρου του που ανασκεύασε ότι η τρομοκρατία προέρχεται από το χώρο της Αριστεράς, έρχεται ο κ. Βορίδης, (που είσαι νιότη που έδειχνες ότι θα μείνεις ίδιος), με μια ακατάσχετη πολιτική και ιδεολογική ακράτεια και ο όρος ακράτεια περιλαμβάνει και τον όρο άκρα για να πει ότι η Αριστερά είναι εχθρός της ελευθερίας. Ο αείμνηστος Κωνσταντίνος Καραμανλής νομιμοποιούσε τον εχθρό της ελευθερίας όταν το 1974, νομιμοποιούσε το Κ.Κ.Ε.;

Ο Κωνσταντίνος Μητσοτάκης νομιμοποιούσε τους εχθρούς της ελευθερίας όταν συνέπραξε συγκυβέρνηση το 1989 με το Λεωνίδα Κύρκο και το Χαρίλαο Φλωράκη; Είναι ντροπή. Πρέπει να ανασκευάσει. Υποχρεούται η ΝΔ μετά από αυτό το βαρύτατο ολίσθημα του κοινοβουλευτικού της εκπροσώπου να χαρακτηρίσει το σύνολο της Αριστεράς ως εχθρό της ελευθερίας μέσα στον ιερό χώρο του Κοινοβουλίου και, ιδιαίτερα, την ημέρα της αποκατάστασης της Δημοκρατίας. Επομένως, οφείλει και υποχρεούται το κόμμα της Αξιωματικής Αντιπολίτευσης να αποκαταστήσει άμεσα.

Σχετικά με το παρόν νομοσχέδιο. Θα μπορούσε να ειπωθεί με έναν θεατρικό τίτλο - και να συνδέσω τη μνήμη του Μάιου του 2015 όταν συζητούσαμε το σχέδιο νόμου για την αποκατάσταση του μαύρου και του άνοιγμα της ΕΡΤ - που θα μπορούσε να είναι: «όταν οι αμετανόητοι εραστές του μαύρου συνάντησαν τους αμετανόητους εραστές του τζάμπα». Τζάμπα και μαύρο πηγαίνουν μαζί χέρι – χέρι. Το αναφέρω αυτό, διότι όλο τυχαίος – δεν ξέρω αν το έλαβαν και άλλοι συνάδελφοί μου – στο βουλευτικό μου γραφείο (Βουλής 4) με ημερομηνία 17/07/17, έλαβα επιστολή από την Ένωση Ιδιωτικών Τηλεοπτικών Σταθμών Εθνικής Εμβέλειας (ΕΙΤΗΣΕΕ) με τα σήματα από πάνω του Alpha, ΑΝΤ1, Μακεδονία TV, Σκάι και STAR. Τι αναφέρει η επιστολή; Γιατί τους ονόμασα αμετανόητους εραστές του μαύρου; Θα μπορούσε να είναι ο τίτλος προς τον βουλευτή Α΄ Θεσσαλονίκης Αλέξανδρο Τριανταφυλλίδη. Το θέμα θα μπορούσε να είναι: «Πουλώντας τρέλα». Είναι δεδομένο και αυτονόητο πως οι τηλεοπτικοί σταθμοί θα πρέπει να λειτουργούν με νόμιμες άδειες σε ένα σαφές πλαίσιο λειτουργίας. Ωστόσο, σημειώνεται στην επιστολή, πως όλες οι προηγούμενες διαδικασίες σχετικών διαγωνισμών δεν ευοδώθηκαν με ευθύνη της Πολιτείας. Εσείς φταίτε, κύριε Υπουργέ, καθώς το Ανώτατο Δικαστήριο έκρινε μη σύννομες τις σχετικές συνταγματικές διαδικασίας. Και βγαίνει το συμπέρασμα που αναφέρει η ΕΙΤΗΣΕΕ, ότι οι τηλεοπτικοί όχι μόνο λειτουργούσαν και λειτουργούν απόλυτα νόμιμα, αλλά κάθε φορά που κλήθηκαν δήλωναν παρόντες στις όποιες διαδικασίες όρισε η Πολιτεία. Τι τους ζητάτε άδεια; Εδώ οι άνθρωποι αναφέρουν ότι λειτουργούν νόμιμα. Γιατί τους ζητάτε την άδεια; Δηλαδή, αύριο θα βγαίνουν όλες οι εταιρείες και οι επιχειρήσεις και θα λένε, βεβαίως θέλουμε διαφήμιση να κάνουμε και να μην έχουμε άδεια, φορολογικά στοιχεία να ανοίξουμε και να μην έχουμε άδεια και όλα αυτά να κάνουμε χωρίς να έχουμε άδεια.

Σχετικά με αυτό που λοιδορήθηκε σε σχέση με τη Φλωρεντία. Δεν ξέρω ποια είναι ακριβώς η σχέση. Δεν ξέρω αν τελικά το ΕΣΡ είπε επτά άδειες. Η Εθνική Επιτροπή Τηλεπικοινωνιών και Ταχυδρομείων (ΕΕΤΤ) είπε έξι άδειες. Ο Υπουργός κ. Παππάς είπε τέσσερις. Οι άλλοι είπαν απεριόριστο. Δηλαδή, το επτά είναι πιο κοντά στο απεριόριστο και απροσδιόριστο ή το τέσσερα; Έτσι για να έχουμε μια αίσθηση του χώρου και του γεωμετρικού τόπου που αντιλαμβάνεται η συγκεκριμένη παράταξη. Η διαφήμιση είναι ιδιωτικό αγαθό, ανέφερε ο κ. εκπρόσωπος της Δημοκρατικής Συμπαράταξης ΠΑΣΟΚ – ΔΗΜΑΡ κ. Παπαθεοδώρου. Και η τηλεοπτική εκπομπή από δημόσιες συχνότητες μια ζούγκλα. Όποιος βρίσκει παίρνει και φεύγει. Ένα σαφές μη σύστημα, μη υγιούς τυχοδιωκτικής ιδιωτικής αγοράς αρπαγής, κατοχής, νομής, διανομής, αναπαραγωγής, εξουσίας τηλεοπτικής και άρα επηρεασμού, αλλά και πολιτικής που έτσι φτιάχτηκε όλο αυτό που βίωσε ο τόπος μας τα 30 τελευταία χρόνια.

Κλείνω, λέει εδώ κ. Υπουργέ, ότι από την 1η Σεπτεμβρίου 2018, μετά από ένα εύλογο διάστημα προετοιμασίας και προσαρμογής στο εν λόγω σύστημα, οφείλουν να συμμετάσχουν. Πρώτον, οι δημόσιοι και ιδιωτικοί τηλεοπτικοί οργανισμοί εθνικής, κυπριακής εμβέλειας που εκπέμπουν μέσω επίγειου δικτύου ψηφιακής ενδοεκπομπής καλωδιακού δικτύου… Θέλω να μείνω μόνο στο ένα κύριε Υπουργέ, όχι απλά και μόνο οι δημόσιοι και ιδιωτικοί τηλεοπτικοί οργανισμοί. Οι δημόσιοι και ιδιωτικοί τηλεοπτικοί οργανισμοί που έχουν αδειοδοτηθεί. Μιλάτε για ένα εύλογο διάστημα 1η Σεπτεμβρίου 2018, κύριε Υπουργέ. Εσείς πιστεύετε, ότι το ΕΣΡ θα έχει αδειοδοτήσει τους σταθμούς τους επτά που λέει μέχρι την 1η Σεπτεμβρίου 2018; Γιατί διαφορετικά, είναι σαφές ότι δεν μπορεί να συμμετάσχει σε οποιαδήποτε ψηφιακή πλατφόρμα με την εγγύηση, είτε του κράτους είτε Ανεξάρτητης Αρχής, ο οποιοσδήποτε φορέας που δεν έχει αδειοδοτηθεί.

Άρα, πρέπει με σαφήνεια να αναφέρετε το χρονοδιάγραμμα το καταληκτικό κύριε Παππά, ότι το ΕΣΡ καλείται, το αργότερο μέχρι 1η Σεπτεμβρίου 2018, να έχει αδειοδοτήσει τους σταθμούς, οι οποίοι θα μπορούν να παίρνουν διαφημιστικό χρόνο. Εκεί τότε είναι που θα προσφύγουν στην Επιτροπή του Ανταγωνισμού και εσωτερικοί και εξωτερικοί φορείς και μετά θα δικαιούνται να μας κρίνουν και να μας επικρίνουν, ότι είμαστε η χαρά των ιδιωτικών καναλιών. Δεν πληρώνουν για άδειες, δεν πληρώνουν για τους εργαζόμενούς τους στον ΕΔΟΕΑ τις ασφαλιστικές εισφορές, κάνουν ότι δεν καταλαβαίνουν, λόγω καταργήσεως του αγγελιοσήμου που το εισπράττουν από τη διαφημιστική αγορά και πάει λέγοντας.

Και κλείνω κύριε Υπουργέ, με το αίτημα που ξέρετε, ότι έχει μείνει ένα σημείο και ένα κενό στην αποκατάσταση του μαύρου, κι αυτό είναι η 5μελής διοικούσα μόνιμη επιπλέον επιτροπή της ελληνικής ραδιοφωνίας, τηλεόρασης 3 που υπήρχε στις 11 Ιουλίου του 2013. Στη συνέχεια έγινε προσωρινή διοικούσα για ένα χρόνο, ο ένας χρόνος έληξε το Μάιο του 2016, αφού ψηφίσαμε το νόμο το Μάιο του 2015 και πλέον ως τροπολογία, αίτημα και των 8 βουλευτών Α’ και Β’ Θεσσαλονίκης και θέλω να πιστεύω ότι όλων των βουλευτών του Βορειοελλαδικού τόξου απαιτεί αίτημα, απαίτηση, επιτέλους να αποκατασταθεί αυτό που υπήρχε στο status quo, αν θέλετε κύριε Υπουργέ. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών) : Το λόγο έχει ο κ. Μπουκώρος.

ΧΡΗΣΤΟΣ ΜΠΟΥΚΩΡΟΣ: Ευχαριστώ, κυρία Πρόεδρε. Κύριε Υπουργέ, θα ήθελα να διατυπώσω ορισμένες σκέψεις μου, με αφορμή το συζητούμενο νομοσχέδιο που αλήθεια είναι, ότι λόγω επαγγελματικής ενασχόλησης πάνω από 2, 5 δεκαετίες, με απασχολούν καιρό. Βρίσκω λοιπόν σήμερα την αφορμή, δεν θα μιλήσω ούτε για την αντισυνταγματικότητα, είπε αρκετά πράγματα η κυρία Ασημακοπούλου και όλα αυτά βεβαίως θα κριθούν, απλά ξέρετε ότι υπάρχει ένα δεύτερο περιστατικό, πάλι στο χώρο των Μ.Μ.Ε., και φυσικά ελλοχεύει ο κίνδυνος σε ορισμένες διατάξεις του νομοσχεδίου να κριθούν αντισυνταγματικές. Αυτό θα σημάνει πρόβλημα, όχι για εμάς, αλλά για εσάς, επομένως και για το Χρηματιστήριο της διαφήμισης. Θεωρώ ότι καλύφθηκε, πράγματι είμαστε από διαφορετικούς κόσμους στο ζήτημα αυτό.

Θα επικεντρωθώ στον περιφερειακό Τύπο, κύριε Υπουργέ. Πλάνη πρώτη. Ενώ για τους τηλεοπτικούς σταθμούς μας λέτε ότι είναι πολλοί και άρα δεν είναι βιώσιμοι και κατά συνέπεια, αναπτύσσονται παθογένειες και φαινόμενα διαπλοκής, για τον περιφερειακό Τύπο έρχεστε να ελαστικοποιήσετε, τις προϋποθέσεις και να δημιουργηθούν ακόμη περισσότερες εφημερίδες. Αυτό θα τις κάνει άραγε πιο βιώσιμες;

Έρχεστε και μας λέτε ψευδώς εδώ για κρατικές ενισχύσεις, δεν πρόκειται περί κρατικών ενισχύσεων, το νομικό εθνικό πλαίσιο και το ευρωπαϊκό για τη διαφάνεια με συγκεκριμένες προβλέψεις υποχρεώνει τους κρατικούς φορείς, διακήρυξης, δημοπρασίες και τα λοιπά, να τις δημοσιεύουν και στον περιφερειακό τύπο. Είναι ζήτημα διαφάνειας ξεκάθαρα, δεν είναι κανενός είδους κρατική ενίσχυση και μπορεί να άρεσε που κάνατε μητρώο ή τα κανάλια να χρησιμοποιούν δημόσια αγαθά, όπως είναι ο ιστός ή όπως είναι οι δημόσιες συχνότητες, ο περιφερειακός τύπος δεν χρησιμοποιεί κανένα δημόσιο αγαθό, κύριε Υπουργέ, είναι καθαρά ιδιωτικές επιχειρήσεις και απορώ με αυτό το είδος τον προβληματισμό. Σας είπα, δεν είναι ενισχύσεις, το εθνικό νομικό πλαίσιο και το ευρωπαϊκό νομικό πλαίσιο για τη διασφάλιση της διαφάνειας σας υποχρεώνει σε ορισμένες διακηρύξεις.

Για την κρατική διαφήμιση μπορεί να υπόκειται σε ορισμένες ρυθμίσεις και μπορούμε να το συζητήσουμε, αλλά γιατί όμως εσείς έρχεστε εδώ και μας λέτε ότι αφαιρείται την αρμοδιότητα από τον Υπουργό Καίσαρα. Ο Υπουργός, τα δικαιώματα σήμερα θα είναι χωρίς προϋποθέσεις, κ. Υπουργέ; Με προϋποθέσεις τα δίνει και πολύ πιο αυστηρές από αυτές που προβλέπει το δικό σας νομοσχέδιο και γίνομε πιο συγκεκριμένος. Μια καθημερινή περιφερειακή εφημερίδα, σήμερα και να πάρει δικαιώματα δημοσίευσης, πρέπει να λειτουργεί αδιάλειπτα δύο χρόνια, αυτό σημαίνει εργαζόμενους, σημαίνει έξοδα, σημαίνει ρίσκο και έρχεστε εσείς και το κάνετε έξι μήνες, για να βοηθήσετε τους αλεξιπτωτιστές, που δεν ξέρουμε τι ρόλο θα παίξουν και τι θα εξυπηρετήσουν.

Μια εβδομαδιαία εφημερίδα σήμερα, με το υφιστάμενο νομικό πλαίσιο για να πάρει δικαιώματα δημοσίευσης πρέπει να λειτουργεί τρία χρόνια αδιάλειπτα, έρχεστε εσείς και το κάνετε ένα χρόνο και μου λέτε ότι θα καταπολεμήσετε τις παθογένειες και τα φαινόμενα διαπλοκής και τα φαινόμενα διαπλοκής πώς ακριβώς θα γίνει αυτό, κύριε Υπουργέ, όταν επί δύο χρόνια η κυβέρνηση σας -κύριε Γκρέσκο, αυτό αφορά και εσάς- δεν έχει δημοσιοποιήσει τη λίστα των δικαιωμάτων, κι άλλους έξι μήνες τώρα που προβλέπεται από το συζητούμενο νομοσχέδιο ότι θα πάμε δυόμισι χρόνια, δηλαδή, οι περιφερειακοί εκδότες που επί τρία χρόνια πλήρωναν, γιατί δεν είναι και κερδοφόρες αυτές οι επιχειρήσεις, για να πάρουν τα δικαιώματα των τριών ετών είναι υποχρεωμένοι να περιμένουν πότε εσείς θα αποφασίσετε να δημοσιοποιήσετε τις λίστες; Έχουν παρέλθει δυόμισι χρόνια.

Ύστερα, για το barcode, κύριε Υπουργέ, δεν θα είχα αντιρρήσεις, δεν θα είχα σοβαρές αντιρρήσεις, έχετε σκεφθεί το ζήτημα των συνδρομών; Ο περιφερειακός τύπος κατά ένα πολύ μεγάλο ποσοστό βασίζεται στους συνδρομητές, εκεί η ακύρωση του barcode θα πάει σε ένα έμμεσο καπέλο και όποιος έχει χρήματα για να πληρώνει το σημείο πώλησης, θα φουσκώνει την κυκλοφορία του μέσα από τις συνδρομές. Δεν λύνεται τεχνικά, κύριε Υπουργέ, πώς θα λυθεί αυτό το θέμα, θα ήθελα να μας το πείτε πώς θα λυθεί, διότι πάλι θα πάμε σε καπέλα από την πίσω πόρτα. Παρακαλώ θα μπορούσα να σας ακούσω κ. Υπουργέ.

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Ευχαριστώ που μου δίνετε τη δυνατότητα, σας ευχαριστώ, κύριε Πρόεδρε. Ακούστε να δείτε, εάν κάποιος επιθυμεί δια αντιπροσώπου να ψωνίζει, κομμάτια της εφημερίδας του κανονικότατα και πληρώνοντας και το φόρο, αυτό φοβάμαι ότι δεν μπορεί ούτε να απαγορευθεί, ούτε να ελεγχθεί.

ΧΡΗΣΤΟΣ ΜΠΟΥΚΩΡΟΣ: Αυτό, κύριε Υπουργέ, δεν θα οδηγήσει σε μια αλλοίωση της εικόνας;

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Όχι, αυτό μπορεί να γίνει και τώρα.

ΧΡΗΣΤΟΣ ΜΠΟΥΚΩΡΟΣ: Δεν θα την ορίσουν αυτοί που έχουν τα κεφάλαια προς διάθεση;

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Αυτό μπορεί να γίνει και τώρα, δεν είναι δυνατόν η Πολιτεία αυτό να το απαγορεύσει.

ΧΡΗΣΤΟΣ ΜΠΟΥΚΩΡΟΣ: Εφ' όσον δεν είναι προϋπόθεση, για τα δικαιώματα, την προϋπόθεση εσείς τι θεσπίζεται.

ΝΙΚΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Ναι, άλλα εδώ πέρα αυτό ακριβώς πάμε να κάνουμε, πάμε να ορίσουμε κάποιες προϋποθέσεις.

ΧΡΗΣΤΟΣ ΜΠΟΥΚΩΡΟΣ: Εγώ θα σας παρακαλούσα να το δείτε, μπορεί να υπάρχουν κάποιες τεχνικές δυνατότητες, το θέμα του barcode, κ. Υπουργέ καταργείται την ταχυδρομική ατέλεια, πολλές περιφερειακές εφημερίδες πηγαίνουν με τα ΕΛΤΑ, αλλά υπάρχουν και σοβαρές ιστορικές εφημερίδες που λειτουργούν στην Ελλάδα, εδώ και 120 και 130 χρόνια, οι οποίες πραγματικά έχουν συστήματα διανομής δικά τους, με εφημεριδοπώλες που πηγαίνουν τις συνδρομές στις πόλεις, στα αστικά κέντρα, στα χωριά και θεωρώ ότι δεν το συζητήσατε, κύριε Υπουργέ, το νομοσχέδιο. Εγώ θα μπορούσα να προσυπογράψω τα όσα είπε ο κ. Μπαλλής, στο σύνολο τους και να βάλω και άλλα τόσα, εσείς ενώ για τα κανάλια μας λέτε ότι πρέπει να είναι λίγα για να είναι βιώσιμα, για τον περιφερειακό τύπο μας λέτε ότι πρέπει να είναι πολλές οι εφημερίδες για να είναι βιώσιμες, δηλαδή, φάσκετε και αντιφάσκετε και πώς θα γίνει αυτό;

Να σας πω και κάτι άλλο, κύριε Υπουργέ, για να τι ξέρουμε για τι μιλάμε; Μιλάμε για 180 περιφερειακούς εκδότες, μιλάμε για πάνω από 2000 επαγγελματίες δημοσιογράφους, μιλάμε για χιλιάδες τεχνικούς και εργαζόμενους, διοικητικούς και διανομείς και έρχεστε τώρα να τους ανατρέξετε, για να βάλετε στη λίστα των δικαιωμάτων, πιθανώς κάποιους ανθρώπους που για έξι μήνες θα κάνουν μια θνησιγενή προσπάθεια για να εξυπηρετήσουν άλλα πράγματα, γιατί αυτό λέει η «πιάτσα», κ. Υπουργέ και σας το λέω ειλικρινώς ό,τι αυτό λέει και δεν είναι αυτό το οποίο είπε ο κ. Ουρσουζίδης, ότι διαμαρτύρονται γιατί θα μοιραστεί η πίτα, να μοιραστεί η πίτα κάτω από αυστηρές προϋποθέσεις.

Ο προηγούμενος νόμος, ο νόμος που ισχύει σήμερα θέτει πολύ πιο αυστηρές προϋποθέσεις, εσείς τις ελαστικοποιείτε.

Μας λέτε, ότι ενδιαφέρεστε για τους εργαζόμενους. Γιατί δεν βάζετε πληθυσμιακά κριτήρια;

Οι περιφερειακές εφημερίδες που λειτουργούν σε Νομούς μέχρι 100.000 κατοίκους να έχουν έναν επαγγελματία δημοσιογράφο, στους Νομούς μέχρι 200.000 κατοίκους να έχουν δύο, στους Νομούς μέχρι 300.000 κατοίκους να έχουν τρεις κ.ο.κ..

Γιατί δεν το κάνετε αυτό και ρισκάρετε με το νομοσχέδιο που φέρνετε τη δουλειά των δημοσιογράφων και των τεχνικών που σήμερα εργάζονται, γιατί πραγματικά με τους αλεξιπτωτιστές του χώρου θα νοθευτεί ο ανταγωνισμός και θα κλείσουν οι λίγες υγιείς επιχειρήσεις, που έχουν μείνει, γιατί τον περιφερειακό τύπο, κύριε Υπουργέ, τουλάχιστον, εγώ, δεν σας άκουσα να τον κατηγορείτε για φαινόμενα διαπλοκής αυτά τα 2,5 χρόνια. Εάν το έχετε κάνει, σας διαβεβαιώ ότι δεν ισχύει αυτό που λέτε, διότι μιλάμε για 180 εκδότες και με τις όποιες αδυναμίες του ο τοπικός τύπος παίζει εθνικό ρόλο.

 Ενώ οι αθηναϊκές εφημερίδες πωλούν 100.000-150.000 φύλλα την ημέρα, σας λέω, ότι ο επαρχιακός τύπος έχει την εμπιστοσύνη του κοινού και ξεπερνά ακόμη και σήμερα που είναι εποχές κρίσης, τα 600.000 φύλλα, γιατί είναι πολλοί οι τίτλοι.

Κύριε Υπουργέ, θα σας παρακαλούσα, λοιπόν, όλα αυτά να τα ξαναδείτε.

Εννοείται ότι διαφωνούμε και θα τα καταψηφίσουμε και εάν κατάλαβα καλά από τα όσα είπε η Εισηγήτρια, η κυρία Ασημακοπούλου θα είναι από τα πρώτα νομοσχέδια που θα φύγουν αέρας με την πολιτική αλλαγή στη χώρα, διότι θέτουν σε κίνδυνο επιχειρήσεις που πληρώνουν φόρους, δίνουν δουλειά και παίζουν το ρόλο τους.

Ποιος θα γράψει, κύριε Υπουργέ, οι αθηναϊκές εφημερίδες ή τα αθηναϊκά κανάλια, για το τι γίνεται στο Σύλλογο Γονέων και Κηδεμόνων και στο τελευταίο χωριό του κάθε Νομού;

Γιατί εξοντώνετε τον περιφερειακό τύπο;

Ο περιφερειακός τύπος ποτέ δεν λειτούργησε με αποκλεισμούς και όσοι έχουμε αναλώσει τη ζωή μας εκεί το γνωρίζουμε αυτό.

Μπορεί, βεβαίως, λάθη να έχουν γίνει σε εφημερίδες, αλλά δεν υπάρχουν τα φαινόμενα τα οποία εσείς θέλετε να περιγράφετε.

Το 70-30 είναι στη θετική κατεύθυνση, αλλά ταυτόχρονα, το νομοσχέδιο αλλοιώνει την αναλογία για 50% στις τηλεοράσεις, 40% στα έντυπα και 10% στα ραδιόφωνα. Δηλαδή, από τη μια δίνει και από την άλλη παίρνει.

Καθιερώνει το 70-30, αλλά αλλοιώνει και την ποσοστιαία καταχώρηση των διαφημίσεων σε σχέση με το είδος των μέσων ενημέρωσης.

Κύριε Υπουργέ, για να μην καταγραφείτε ως εκτελεστής του περιφερειακού τύπου στη βάση των όσων είπε ο κ. Μπαλής και των όσων πρόσθεσα και εγώ, θα ήθελα να ξαναδείτε τις διατάξεις του νομοσχεδίου, γιατί πραγματικά κινδυνεύει ένας ολόκληρος κλάδος.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Παπαδόπουλος.

ΝΙΚΟΛΑΟΣ ΠΑΠΑΔΟΠΟΥΛΟΣ: Κύριε Πρόεδρε, σχετικά με την παρέμβαση των συναδέλφων κ.κ. Μπάρκα και Τριανταφυλλίδη, που θεώρησαν ότι ο συνάδελφος κ. Βορίδης έκανε ατόπημα, δεν πιστεύω ότι είναι ατόπημα, αλλά είναι πολιτική του άποψη και πολιτική θέση απέναντι στην Αριστερά.

Νομίζω, λοιπόν, ότι θα πρέπει να διατυπωθεί κατά αυτή την έννοια.

Όλες οι δυνάμεις που μίλησαν εδώ προσπάθησαν να πουν ότι διαπλέκει ο ΣΥΡΙΖΑ.

Οι διαπλεκόμενοι που τόσα χρόνια είναι μέσα στη διαπλοκή και είναι γραμμένο στο DNA τους προσπάθησαν να πείσουν, ότι ο ΣΥΡΙΖΑ προσπαθεί να κάνει τη διαπλοκή.

H Ν.Δ. χωρίς τα media δεν μπορεί να κάνει αντιπολίτευση, τα media κάνουν αντιπολίτευση σήμερα στην κυβέρνηση.

Ακούσατε σήμερα τι είπε εδώ η Νέα Δημοκρατία; Δεν μίλησε ούτε επί της αρχής ούτε για τίποτα άλλο.

Ακούσατε καμία πρόταση; Ακούσαμε ότι « όταν θα έρθουμε εμείς στην κυβέρνηση, θα τα πάρουμε όλα πίσω».

Δεύτερον, ακούσαμε από τον συνάδελφο του ΠΑ.ΣΟ.Κ. να κατηγορεί τον ΣΥ.ΡΙΖ.Α.. Μα αυτοί, έκαναν το ΠΑ.ΣΟ.Κ. μεσιτικό γραφείο και ζητούν από εμάς, τα ρέστα ότι πάμε να χτίσουμε τη νέα διαπλοκή; Τον Τσουκάτο τον ξεχάσαμε; Έπαιρναν μίζες για να στηρίξουν τις απόψεις και τις προτάσεις τους. Νομίζω ότι σε αυτή την αίθουσα περισσεύει η υποκρισία.

Ήρθε και το «Ποτάμι» να συμπληρώσει αυτή την ιστορία της διαπλοκής και ο συνάδελφος, ο κ. Ψαριανός, είχε κάνει και ένα πέρασμα από τον Συνασπισμό και μας μίλησε μέχρι και για Βόρειο Κορέα. Δεν έχουν θέσεις, δεν έχουν προτάσεις για τίποτα, προσπαθούν να πείσουν τον ελληνικό λαό ότι είμαστε σαν κι αυτούς, αλλά δεν μπορούν να το κάνουν και δεν θα τους αφήσουμε να το κάνουν. Εδώ, θα αποδείχθηκε στην πράξη ότι ο ΣΥ.ΡΙΖ.Α. ότι εκπροσωπεί τα λαϊκά συμφέροντα και με αυτό θα πορευτούμε στην πορεία.

Ο Πρωθυπουργός έχει πει καθαρά ότι θα βγούμε και στις αγορές και η χώρα θα βγει από τα μνημόνια με την κοινωνία όρθια. Ήδη, βήμα - βήμα πραγματοποιούνται, όπως τα λέει ο Πρωθυπουργός. Όσοι διαβάζουμε και διαβάζουμε καλά, το βλέπουμε ότι το βήμα που κάνει σήμερα η κυβέρνηση του ΣΥ.ΡΙΖ.Α. είναι σταθερό. Βήμα - βήμα θα βγάλουμε τη χώρα μας.

Είχε πει και το περίφημο «γαβγίζουν τα σκυλιά, το καραβάνι προχωράει» και αυτό είναι πραγματικότητα, έτσι προχωράει η ζωή και θα την πάμε εκεί που έχουμε αποφασίσει να την πάμε. Ο λαός είναι μαζί μας, είμαστε μαζί του και θα πάμε μαζί με το λαό και θα τον βγάλουμε όρθιο. Σε καμία περίπτωση δεν θα τον αφήσουμε στο καναβάτσο, όπως τον έριξαν αυτοί, όλα αυτά τα χρόνια. Ευχαριστώ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Το λόγο έχει ο κ. Δημαράς.

ΓΕΩΡΓΙΟΣ ΔΗΜΑΡΑΣ: Ευχαριστώ, κύριε Πρόεδρε. Κυρίες και κύριοι συνάδελφοι, θεμέλιο της Δημοκρατία είναι η αντικειμενική ενημέρωση των πολιτών. Πως η κοινωνία θα εξασφαλίσει την αντικειμενική ενημέρωση; Τι γίνεται στη χώρα μας; Έχουμε σήμερα, αντικειμενική ενημέρωση; Συχνότητα τηλεοπτική έχει όποιος τόλμησε στην αυθαιρεσία. Να στήσει κεραίες και να καταλάβει αυθαίρετα συχνότητες. Κάτι ανάλογο με εκείνους που καταπάτησαν παραλίες και δάση και έχτιζαν ξενοδοχεία, μπαρ και βίλες και έγιναν πάμπλουτοι σε βάρος του δημόσιου συμφέροντος.

Τα Μέσα Ενημέρωσης τα κατέχουν μεγάλα οικονομικά συμφέροντα που συνήθως, έχουν άμεσα ή έμμεσα οικονομικές σχέσεις με το δημόσιο. Εργολάβοι δημοσίων έργων, προμηθευτές του δημοσίου, είχαν τηλεοράσεις, ραδιόφωνα και εφημερίδες. Να διευκρινίσω ότι έχω πάρει δημόσια θέση σε αυτό το ζήτημα, ότι έχω αντίρρηση στο να κατέχουν Μέσα Ενημέρωσης, εργολάβοι και προμηθευτές του δημοσίου και νομίζω ότι πρέπει να βρούμε τρόπους αυτό να το κάνουμε πραγματικότητα.

Πρέπει να προστατεύσουμε την αντικειμενική ενημέρωση και έτσι, προστατεύουμε τη δημοκρατία. Να προστατεύσουμε το δημόσιο συμφέρον και σε τελική ανάλυση, το συμφέρον των Ελλήνων πολιτών. Τα οικονομικά συμφέροντα μερικές φορές αγοράζουν ποδοσφαιρικές ομάδες για να έχουν λαϊκό έρεισμα. Όταν όμως στήνουν κανάλια τηλεόρασης προασπίζουν τα δικά τους συμφέροντα, υποστηρίζοντας κόμματα και πρόσωπα, πολιτικούς που τους εξυπηρετούν.

Σήμερα και χθες, η ενημέρωση δεν είναι αντικειμενική. Είναι σε μεγάλο βαθμό κατευθυνόμενη. Κανάλια έχουν πάρει εκατοντάδες εκατομμύρια ευρώ από τις τράπεζες «θαλασσοδάνεια». Θα πολεμήσουν και θα πολεμούν όποιους θέλουν να βάλουν τάξη στο τοπίο, όποιους θα θεσπίσουν όρους της κοινωνίας για περιορισμό της αυθαιρεσίας.

Η Κυβέρνηση και το Κοινοβούλιο έχουν υποχρέωση να προστατεύσουν την κοινωνία και τη Δημοκρατία. Πρέπει να υπάρχει πλαίσιο λειτουργίας, αυστηρό τόσο που θα τηρούνται οι όροι του πλουραλισμού, της αντικειμενικότητας και της ποιότητας.

Επίσης, να τεθούν όροι που θα σταματήσουν τη φοροδιαφυγή από τα έσοδα διαφήμισης που ξέρουμε ότι είναι πάρα πολύ εκτεταμένη. Αυτό, λοιπόν, γίνεται με το σημερινό νομοσχέδιο, με το κεφάλαιο Α΄ του νομοσχεδίου και τα σχετικά άρθρα.

Γιατί αναρωτιέται η Νέα Δημοκρατία και το ΠΑΣΟΚ; Το σύστημα σε τελευταία ανάλυση, το ηλεκτρονικό σύστημα διαφάνειας για τον έλεγχο των εσόδων από τη διαφήμιση, γιατί δεν το θέλουν; Μιλάτε για ελευθερία των συμβάσεων, μίλησε ο κ. Βορίδης, όταν οι δικές σας κυβερνήσεις στο παρελθόν έχουν πάρει ανάλογα μέτρα. Τι ήταν η υποχρεωτική κατάθεση στην εφορία των συμβάσεων εταιριών και εργολάβων; Υποχρεωτική κατάθεση. Τι ήταν οι αντικειμενικές τιμές με βάση τις οποίες γινόταν η φορολογία του αγοραστή, ανεξάρτητα από την πραγματική του εμπορική αξία; Εκεί δεν είχαμε ελεύθερες συμβάσεις; Και καλά, η Νέα Δημοκρατία την ασυδοσία των οικονομικών συμφερόντων τη θέλει, νομίζω είναι στον πυρήνα της πολιτικής της, αλλά και το ΠΑΣΟΚ σε ποια πολιτική βάση στήνουν τη δημοκρατική συμμαχία, σε βάση δεξιά και νεοφιλελεύθερη; Τίνος συμφέροντα εξυπηρετούν από τη Νέα Δημοκρατία και το ΠΑΣΟΚ όταν αρνούνται το ηλεκτρονικό σύστημα διάθεσης τηλεοπτικού διαφημιστικού χρόνου; Αυτά τα ερωτήματα τα θέτω και θέλω να τα ακούσει ο ελληνικός λαός για να καταλάβει ποιοι υπερασπίζονται τα συμφέροντά του και ποιοι υπερασπίζουν συμφέροντα άλλα κόντρα στα δικά του.

Ήθελα να μεταφέρω και μερικά θέματα που έχει θέσει κ. Υπουργέ το Κόμμα των Οικολόγων Πράσινων από το οποίο προέρχομαι. Πρώτον, ζητούν να οριστεί τι είναι περιφερειακή εμβέλεια στο νομοσχέδιο. Δεύτερον, να δίνονται άδειες τηλεόρασης και τοπικής εμβέλειας και όχι μόνο σε εθνικό και περιφερειακό επίπεδο, αλλά και σε τοπικό επίπεδο. Τρίτον, το σήμα των Μ.Μ.Ε. των τηλεοράσεων εθνικής εμβέλειας να καλύπτει υποχρεωτικά όλη την έκταση και των παραμεθόριων περιοχών γιατί υπάρχει πρόβλημα σε πολλά νησιά που δεν πιάνει καθόλου ελληνική τηλεόραση και ακούν μόνο τα τούρκικα. Τέταρτον, είναι προς όφελος της δημοκρατίας να παραχωρηθεί δωρεάν συχνότητα στην αυτοδιοίκηση, στην Ένωση Περιφερειών και στην Κεντρική Ένωση Δήμων και Κοινοτήτων. Σας ευχαριστώ πολύ.

ΑΝΤΩΝΙΟΣ ΣΥΡΙΓΟΣ (Προεδρεύων των Επιτροπών): Κύριε Υπουργέ, κυρίες και κύριοι συνάδελφοι, ευχαριστώ για τη συμμετοχή στη συζήτηση. Αύριο στις 15.00΄ στην αίθουσα 223 είναι η ακρόαση των φορέων και το απόγευμα στις 18.00’ η γ’ συνεδρίαση και στις 31.7.2017 η β’ ανάγνωση, θα σταλεί και πρόσκληση.

Στο σημείο αυτό γίνεται η γ’ ανάγνωση του καταλόγου των μελών των Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Μπάρκας Κωνσταντίνος, Κοζομπόλη Παναγιώτα, Λάππας Σπύρος, Μπαλλής Συμεών, Πάλλης Γιώργος, Σαρακιώτης Γιάννης, Βαρδάκης Σωκράτης, Συρίγος Αντώνης, Ασημακοπούλου Άννα – Μισέλ, Καραγκούνης Κωνσταντίνος, Χαρακόπουλος Μάξιμος και Ψαριανός Γρηγόρης, Καρράς Γεώργιος – Δημήτριος.

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Αραχωβίτης Σταύρος, Βράντζα Παναγιώτα, Γκαρά Αναστασία, Δημαράς Γιώργος, Δρίτσας Θεόδωρος, Σκουρολιάκος Πάνος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Τριανταφυλλίδης Αλέξανδρος, Αυγενάκης Ελευθέριος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Καραμανλής Αχ. Κωνσταντίνος, Κατσαφάδος Κωνσταντίνος, Κόνσολας Εμμανουήλ, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Κατσώτης Χρήστοςκαι Θεοχάρης Θεοχάρης (Χάρης).

Τέλος και περί ώρα 16.55’ λύθηκε η συνεδρίαση.

 **Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

 **ΑΝΤΩΝΙΟΣ ΣΥΡΙΓΟΣ**

 **ΠΡΟΕΔΡΟΣ ΤΗΣ ΔΙΑΡΚΟΥΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**